ཤར་ཕྱོགས་པ་རིགས་པའི་དཔའ་བོ་ཆོས་རྗེ་དོན་གྲུབ་རིན་ཆེན་གྱིས་རྗེ་ཙོང་ཁ་པ་ལ་གནང་བའི་ཞལ་གདམས་ལས་འཕྲོས་ཏེ་དཔྱད་པ། | ཀྲུང་གོ་བོད་ཀྱི་དྲ་བ།\n2018-05-31 11:27:33 བོད་ཀྱི་སློབ་གསོ། སྤྱིའི་དེབ་235པ། ཁྱུང་ཕྲུག་བློ་བཟང་དར་རྒྱས། ཀློག་གྲངས།\n[གནད་བཏུས] འདིར་ཤར་ཕྱོགས་པ་རིགས་པའི་དཔའ་བོ་ཆོས་རྗེ་དོན་གྲུབ་རིན་ཆེན་མཆོག་རྗེ་ཙོང་ཁ་པ་ཆེན་པོའི་ཐོག་མའི་ཡོངས་འཛིན་དུ་གྱུར་ཚུལ་དང་འབྲེལ་ཏེ། ཆོས་རྗེ་ཁོང་གིས་རྗེ་ཙོང་ཁ་པ་ཇི་ལྟར་བསྐྱངས་པ་དང་དབུས་གཙང་དུ་སློབ་གཉེར་ལ་བརྫངས་ཁར་གཞུང་ལུགས་གང་དག་ལ་གོ་རིམ་ཇི་ལྟར་སྦྱང་དགོས་པའི་བསླབ་བྱར་གནང་བའི་ཞལ་གདམས་ཚིགས་བཅད་མ་ལ་ཞིབ་འཇུག་གིས་ཕྱི་རབས་པ་དག་གི་སློབ་གཉེར་གྱི་སྔ་ཕྱི་རིམ་པ་བསྡུར་ནས་ངོ་སྤྲོད་དང་དཔྱད་འཇོག་མདོར་བསྡུས་ཙམ་བྱས་ཡོད།\n[གནད་ཚིག] ཆོས་རྗེ་དོན་གྲུབ་རིན་ཆེན། རྗེ་ཙོང་ཁ་པ། ཞལ་གདམས། སློབ་གཉེར་གྱི་གོ་རིམ།\nདེ་ཡང་སྙན་པ་ཁམས་གསུམ་ན་གཡུ་འབྲུག་གི་སྐད་ལ་ཟ་བའི་འོ་སྐོལ་བོད་ཀྱི་དུས་གསུམ་མཁས་པའི་གཙུག་རྒྱན་དུ་གྱུར་པའི་རྗེ་བླ་མ་བློ་བཟང་གྲགས་པ་ཞེས་པ་གང་ཉིད་ལ་ཁོང་ཉིད་འདས་ནས་བགྲང་བྱ་དྲུག་བརྒྱ་ཐམ་པ་ཕྱིན་ནའང་ཁོང་གི་ལེགས་བཤད་བརྩམས་ཆོས་གཙོ་བྱས་མཛད་པ་ཕྲ་རགས་ཇི་སྙེད་དག་ལ་རྒྱུན་འཛིན་དར་སྤེལ་དང་ཞིབ་འཇུག་དཔྱད་འཇོག་གི་བགྱི་བ་དེང་གི་ཆར་ཡང་ཕྱོགས་ཀྱི་འཁོར་ལོ་ཀུན་ཏུ་ཁོང་ཉིད་སྐུ་དངོས་འཚོ་གཞེས་ཀྱི་ངང་ཚུལ་དང་མཚུངས་པར་མངོན་གསལ་དུ་འབར་བཞིན་པ་ནི་སུས་ཀྱང་བསྙོན་དུ་མེད་པའོ། ། དེའི་ཕྱིར་འདིར་ཡང་དམ་པ་གང་ཉིད་ཀྱི་ཞལ་ནས། ཡོན་ཏན་ཀུན་གྱི་གཞིར་གྱུར་དྲིན་ཅན་རྗེ། ། ཚུལ་བཞིན་བསྟེན་པ་ལམ་གྱི་རྩ་བ་རུ། ། ལེགས་པར་མཐོང་ནས་འབད་པ་དུ་མ་ཡིས། ། གུས་པ་ཆེན་པོས་བསྟེན་པར་བྱིན་གྱིས་རློབས། ། ཞེས་རང་གིས་གསུངས་ཤིང་གསུངས་པ་ལྟར་ཕྱག་བསྟར་དུ་གནང་ནས་སྤྱིར་བཏང་ཡོངས་སུ་གྲགས་པ་ལ་མིར་གྱུར་པ་དང། ལྷར་གྱུར་པ། གསུང་རབ་ཏུ་གྱུར་པའི་དགེ་བའི་བཤེས་གཉེན་མི་འདྲ་བ་ཤིན་ཏུ་མང་པོ་ཚུལ་བཞིན་དུ་བསྟེན་པ་རྣམ་ཐར་དད་འཇུག་སོགས་རྣམ་ཐར་ཆེ་ཆུང་ཀུན་ན་ཉི་མ་ལྟར་གསལ་བ་ལྟར་རོ། །\nདེ་ལས་ཀྱང་འདིར་གླེང་བར་འདོད་པ་ནི་མིར་གྱུར་པའི་དགེ་བའི་བཤེས་གཉེན་བཅུ་ཕྲག་བཞི་ལྷག་དམ་ཚིག་གི་སེལ་གྱིས་ཀུ་ཤའི་རྩེ་མོའི་བརྒྱའི་ཆ་ཙམ་གྱི་ཞད་ཀྱང་ཤོར་པ་ལྟ་ཅི། ལེགས་ཚོགས་ཀུན་གྱི་འབྱུང་གནས་དང་རྟེན་འབྲེལ་གྱི་ཐོག་མ་ཉིད་དུ་དགོངས་ཏེ་བསམ་པ་དང་སྦྱོར་བས་བསྟེན་པ་དེ་དག་ལས། དང་པོའི་ས་མཁན་དུ་གྱུར་པ་སྟེ། ཤར་ཕྱོགས་པ་རིགས་པའི་དཔའ་བོ་ཞེས་གངས་རིའི་ཁྲོད་ན་ཡོངས་སུ་གྲགས་པ་ཆོས་རྗེ་དོན་གྲུབ་རིན་ཆེན་ཞུ་བ་གང་ཉིད་ཀྱིས་རང་གི་སྲས་ཀྱི་ཐུ་བོ་རྗེ་ཙོང་ཁ་པ་བློ་བཟང་གྲགས་པ་དེ་ཉིད་བརྩེ་བ་ཆེན་པོས་ཇི་ལྟར་བསྐྱངས་ཚུལ་དང་འབྲེལ་བའི་ཁོང་གིས་རྗེ་བདག་ཉིད་ཆེན་པོ་དབུས་གཙང་དུ་སློབ་གཉེར་ལ་ཕེབས་ཁར་ལམ་སྟོན་དུ་གནང་བའི་ཞལ་གདམས་ཚིགས་བཅད་མ་དེ་ཡིན་ནོ། །\nདེ་ཡང་ཆོས་རྗེ་དམ་པ་དོན་རིན་པ་གང་ཉིད་ལ་རང་གི་དགེ་རྒན་སྣར་ཐང་པ་མཆིམས་བློ་བཟང་གྲགས་པ་མཆོག་གིས་ཁྱོད་རང་ཡུལ་མདོ་ཁམས་སྨད་ལ་ཕེབས་ན་སློབ་མ་བསམ་གྱིས་མི་ཁྱབ་པ་ཞིག་བྱོན་འོངས་ཏེ་དེ་ཉིད་ལ་ངེད་རང་གི་མིང་འདི་གསོལ་བར་གསུངས་པ་བཞིན་རྗེ་ཙོང་ཁ་པ་རབ་ཏུ་བྱུང་བའི་མཚན་ལ་བློ་བཟང་གྲགས་པ་ཞེས་བཏགས་པར་ཀུན་མཁྱེན་བླ་མ་འཇམ་དབྱངས་བཞད་པའི་འཇིགས་བྱེད་ཆོས་འབྱུང་ལས། གང་ལྟར་མཆིམས་བློ་བཟང་གྲགས་པས་ཀྱང་ཆོས་རྗེ་དོན་གྲུབ་རིན་ཆེན་པ་ལ། ཁྱོད་མདོ་ཁམས་སུ་སོང་དང་སློབ་མ་ཁྱད་པར་ཅན་གཅིག་ཡོད། དེ་ལ་ངའི་མིང་འདི་ཐོགས་དང་བསྟན་པ་ལ་ཕན་ཐོགས་ཁྱད་པར་ཅན་ཞིག་འོང་ཞེས་ལུང་བསྟན་པར་བདག་གི་བླ་མ་འཇམ་མགོན་བློ་གྲོས་རྒྱ་མཚོས་གསུངས་པ་འདི་སྤྲུལ་བའི་གླེགས་བམ་ལས། རྭ་སྒྲེང་གི་ཆུ་མིག་རིང་བོ་ནས་གཙང་དུ་སོང་བ་དང་། དེ་ནས་གནས་དེར་འོད་ཟེར་འཕྲོ་ཚུལ་སོགས་མཐུན་ནམ་སྙམ་པ་ལགས།②ཞེས་གསུངས་པའི་རྗེས་སུ་འབྲངས་ཏེ་སུམ་པའི་ཆོས་འབྱུང་དང་ཆ་ཧར་དགེ་བཤེས་ཀྱིས་མཛད་པའི་རྣམ་ཐར་ལས་ཀྱང་དེ་ཉིད་ལ་ཁུངས་གཏུགས་ཏེ་གསུངས་པ་བཞིན་ནོ། །③ འོན་ཀྱང་ཀུན་མཁྱེན་བླ་མས་གསུངས་པའི་འཇམ་མགོན་བློ་གྲོས་རྒྱ་མཚོ་ཞེས་ཞུ་བ་འདི་ནི། ཡོངས་གྲགས་ལ་དགའ་ལྡན་ཁྲི་ཐོག་ཞེ་བཞི་པ་སྟེ། ཁྲི་ཆེན་རྒྱ་ནག་པ་བློ་གྲོས་རྒྱ་མཚོ་ཞེས་གྲགས་པ་བོད་རབ་བྱུང་བཅུ་གཅིག་པའི་ཤིང་ཕག་སྤྱི་ལོ༡༦༣༥ལོར་ཨ་མདོ་སྟག་ཕྱུག་རྒྱུད་དུ་འཁྲུངས། རྗེ་ཙོང་ཁ་པའི་སྤྲུལ་བར་གྲགས། འབྲས་སྤུངས་སྒོ་མང་ཀླུ་འབུམ་དུ་བཞུགས། མཁས་གྲགས་ཤིན་ཏུ་ཆེ། རྒྱུད་སྨད་དུ་བྱོན། བདེ་ཡངས་གྲྭ་ཚང་། སྒོ་མང་གྲྭ་ཚང་། དཔལ་ལྡན་རྒྱུད་སྨད། བྱང་རྩེ་རྣམས་ཀྱི་མཁན་ཁྲིར་རིམ་བཞིན་བརྒྱུད་མཐར་རབ་བྱུང་བཅུ་གཅིག་པའི་ཆུ་ཁྱི་སྟེ་སྤྱི་ལོ༡༦༨༢ལོར་དགའ་ལྡན་གསེར་ཁྲིར་བྱོན། གོང་མ་ཁང་ཤིས་རྒྱལ་མཆོག་ལྔ་པ་ལ་བསྟན་འགྲོར་ཕན་པའི་བླ་མ་ཞིག་དགོས་པའི་ཕོ་ཉ་བཏང་པར་གོང་ས་མཆོག་ནས་རྗེ་འདི་ལ་འོས་ཚུལ་གྱི་ཕྱག་ཐམ་ཕེབས་པ་སྤྱི་བོར་བླངས་ཏེ་ཁྲི་ལོ་བཞི་སོང་མཚམས་ཤིང་གླང་སྟེ་སྤྱི་ལོ༡༦༨༥ལོར་གོང་མའི་རྒྱལ་སར་བྱོན། ཧལ་ཧ་ཨོ་ལོད་འཁྲུགས་གྲབས་བྱེད་པ་ལོ་ཤས་ཞི་བར་བྱས། གོང་མ་ཁང་ཤིས་མཇལ་འཕྲད་ཀྱང་གནང་ཞིང་གོང་མས་ཐུགས་དགྱེས་པ་བྱུང་སྟབས་པེ་ཅིང་དུ་རྒྱུན་རིང་བཞུགས་པས་ཁྲི་རྒྱ་ནག་པར་གྲགས། རབ་བྱུང་བཅུ་གཉིས་པའི་ས་འབྲུག་སྟེ་སྤྱི་ལོ༡༦༨༨ལོར་སྙུན་ཟུག་སོགས་མེད་པར་ཆོས་དབྱིངས་སུ་གཤེགས་པར་མཛད། གསུང་སྐྱེས་ཀྱི་སློབ་མ་ཀུན་མཁྱེན་བླ་མ་འཇམ་དབྱངས་བཞད་པ་དང་ལྕང་སྐྱ་ངག་དབང་ཆོས་ལྡན་སོགས་བྱོན་ཞེས་དུང་དཀར་ཚིག་མཛོད་ལས་གསུངས། ④ དེ་ལ་ཁོང་གི་མཚན་གྱི་འབྱུང་ཚུལ་འདི་ནི་རྣམ་ཐར་དད་འཇུག་དང་རྒྱལ་དབང་ཆོས་རྗེའི་རྣམ་ཐར་ཆེན་མོ་སོགས་རྗེའི་རྣམ་ཐར་ཕལ་མོ་ཆེར་མི་གསལ་བས་སུམ་པའི་ཆོས་འབྱུང་དཔག་བསམ་ལྗོན་བཟང་གི་གསུང་དེ་སུམ་བྷ་པཎྜི་ཏ་ཡེ་ཤེས་དཔལ་འབྱོར་རང་གི་བརྟེན་ཁུངས་ཀུན་མཁྱེན་འཇམ་བཞད་ཡིན་ལ། ཀུན་མཁྱེན་བླ་མ་རང་གིས་ཀྱང་རང་གི་བླ་མ་བློ་གྲོས་རྒྱ་མཚོའི་གསུང་སྒྲོས་བཀོད་པ་ཙམ་ལས་དེའི་ཡན་ཆད་ཀྱི་ཁུངས་གང་ལས་བྱུང་ཚུལ་མ་གསུངས་པས་ཞིབ་འཇུག་པ་དག་གིས་དཔྱད་ཅིང་ཐག་གིས་ཆོད་པ་བྱུང་ན་ད་གཟོད་བྱུང་བ་དེ་ལ་ངེས་ཤེས་སྔར་ལྷག་ཅིག་རྙེད་པར་གོར་མ་ཆག་གོ །\nདེ་ནས་ཁོང་དགུང་ལོ་གཉིས་གསུམ་གྱི་དུས་ནས་བཟུང་ཆོས་རྗེ་དོན་རིན་པས་འཇམ་པའི་དབྱངས་དང་དབྱངས་ཅན་མ་སོགས་ལྷག་ལྷ་དུ་མའི་སྒོ་ནས་རྗེས་གནང་དང་གདམས་པ་གནང་སྟེ་ཤེས་རབ་འཕེལ་བའི་ཐབས་མང་དུ་མཛད་ཅིང་། དུས་དུས་སུ་སྐུ་ལུས་ལ་གཙང་སྦྲ་དང་སྲུང་མདུད་སོགས་མང་དུ་བསྩལ་ཏེ་བདེ་ཐང་ངང་འཚར་ལོངས་འབྱུང་བར་ཐུགས་བརྩེས་བསྐྱངས། དེ་དུས་ཙམ་ན་སོག་པོའི་རྒྱལ་པོ་ཐོ་གན་ཐེ་མུར་གྱིས་རྗེ་ཀརྨ་རོལ་པའི་རྡོ་རྗེ་གདན་དྲངས་པར་ཕེབས་པའི་ཚེ་ན་ཆོས་རྗེ་དོན་རིན་པས་བླ་མ་ཀརྨ་རོལ་རྡོར་ལ་ཞུས་པ་བཞིན་དེ་ཉིད་ལས་དགེ་བསྙེན་གྱི་སྡོམ་པ་བླངས་ཤིང་མཚན་ལའང་ཀུན་དགའ་སྙིང་པོ་ཞེས་གསོལ། འདིར་ཡང་རྗེ་བླ་མ་ཁོང་ཉིད་དགུང་ལོ་གསུམ་ལ་ཕེབས་རག་བར་ངེད་ཅག་བོད་ཀྱི་སྲོལ་རྒྱུན་ལྟར་ན་བྱིས་པ་སྐྱེས་ནས་བདུན་ཚིགས་སམ་ཟླ་ཁ་གང་དུས་མིང་འདོགས་སྲོལ་འདུག་པས་ཁོང་གི་མཚན་ལ་ཅི་ཞིག་གསོལ་ཡོད་པའང་རྣམ་ཐར་ཁག་ཕལ་མོ་ཆེ་ན་མི་གསལ་བ་ཕངས་པའི་གནས་སོ། །\nདེ་ནས་བླ་མ་ཀརྨ་པས། ཁྱེའུ་འདི་དབུས་ཀྱི་ཕྱོགས་སུ་སློབ་གཉེར་ལ་ཕྱིན་ན་སངས་རྒྱས་གཉིས་པ་ལྟ་བུ་ཞིག་འོང་ཞེས་གསུངས་ཤིང་། ལོ་དེར་ཡབ་ཀླུ་འབུམ་པས་ཆོས་རྗེ་དོན་རིན་ཁྱིམ་ལ་གདན་དྲངས་པར་ཆོས་རྗེའི་ཞལ་ནས། རྟ་དང་གླང་ལུག་སོགས་ཕྱུགས་ཀྱི་རིགས་དང་གོས་དར་སོགས་རྫས་སྣ་དུ་མས་གཙོས་པའི་གནང་སྦྱིན་དཔག་ཏུ་མེད་པ་བསྩལ་ནས་བུ་འདི་ང་ལ་ཕུལ་ཅིག་ཅེས་བཀའ་གནང་བ་ལ། ཡབ་ཡུམ་གཉིས་དགྱེས་བཞིན་དད་པས་ཁྱེའུ་ཉིད་ཁོང་ཉིད་ལ་ཕུལ་ཏོ། །\nདེ་ནས་དགུང་ལོ་བཞི་བར་ཆོས་རྗེ་དོན་རིན་པའི་དྲུང་དུ་བསྐྱལ་ནས་རྒྱུན་བཞུགས་མཛད་ཅིང་ཀློག་བསླབ་མགོ་བརྩམས། དེ་ནི་སྐུ་ཚེའི་ཐོག་མའི་རིག་པ་སློབ་པའི་དབུ་ཚུགས་པ་ཡིན་ནོ། ། དེ་ནས་དགུང་ལོ་བདུན་ལ་ཉེ་བར་བབས་པ་ན། ཆོས་རྗེ་དོན་རིན་པའི་ཞབས་དྲུང་དུ་རྒྱུད་སྡེ་བླ་ན་མེད་པ་དཔལ་བདེ་མཆོག་དྲིལ་བུ་པ་དང་ཀྱེ་རྡོ་རྗེ། ཕྱག་ན་རྡོ་རྗེ་སོགས་ཡི་དམ་མང་པོའི་དཀྱིལ་འཁོར་དུ་བཅུག་ཅིང་དབང་བསྐུར། གསང་མཚན་ལ་དོན་ཡོད་རྡོ་རྗེ་ཞེས་གསོལ་ཏོ། །\nདེ་ནས་བར་སྐབས་དེའི་རྣམ་ཐར་ན། རྗེ་ཙོང་ཁ་པ་སྐུ་འབྲུམ་བསྙེལ་པ་སྟེ་འབྲུམ་ནད་ཅིག་བྱུང་བའི་ཚེ་ན་ཆོས་རྗེ་དོན་རིན་པས་བསྙུང་གཡོག་མཛད་ཅིང། ཁོང་གི་ཞལ་ནས། གཞོན་ནུ་འདིའི་དྲི་ཆེན་དང་དྲི་ཆུ་ལ་དྲི་ངན་བྲོ་བ་ཕར་ཟད། དྲི་བཟང་བྲོ་བར་འདུག་ཅེས་གསུངས་པ་ལ། གཞན་རྣམས་ཀྱིས་བློ་ལ་མི་ལྡན་པ་བྱུང་།⑤ཞེས་གསལ་བ་ནི་བླ་ན་མེད་པའི་སྐྱོང་ཚུལ་ཞིག་སྟེ། དེ་ནི་དད་པ་དག་སྣང་དང་སེམས་དཔའི་སྤྱོད་པ་ལྟར་གྱིས་འགྲེལ་ན་དེ་ཙམ་མཚར་དུ་མི་ཆེ་མོད། འོན་ཀྱང་འཇིག་རྟེན་ན་ཕ་མས་བུ་ཕྲུག་ལ་བརྩེ་བ་དང་མི་གཉིས་པའི་ངང་ཚུལ་ལ་བསམས་ན་དེ་ནི་བརྩེ་འདང་ཞིག་གི་ཟབ་ཚད་མཚོན་པ་ལས་མ་འདས་པ་ཉིད་དོ། ། ཆོས་རྗེ་གང་ཉིད་ཀྱིས་རྗེ་ཙོང་ཁ་པའི་ཡབ་ཡུམ་ལ། ཁོང་དགུང་ལོ་གསུམ་ནས་བདུན་རག་བར་ལ་བུ་ཆུང་བསྐྱང་ལུགས་ཀྱི་ཡི་གེ⑥ཞེས་པ་བརྩམས་ཏེ་བསྐུར་པ་དང་དེ་ནས་དགུང་ལོ་བཅུ་དྲུག་གི་བར་ཏེ་ལོ་ངོ་མཐོང་བཅུ་ཕྲག་གཅིག་ལྷག་ལ་སྤྱན་གྱི་འབྲས་བུ་བཞིན་བསྐྱངས་ཚུལ་ཞིབ་པ་ནི་རྒྱས་པར་རྗེའི་རྣམ་ཐར་རྒྱས་འབྲིང་བསྡུས་གསུམ་ཕལ་མོ་ཆེར་གསལ་བས་དེ་དག་ལ་བལྟ་བ་ལས་འདིར་ཡིག་ཚོགས་ཀྱི་ཁུར་བསྐྱུང་བར་བྱའོ། །\nམདོར་ན་ཆོས་རྗེ་དོན་རིན་པ་དེ་ཉིད་རྗེ་ཙོང་ཁ་པའི་དངོས་སློབ་མཁས་གྲུབ་རྗེའི་ཞལ་ནས། དེ་ལ་རྗེ་རིན་པོ་ཆེ་འདི་ཉིད། ཐོག་མར་ཡོངས་སུ་འཛིན་པ་དང། རབ་ཏུ་འབྱིན་པར་མཛད་པ་ལ་སོགས་པའི་དགེ་བའི་བཤེས་གཉེན་ནི། གོང་དུ་བརྗོད་པ་ཆོས་རྗེ་དོན་གྲུབ་རིན་ཆེན་པ་ཞེས་གྲགས་པ་དེ་ཉིད་ཡིན།⑦ཞེས་གསུངས་པ་བཞིན་ཁོང་གི་སྐུ་ཚེའི་ཐོག་མའི་ཡོངས་སུ་འཛིན་པ་སྟེ། དགེ་རྒན་དང་རབ་བྱུང་གི་མཁན་པོ་ཡིན་པས་རྗེ་ཙོང་ཁ་པའི་ཐུགས་ཀྱི་དབྱིངས་རིམ་ན་འོད་འཚེར་པའི་གོང་བུ་ཞིག་ཡིན་པ་གོར་མ་ཆག་གོ ། གོང་གི་རྣམ་པར་ཐར་པ་ལས་རྗེས་སུ་དཔོག་ཐུབ་པ་ནི་རྗེ་ཙོང་ཁ་པ་ཁོང་ཉིད་ཀྱིས་ད་ལྟའི་དུས་ནའང་ས་ཆེན་པོ་ལ་ཡུག་གཅིག་གིས་ཁྱབ་པའི་རིང་ལུགས་ཏེ། དཔལ་མཉམ་མེད་རི་བོ་དགེ་ལུགས་པ་འདི་ཉིད་ཁ་བ་གངས་རིའི་ལྗོངས་ན་ལྷམ་ལྷམ་དུ་དར་པའི་གྲུབ་པའི་མཐའ་སྤྱི་དང་སྒོས་སུ་དཔལ་མཉམ་མེད་ཇོ་བོ་ཨ་ཏི་ཤ་ཡབ་སྲས་ཀྱི་བཀའ་སྲོལ་དྲི་མ་མེད་པ་སྟེ་ཇོ་བོ་བཀའ་གདམས་པའི་རིང་ལུགས་སྐྱོང་པ་ལ་འགྲན་པའི་ཟླ་དང་བྲལ་བའི་མཁས་མཆོག་ཆོས་རྗེ་དོན་རིན་པ་ཡབ་སྲས་ཀྱི་ཐུགས་བརྩེའི་རྟེན་འབྲེལ་ཐོག་མར་འགྲིགས་པ་ལ་བརྟེན་ནས་བྱུང་བ་དང་བཀའ་གདམས་གསར་མ་ཞེས་ཡོངས་སུ་གྲགས་པའང་དོན་དང་ལྡན་པ་དེ་ལྟར་དུ་གསལ་བ་བསྙོན་དུ་མེད་པའོ། །\nདེ་ནས་ད་དུང་དཔྱད་པར་བྱ་བ་ཞིག་ནི་ཆོས་རྗེ་དོན་རིན་པས་རྗེ་ཙོང་ཁ་པ་ཆུང་ངུའི་དུས་ནས་སྤྱན་གྱི་འབྲས་བུ་ལྟར་བསྐྱངས་པ་དང་། རྗེ་ཙོང་ཁ་པ་ཁོང་གི་ཡབ་ཡུམ་ལ་རྟ་ལུག་གོས་དར་སོགས་ཀྱི་ཡོན་བསྩལ་ཏེ་བླུས་བྱུང་བས་ཆོས་རྗེ་དོན་རིན་པ་རང་གི་སློབ་མ་རུ་གྱུར་པ་ཡིན་པ་མ་ཟད་རིགས་སྲས་སུའང་བཤད་ཆོག་ཅེས་འདོད་པ་ནི་བསམ་པར་བྱ་སྟེ། དེ་ཡང་སྤྱིར་ལུགས་གཉིས་གང་གི་དབང་དུ་བྱས་ཀྱང་ཆོས་ཀྱི་སྲས་དང་རིགས་ཀྱི་སྲས་གཉིས་ཀར་གྱུར་པ་ཡོད་པ་ཤིན་ཏུ་མང་ནའང་འདིར་ནི་དེ་དང་མཚུངས་པ་མིན་ཏེ། ཆོས་རྗེ་དོན་རིན་པ་ཁོང་ཉིད་གཙང་གི་སྣར་ཐང་དུ་ཚོགས་ཞུགས་གནང་ནས་བཅོམ་ལྡན་རིགས་རལ་གྱི་སློབ་མའི་གཙོ་བོ་ལྡོང་སྟོན་རིགས་པའི་སེང་གེ་ལ་ཚད་མ་གསན་པའི་རྣམ་ཐར་ལ་དཔྱད་ན་ཆོས་འདུལ་བའི་གནང་བཀག་ལ་ཐུགས་གཙིགས་ཆེ་བ། བསླབ་གསུམ་རྒྱན་གྱིས་མཛེས་པ། བཀའ་གདམས་པའི་སྤྱོད་པ་ལ་མཐའ་གཅིག་ཏུ་གནས་ཤིང་། བསྟན་པ་ཁོ་ན་ཐུགས་ལ་བརྣག་པ་ཞིག་ཏུ་གསལ་བས་འཇིག་རྟེན་ཁྱིམ་པ་ནང་བཞིན་དགྲ་འདུལ་གཉེན་སྐྱོང་གི་སླད་དུ་བུ་ཕྲུག་སྐྱོང་བ་ཞིག་ཡིན་མི་སྲིད་པས་རྗེ་ཙོང་ཁ་པ་རང་ཉིད་ཀྱི་བུ་སྐལ་དུ་བླངས་ཞེས་གཏན་ནས་སྨྲ་བར་མི་རུང་ངོ་། །\nཆོས་ཀྱི་དབང་དུ་བྱས་པའི་བརྩེ་འདང་ལ་ཡང་འཇིག་རྟེན་གྱི་ཕ་མ་ལྟ་བུའི་བརྩེ་དགས་དམ་དུ་འཁྱུད་པ་མང་དུ་སྣང་བ་ནི་དཔེར་ན། ཕོ་ཉ་གཞོན་ནུ་དོན་གྲུབ་ལས། འདི་ནས་བྱང་དུ་དཔག་ཚད་ཁྲི་ཕྲག་ན། ། རྒྱལ་ཀུན་ཡེ་ཤེས་ཐིག་ལེ་ལྟར་ཆགས་པ། ། བདག་གི་དཔྲལ་བའི་མིག་དང་ཁོང་པའི་སྙིང་། ། མཚན་ཙམ་གྱིས་ཀྱང་རྣ་བའི་བཅུད་ལེན་ཡོད། ། ཅེས་པ་ལྟར་ཕོ་ཉ་རང་གི་མགོ་མཇུག་བར་གསུམ་ཀུན་ན་རང་གི་ཐུགས་སྲས་དམ་པ་འཇིགས་མེད་དམ་ཆོས་རྒྱ་མཚོ་གང་ཉིད་དྲན་པའི་བརྩེ་དུང་དྲོན་མོ་ཁོལ་ཁོལ་གྱིས་ཟིན་ཡོད་པ་རྩོམ་རིག་སྨྲ་བ་ཀུན་གྱིས་ཤེས་པ་སྨྲ་མི་དགོས་ལ། དེ་ལྟར་དུ་ཆོས་རྗེ་ཡབ་སྲས་འདི་གཉིས་དང་། ཇོ་འབྲོམ་ཡབ་སྲས། རྒྱལ་དབང་ལྔ་བ་ཡབ་སྲས། ཡབ་རྗེ་སྐལ་ལྡན་རྒྱ་མཚོ་ཡབ་སྲས། སྒེའུ་རྟིང་ཡོངས་འཛིན་ཡབ་སྲས་སོགས་ཀྱིས་མཚོན་ནོོ།།\nདེས་ན་དེང་སང་གཞུང་ཆེན་ཕར་ཚད་དབུ་གསུམ་སོགས་ཆེད་གཉེར་གྱིས་སྦྱངས་པ་ལྟ་ཅི། གོ་རིགས་ཀྱི་འགྲོ་ཕྱོགས་ཙམ་ཡང་མི་ཤེས་བཞིན་རྒྱལ་བའི་གཞུང་ལུགས་བཀའ་བསྟན་གྱི་སྐོར་དང་། རྗེ་ཡབ་སྲས་ཀྱི་གཞུང་ལུགས་སོགས་ཡིག་རིགས་གཞན་ལ་བསྒྱུར་དང་སྒྱུར་བཞིན་པའི་ངལ་བ་བསྟེན་པ་དང་། ཡང་འགའ་ཞིག་གིས། ཡིག་རིགས་གཞན་གྱི་ཐོག་ནས་བོད་ཀྱི་རིག་གཞུང་གི་ལྟ་བ་དང་བསམ་བློ། ཉམས་ལེན་སོགས་ལ་ཞིབ་འཇུག་བྱས་པའི་རྩོམ་ཡིག་ཚུར་ལ་བསྒྱུར་པ་སོགས་མང་དུ་འདུག་ན། དེ་ནི་བོད་རིག་པའི་སྙིང་དོན་བརླག་པར་བྱེད་ཅིང་རྫོད་པའི་ངལ་བ་རུ་གསལ་ལ། དེ་རང་ཅག་གིས་ཕར་སྐྱེལ་རིང་ལུགས་ལག་ཏུ་བསྟར་པ་ལས་ཚུར་ལེན་རིང་ལུགས་ཉམས་སུ་བླང་བ་གལ་ཆེ་བས། འུ་ཅག་བོད་རིག་པ་འཛིན་སྐྱོང་གི་ལས་སུ་ཞུགས་པའམ་དེ་ལ་གཅེས་སྤྲས་བྱ་འདོད་ཀྱི་ལས་འགན་ཁུར་དུ་འཁྱེར་པ་དག་གིས་རང་ཉིད་ཀྱིས་རང་གི་བློའི་འཇོན་ཚད་ཀྱི་འོས་བབ་དང་བསྟུན་ནས་ཚུལ་དེ་ལ་དོ་སྣང་དང་གཟབ་ནན་བྱ་བར་རིགས་སོ། །\nདེ་ནས་རྗེ་ཙོང་ཁ་པ་དགུང་ལོ་བཅུ་དྲུག་ལ་བུད་པའི་ཚེ་ན། ཆོས་རྗེ་དོན་རིན་པ་མཆོག་གིས་བོད་རིག་པ་སྤྱི་དང་རྒྱལ་བའི་བསྟན་པ་ཐུགས་ལ་བརྣགས་ནས་གངས་རིའི་ཁྲོད་ཀྱི་གཙུག་ལག་རྣམ་གཉིས་ཀྱི་ལྟེ་བའམ་ཕ་ས་ལྟ་བུ་སྟེ་དབུས་གཙང་ལ་འབྱོན་དགོས་པའི་བཀའ་གནང་། རྗེ་ཙོང་ཁ་པ་རང་ཉིད་ཀྱང་སྤྲོ་ཤུགས་དྲག་པོས་འབྱོན་པར་བརྩམས་སོ། ། དེའི་ཚེ་ཆོས་རྗེ་དོན་རིན་པའི་ཞལ་ནས། ངས་ཁྱོད་ལ་ཆོས་ཤིག་འཆད་པ་ཡིན། ཅི་འདྲ་ཞིག་འདོད་ཅེས་གསུངས་པ་ལ། སེམས་ལ་ཕན་པའི་ཞལ་ཏ་ཞིག་ཐུགས་ལ་འདོགས་འཚལ་ཞུས་པས། ཆོས་རྗེ་ཁོང་ཉིད་འབྱུང་འགྱུར་གཟིགས་པའི་མངོན་པར་རྟོགས་པ་མངའ་བས་འབྱུང་འགྱུར་དང་མཐུན་པར་དང་པོར་ཐོས་བསམ་འདི་ལ་གྱིས། དེའི་རྗེས་སུ་འདི་ལ་གྱིས་ཞེས་སོགས་ཀྱི་རིམ་པ་དང་། དེ་ནས་དེ་དག་གི་དོན་ཉམས་སུ་ལོངས་ལ་དེ་རྗེས་གདུལ་བྱ་རྣམས་སྨིན་པར་གྱིས་ཤིག་ཅེས་པ་ཚིགས་སུ་བཅད་པའི་སྒོ་ནས་གསུངས། གདམས་པ་དེ་རྗེ་ཙོང་ཁ་པས་ཟིན་བྲིས་སུ་མཛད་ནས་བྱོན་པས་དབུས་སུ་ཕེབས་ཙམ་ནས་ཟིན་བྲིས་དེ་བོར། རྩར་བཅད་ཀྱང་མ་རྙེད། དུས་ཕྱིས་ཕལ་ཆེ་བའི་ཚིག་བསྙེལ་འདུག་ནའང་། ཐོས་བསམ་སོགས་མཛད་པའི་རིམ་པ་ཐམས་ཅད་ཆོས་རྗེའི་གསུང་དང་མཐུན་པར་བྱུང་འདུག་ཅེས་ཐུགས་སྲས་མཁས་གྲུབ་སྨྲ་བའི་ཉི་མ་ལ་གསུངས་ཤིང་།⑧ གདམས་པ་དེའི་ཚིག་ཕྱིས་ཀྱང་ཁོང་གི་ཐུགས་ན་བཞུགས་པ་ཐོ་རེ་བ་འདུག་པ་དེ་ནི་འདི་ལྟར། གཞོན་ནུ་བློ་བཟང་གྲགས་པ་ཁྱོད། ། སྔོན་སྦྱངས་དགེ་བའི་ལས་འཕྲོ་ཅན། ། སྔོན་ཚེ་དམ་ཆོས་བདུད་རྩིའི་རོ། ། འཐུངས་པའི་བག་ཆགས་ཡོད་པར་ངེས། ། ཞེས་དང་། ཡུམ་ཆེན་རྒྱས་འབྲིང་བསྡུས་གསུམ་གྱི། ། རྒྱན་དུ་གྱུར་བའི་མངོན་རྟོགས་རྒྱན། ། ཐོག་མར་བསླབ་ཅིང་ནན་ཏན་བྱ། ། དེ་ལ་མཁས་པར་གྱུར་པ་ན། ། ལུང་ཆོས་ཀུན་ལ་འཕྲིགས་ཚུད་འགྱུར། ། དེ་ཡང་སེམས་ཀྱི་ཟུར་ལ་ཞོག ། དེ་ནས་བྱང་ཆུབ་སེམས་དཔའ་ཡི། ། ལམ་དང་སྤྱོད་པའི་རྣམ་གཞག་དག ། སྟོན་པར་བྱེད་པའི་མདོ་སྡེ་རྒྱན། ། མཁས་པའི་ཡན་ལག་དག་ཏུ་བསླབ། ། འཁོར་བ་མྱ་ངན་འདས་པ་ཡི། ། རྟེན་དུ་སྟོན་པའི་ཆོས་དང་ནི། ། ཆོས་ཉིད་རྣམ་འབྱེད་བསྟན་བཅོས་དང་། ། ཐོག་མ་མཐའ་མ་རྣམ་སྤངས་པའི། ། དབུ་མའི་ལམ་ནི་སྟོན་པས་ན། ། དབུས་དང་མཐའ་ནི་རྣམ་འབྱེད་དང་། ། སེམས་ཀྱི་ཆོས་ཉིད་དག་པ་ནི། ། སེམས་ཅན་ཀུན་ལ་ཡོད་པ་སྟེ། ། དེ་ཉིད་བདེ་གཤེགས་སྙིང་བོར་ནི། ། སྟོན་བྱེད་ཐེག་ཆེན་རྒྱུད་བླ་མ། ། བྱམས་ཆོས་ལྔ་བོ་དེ་དག་ལ། ། མཁས་པར་བྱེད་པའི་གོ་ཆ་གྱིས། ། རྒྱས་པའི་བསྟན་བཅོས་རྣམ་འགྲེལ་དང་། ། འབྲིང་དུ་སྟོན་པའི་རྣམ་ངེས་དང་། ། ཤིན་ཏུ་བསྡུས་པའི་རིགས་ཐིགས་ཏེ། ། ལུས་དང་འདྲ་བའི་བསྟན་བཅོས་གསུམ། ། གཏན་ཚིགས་ཐིགས་པ་འབྲེལ་བརྟག་དང་། ། རྒྱུད་གཞན་སྒྲུབ་པ་རྩོད་རིགས་ཏེ། ། འཕྲོས་པ་ཡན་ལག་ལྟ་བུ་ཟེར། ། ཆོས་ཀྱི་གྲགས་པ་ལས་བྱུང་བའི། ། ཚད་མ་སྡེ་བདུན་འཛམ་གླིང་ན། ། སངས་རྒྱས་བསྟན་པ་གསལ་བྱེད་པ། ། ཉི་མ་ཟླ་བ་ལྟ་བུར་གྲགས། ། འདི་ཡི་འོག་ཏུ་དེ་རྣམས་སློབས། ། ཞེས་དང་། དེ་ནས་འགའ་ཞིག་བསྙེལ་འདུག་ཚུལ་གསུངས། མཚམས་ཤིག་ནས། བློ་གྲོས་བཟང་ལྡན་ཁྱོད་ཀྱིས་ནི། ། མཐའ་བྲལ་ཆེན་པོའི་ལྟ་བ་ལ། ། གལ་ཏེ་མོས་པ་ཡོད་གྱུར་ན། ། འཕགས་པ་ཀླུ་སྒྲུབ་ཀྱིས་མཛད་པའི། ། དབུ་མ་རིགས་པའི་ཚོགས་རྣམས་དང་། ། དེ་ཡི་རྗེས་འབྲང་ཟེར་པ་ཞིག་ཡོད་དེ། ལྷག་མ་རྣམས་བསྙེལ་འདུག ། ཅེས་བཀའ་སྩལ་ཏོ། །\nདེ་ལྟར་ཞལ་གདམས་འདི་ཉིད་རྗེ་རང་གི་དངོས་སློབ་མཁས་གྲུབ་ཐམས་ཅད་མཁྱེན་པས་གསུངས་པ་བཞིན་ཕལ་ཆེ་བའི་ཚིག་ད་ལྟ་མཇལ་དུ་མི་བཞུགས་ནའང་དེ་དག་ནི་ཞལ་གདམས་ཀྱི་རྩོམ་པའི་ཡན་ལག་ཏུ་གྱུར་པའི་མགོ་བརྗོད་དང་མཇུག་གི་རིམ་པ་རྣམས་ཡིན་ཤས་ཆེ་སྟེ། སྤྱིར་ཁོང་ཉིད་ལ་མཚོན་ན་ཞལ་གདམས་ཉིད་ཆོས་རྗེ་དོན་རིན་པས་གསུངས་རིམ་ལྟར་རྗེ་རང་གིས་ཟིན་བྲིས་སུ་བཏབ་པ་དང་། དེ་ནས་ཞལ་གདམས་ཀྱི་བརྗོད་དོན་སྙིང་པོ་ཐུགས་ལ་ཟིན་པར་གྱུར་པ་ཡིན་ངེས་པ་གཞིར་བཞག་ན་ཞལ་གདམས་གང་ཉིད་ཀྱི་གདམས་དོན་གཙོ་བོ་ཐོན་འདུག་པ་རྗེས་སུ་དཔོགས་སོ། །\nགལ་ཏེ་ཆད་ཡོད་ན་མདོ་རྒྱུད་ཀྱི་གཞུང་གཉིས་ལས་རྒྱུད་ཀྱི་སྐོར་ཨེ་ཡིན་སྙམ་པ་འཆར་ཡང་རྣམ་པ་གཞན་དུ་ན་ཁོང་གི་ཐུགས་ནའང་ཟུར་ཙམ་མི་བཞུགས་པ་ག་ལ་སྲིད་སྙམ་སྟེ་དཔྱད་དོ། ། འོན་ཀྱང་དེ་དུས་ཇོ་བོ་བཀའ་གདམས་པའི་ལུགས་ལ་བཀའ་གདམས་གཞུང་དྲུག་སོགས་འཆད་མཉན་དང་ལག་ལེན་གཙོ་བོར་གནང་པའི་ཕྱིར་རྒྱུད་སྡེའི་སྐོར་གྱི་ཞལ་གདམས་མ་གསུངས་པ་ཡང་ཡིན་ཤས་ཆེ། དེ་ནས་ད་ལྟ་ངེད་ཅག་གི་མཇལ་སྐལ་དུ་ཡོད་པའི་ཞལ་གདམས་འདིར་རྐང་པ་ཞེ་བཞི་དང་ཚིགས་བཅད་བཅུ་གཅིག་བཞུགས། དེ་ཡང་ཚིགས་བཅད་དང་པོའི་ནང་དུ་ཆོས་རྗེ་དོན་རིན་པས་རང་གི་སློབ་བུས་རང་ལ་བྱིན་པའི་མྱོང་ཚོར་དང་བག་ཆགས་གསལ་བར་བསྟན་ནས་འབྱུང་འགྱུར་གྱི་རེ་བཞག་ཆེན་པོ་བཅངས་པ་གོང་དུ་བཤད་པ་ལྟར་གདུལ་བྱ་རྣམས་སྨིན་པར་གྱིས་ཤིག་ཅེས་གསུངས་པའི་ཤུགས་ལས་གོ་ནུས་སོ། །\nདེ་ཡང་མཁས་པའི་ཞལ་ནས། ཆོས་མཐུན་གྲོགས་དང་དགེ་བའི་བཤེས་རྣམས་ཀྱིས། ། བསྟན་འཛིན་ཆེན་པོར་རེ་ནས་བུ་བཞིན་བསྐྱངས། ། ཞེས་པ་ལྟར་ཡིན་པ་ལས་འཇིག་རྟེན་རྒད་པོས་དགྲ་འདུལ་གཉེན་སྐྱོང་གི་སླད་དུ་བུ་ཕྲུག་གཉོར་པ་ལྟ་བུ་མིན་པ་ནི་བཤད་མ་དགོས། ཚིགས་བཅད་འདིའི་རྗེས་ན་ཆད་པ་ལྟར་སྣང་བ་ནི་གོང་དུ་ཞལ་གདམས་གནང་ཡུལ་ངོས་བཟུང་མ་ཐག་ཡིན་པས་འདིར་མཐུད་དེ་བསླབ་བྱའི་དགོས་པ་དང་བློ་ལྡན་མཉན་སྐུལ་སོགས་ཡིན་སྙམ་སྟེ། དེའི་རྗེས་དེ་མ་ཐག་ཏུ་ཞལ་གདམས་གནང་ཡོད་པ་ནི་ཡུམ་ཤེར་ཕྱིན་གྱི་མདོ་རྒྱས་འབྲིང་བསྡུས་གསུམ་གྱི་སྦས་དོན་མངོན་རྟོགས་ཀྱི་རིམ་པ་གསལ་བར་སྟོན་པའི་གཞུང་མཆོག་མངོན་རྟོགས་རྒྱན་དེ་ཐོག་མར་བསླབ་དགོས་པར་གདམས་ཡོད་པའི་ཕྱིར།དེ་ལ་ཅི་ཕྱིར་བསླབ་དགོས་ཤེ་ན། དེ་ལ་མཁས་པར་གྱུར་པ་ན། ། ལུང་ཆོས་ཀུན་ལ་འཕྲིག་ཚུད་འགྱུར། ། ཞེས་ཕར་ཕྱིན་གཞུང་གི་དགོས་དོན་ནི་ལུང་ཆོས་ཏེ་གཞུང་བཀའ་པོད་ཡོངས་རྫོགས་ཕར་ཕྱིན་གྱི་ཡན་ལག་དང་འཕྲོས་སུ་དོན་གྱིས་བསྟན་ཡོད་པ་ནི། ཕར་ཕྱིན་ཤེས་ན་པཎྜི་ཏའི་གྲལ་མགོ་དབང་། གསང་འདུས་ཤེས་ན་གྲུབ་ཆེན་གྱི་གྲལ་མགོ་དབང་ཞེས་རྒྱ་གར་དུ་གྲགས་ཤིང་། བོད་འདིར་ཡང་། རྣམ་འགྲེལ་ཕར་ཕྱིན་གྱི་རིགས་པ། དབུ་མ་ཕར་ཕྱིན་གྱི་ལྟ་བ། མངོན་པ་ཕར་ཕྱིན་གྱི་རྣམ་གྲངས། འདུལ་བ་ཕར་ཕྱིན་གྱི་ལག་ལེན་ཞེས་གྲགས་པ་ལྟར་གྱི་གཏན་ཚིགས་དང་བཅས་ཏེ། དེ་ཡང་སེམས་ཀྱི་ཟུར་ལ་ཞོག་ཅེས་གདམས་པའོ། །\nདེ་ནས་མདོ་སྡེ་རྒྱན་གྱི་བརྗོད་དོན་ངོས་བཟུང་ནས་དེ་ཉིད་མཁས་པའི་ཡན་ལག་ཏུ་བསླབ་དགོས་པར་གདམས། དེ་ནས་ཆོས་དང་ཆོས་ཉིད་རྣམ་འབྱེད། དེ་ནས་དབུས་མཐའ་རྣམ་འབྱེད། དེ་ནས་སེམས་ཅན་ཀུན་གྱི་རྒྱུད་ན་སེམས་ཀྱི་ཆོས་ཉིད་དེ་རང་བཞིན་གནས་རིགས་ཡོད་པ་དེ་ཉིད་ཁམས་བདེ་གཤེགས་སྙིང་བོར་སྟོན་བྱེད་ཐེག་ཆེན་རྒྱུད་བླ་མ་སྟེ་བྱམས་ཆོས་ལྔ་བོར་ཡ་མ་བྲལ་བར་རང་རང་གི་བསྟན་དོན་སྡོམ་དུ་བསྡུས་ཏེ་བསྟན་ནས་མཁས་པར་བྱེད་པའི་གོ་ཆ་ལྟ་བུ་གྱིས་ཞེས་གདམས་པའོ། །\nའདིར་ནི་ཆོས་རྗེ་དོན་རིན་པ་ཁོང་ཉིད་ཀྱིས་བོད་སྔ་རབས་པའི་མཁས་པ་དག་ཁམས་བདེ་གཤེགས་སྙིང་པོ་འགྲེལ་སྟངས་ལ་རྟ་མོག་མོག་གི་སྤུ་ལྟར་གྱུར་ཡོད་པ་ལས་རང་གི་ཐུན་མོང་མ་ཡིན་པའི་བཞེད་སྟངས་གང་ཡིན་གསལ་བར་གསུངས་ཤིང་དེ་ཉིད་ཀྱི་དགོངས་པ་དང་མཐུན་པར་རྗེ་ཙོང་ཁ་པས་ཀྱང་ལེགས་བཤད་གསེར་འཕྲེང་དུ་དེ་ལྟར་རྩལ་བཏོན་ནས་བཀྲལ་ཡོད་པའི་ཕྱིར་ཏེ། ལེགས་བཤད་གསེར་གྱི་འཕྲེང་བ་ལས། དེ་ལ་སྤྱིར་སེམས་ཅན་གྱི་ཤེས་རྒྱུད་ལ་ཡོན་ཏན་སྐྱེར་རུང་ཞིང་། སྒྲིབ་པ་སྤང་དུ་རུང་བའི་རྒྱུ་ཙམ་ཞིག་རིགས་སུ་འཇོག་པར་དབུ་སེམས་གཉིས་ཀ་བཞེད་པ་མཐུན་ཞིང་།⑨ ཞེས་དང་། དེས་ན་དབུ་མ་པ་ནི་སེམས་ཀྱི་རང་བཞིན་གཤིས་ལ་ཅིར་ཡང་མ་གྲུབ་པའི་སྟོང་ཉིད་དེ་རྟོགས་པ་ན་ཐ་སྙད་དུ་སྒྱུ་མ་ལྟ་བུའི་འཛིན་པ་མཐའ་དག་ཞི་བར་འགྱུར་ཞིང་སྒྱུ་མ་ལྟ་བུའི་གཉེན་པོ་མཐའ་དག་སྐྱེ་བར་འགྱུར་བས། སེམས་ཀྱི་རང་བཞིན་དེ་ཉིད་ལ་ཀུན་རྫོབ་ཀྱི་ངོས་ནས་སྒྲོ་བཏགས་ཏེ་འདི་ནི་རང་བཞིན་དུ་གནས་པའི་རིགས་སོ་ཞེས་འཇོག་གོ །⑩ ཞེས་གསུངས་པ་བཞིན་རིགས་འཇོག་ཚུལ་འདི་ལ་ཡབ་སྲས་དགོངས་པ་གཅིག་ཏུ་བབས་ཡོད་པ་ཤེས་ཐུབ་པ་ཡིན་ནོ།།\nདེས་ན་ཐེག་ཆེན་རྒྱུད་བླ་མ་ལ་འགྲེལ་པ་རྨད་དུ་བྱུང་བ་མཛད་ཡོད་པ་ཡང་ཕྱིས་སུ་བྱ་ཁྱུང་དུ་པར་དུ་བཀོད་མོད། སྐབས་དེར་མ་ཕྱི་ཡང་རྗེ་ཐར་ཤུལ་རིན་པོ་ཆེའི་ཕྱག་དཔེ་ལས་གདན་དྲངས་པར་བཤད་ཅིང་། འགྲེལ་བ་དེར་བཀའི་དགོངས་འགྲེལ་ཇི་ལྟར་བྱུང་ཚུལ་བཤད་སྐབས། བཀའ་སོ་སོའི་འགྲེལ་བ་ཇི་ལྟར་བྱུང་ཚུལ་ནི་ཁོ་བོས་བྱས་པའི་རིན་ཆེན་ཐེམ་སྐས་སུ་ཅུང་ཟད་བརྗོད་ཟིན་པས་དེར་བལྟ་བར་བྱའོ། ། ཞེས་ཀྱང་འབྱུང་བས་བཀའ་རྩོམ་འདི་འདྲ་གཞན་ཡང་བརྩམས་ཡོད་པ་གསལ་མོད་དིང་སང་མཇལ་དུ་མེད་པས་ད་དུང་རྩར་གཅོད་གནང་དགོས་པ་འུ་ཅག་ཕྱི་རབས་པ་དག་གི་ལས་སུ་ཆེའོ། །\nདེ་ནས་ཚད་མ་རྣམ་འགྲེལ་རྣམ་ངེས་རིགས་ཐིགས་ཏེ་ལུས་ལྟ་བུའི་བསྟན་བཅོས་གསུམ་དང་། གཏན་ཚིགས་ཐིགས་པ་འབྲེལ་བ་བརྟག་པ་རྒྱུད་གཞན་སྒྲུབ་པ་རྩོད་པའི་རིགས་པ་སྟེ་འཕྲོས་པ་ཡན་ལག་ལྟ་བུའི་བསྟན་བཅོས་བཞི་བཅས་ཚད་མ་སྡེ་བདུན་དུ་གྲགས་པ་ནི་འཛམ་གླིང་རིགས་པའི་རྒྱལ་པོོ་དཔལ་ཆོས་ཀྱི་གྲགས་པ་མཆོག་གིས་ཐུབ་པའི་བསྟན་པ་གསལ་བར་བྱེད་པ་ལ་འཛམ་བུའི་གླིང་ན་ཉི་ཟླ་ལྟར་གྲགས་པ་ལ་སློབས་ཞེས་གདམས་པའོ། ། གདམས་དོན་ལྟར་ཁོང་གིས་སྐབས་དེ་དུས་ཙམ་ན་འུ་ཡུག་པ་རིགས་པའི་སེངྒེས་མཛད་པའི་རྣམ་འགྲེལ་རིགས་མཛོད་ཞིབ་པར་གཟིགས་ནས་ཡིད་ཆེས་དང་དགའ་ཚོར་དཔག་མེད་བྱུང་སྟེ་སྤྱན་ཆབ་མང་དུ་ཤོར་པ་ལ་དགོངས་གཞི་རྒྱ་ཆེན་འདུག །\nའདི་ནི་སྐབས་དེར་རྗེ་བླ་མ་ཙོང་ཁ་པ་ལ་དངོས་སུ་གདམས་པ་ཡིན་མོད་དོན་གྱིས་ངེད་ཅག་བོད་རིག་པ་ལ་དོན་གཉེར་བྱ་མཁན་སྤྱི་དང་བྱེ་བྲག་ཀུན་ལ་གདམས་པའི་དོན་པོར་ཤེས་པར་བྱ་དགོས་ཏེ། ཆེས་རྟོགས་དཀའ་ཞིང་རྒྱ་ཆེ་བའི་ལམ་གྱི་རིམ་པ་རྣམས་སྟོན་པའི་རྒྱལ་བའི་བསྟན་པའི་གསལ་བྱེད་དམ་ལྡེ་མིག་ལྟ་བུར་གྱུར་ན། རིག་པའི་གནས་གཞན་ཏེ་བརྡ་སྤྲོད་དང་བཟོ་རིག གསོ་རིག་དང་སྐར་རྩིས་སོགས་འཆད་རྩོད་རྩོམ་པ་གང་ལ་ཡང་རིགས་ལམ་དང་གཏན་ཚིགས་ཀྱིས་ཕྱུག་པ་མེད་མི་རུང་བ་དང་། དེ་ལས་ཀྱང་དེང་གི་རྩིས་དངོས་རྫས་གསུམ་དང་ཚན་རིག་ལོ་རྒྱུས་ས་ཁམས་རིག་པ་གང་ལ་ཡང་རིགས་ལམ་འདིས་མ་ཁྱབ་པ་དང་མི་འཁྲོལ་པ་ཞིག་མ་མཆིས་པ་བཤད་མ་དགོས་ལ། དེ་ལྟར་དེང་གི་སློབ་གྲྭ་ཆེ་འབྲིང་འགར་བསྡུས་གྲྭ་ནས་བཟུང་བསླབ་མགོ་ཚུགས་ཏེ་རིམ་བཞིན་དེ་ཉིད་རིག་ཚན་གཞན་པར་བེད་སྤྱོད་གཏོང་བཞིན་པ་འདིས་རིག་གནས་དོན་གཉེར་མཁན་ལ་བློ་སྒོ་ཕྱེ་བྱུང་བ་དངོས་ཐོག་བདེན་དཔང་བྱས་ཡོད་པ་མཐོང་གསལ་ལོ། །\nདེས་ན་དེང་གི་ཞིབ་འཇུག་པར་རློམ་པ་དང་མཁས་གྲལ་དུ་འཚང་པ་འགའ་རེས་རིག་གཞུང་འདི་ཉིད་རང་གིས་མ་སྦྱངས་པའི་གནོངས་འགེབ་ཏུ་སྲོལ་རྒྱུན་གྱི་རྩོད་རིག་རྐྱང་བ་དང་དེང་གི་ལོ་རྒྱུས་དང་རྩོམ་རིག་སོགས་ལ་འབྲེལ་མེད་དོན་གཞན་ཞེས་བཟུང་ཞིང་བསྒྲགས་ནས་བསྡུས་གྲྭ་སྦྱང་མི་དགོས་པ། ཚད་མ་སྦྱང་མི་དགོས་པར་མ་ཟད། དེ་ཉིད་བསླབ་ཁྲིད་འཆར་གཞི་ལས་ཕྱིར་སྐྲོད་ཀྱི་ངལ་བ་བསྟེན་མཁན་དག་ལ་ཞལ་གདམས་གང་ཉིད་ཅོང་བརྡའི་ཚུལ་དུ་རྗེས་ཟློས་བྱས་པ་ལ་དགྱེས་བཞེས་མཛད་པར་ཅི་གནང་།\nདེ་ནས་བར་འདིར་འགའ་ཞིག་ཆད་འདུག་པ་ནི་གོང་གི་གཞུང་རྣམས་ལ་དཔགས་ཏེ་རིམ་པ་བྱས་ན་ཆོས་མངོན་པ་གོང་འོག་ལ་བསླབ་པར་གདམས་ཡོད་ཤས་ཆེ་སྟེ། དེ་ཡང་རྗེ་བླ་མ་རང་གི་སློབ་གཉེར་རྣམ་ཐར་ལས་ཤེས་པའི་ཕྱིར། དེ་ཡང་མངོན་པ་གོང་འོག་ལ་མཁས་པ་ཆེན་པོ་ཉ་དབོན་པ་ཡབ་སྲས་ཀྱི་མདུན་ནས་སྦྱངས་ཤིང་མཐར་ཕྱིན་ཏེ་འབྲས་རྟགས་ཀྱི་བརྩམས་ཆོས་གནང་བར་དགོངས་པ་ན་རེ་ཞིག་མཆིམས་འཇམ་པའི་དབྱངས་ཀྱིས་མཛད་པའི་མཛོད་འགྲེལ་མངོན་པའི་རྒྱན་ཉིད་ཐུགས་ལ་བབས་ནས་དེ་ཉིད་ཀྱིས་ཆོག་པར་མཛད་ལ། མངོན་པ་འོག་མ་མཛོད་ལ་སྲས་ཀྱི་ཐུ་བོ་རྒྱལ་བ་དགེ་འདུན་གྲུབ་ཀྱིས་ཁོང་གིས་ཁྲིད་པ་ཇི་ལྟ་བར་རིམ་བཞིན་ཟིན་བྲིས་མཛད་པ་སྟེ། མཛོད་འགྲེལ་ཐར་ལམ་གསལ་བྱེད་ཅེས་པ་དང་། མངོན་པ་གོང་མ་ལ་རང་གིས་ཁྲིད་པ་བཞིན་རྒྱལ་ཚབ་ཀྱིས་ཟིན་བྲིས་མཛད་པ་གཞི་བྱས་ནས་བརྩམས་པའི་ཀུན་བཏུས་དར་ཊཱིཀ་ཏུ་གྲགས་པ་དེའོ། །\nདེ་ནས། བློ་གྲོས་བཟང་ལྡན་ཁྱོད་ཀྱིས་ནི། ། ཞེས་རྗེ་བླ་མའི་མཚན་ཡིག་དང་བཅས་ཏེ་རྒྱལ་བའི་གཞུང་གི་མཐར་ཐུག་གི་དགོངས་པ་མཐའ་བྲལ་དབུ་མའི་ལྟ་བ་སློབ་པ་ལ་མོས་པ་ཡོད་ན་ཤིང་རྟ་ཆེན་པོ་འཕགས་པ་ཀླུ་སྒྲུབ་ཀྱིས་མཛད་པའི་དབུ་མ་རིགས་པའི་ཚོགས་ལྔའམ་དྲུག་སྟེ། (བོད་སྔ་རབས་པའི་མཁས་པ་རྣམས་ཀྱིས་རིགས་ཚོགས་ལྔར་འདོད། བུ་སྟོན་གྱིས་སྟོང་ཉིད་བདུན་ཅུ་པ་རྩ་བར་འདོད་ཅིང་རྩ་ཤེ་འཕྲོས་སུ་བཞེད། རྗེ་ཙོང་ཁ་པས་རིན་ཆེན་ཕྲེང་པ་བསྣན་ཏེ་དྲུག་ཏུ་བཞེད་ཅེས་མཁས་གྲུབ་རྗེས་མཛད་པའི་རྒྱུད་སྡེ་སྤྱི་རྣམ་དུ་གསལ་ལོ། །)དེ་དག་དང་། དེ་ཡི་རྗེས་འབྲང་ཞེས་པས་དབུ་མ་རིགས་ཚོགས་ཀྱི་ཁར་དེའི་དགོངས་འགྲེལ་དབུ་མ་བཞི་བརྒྱ་པ་སྟེ་གཞུང་ཕྱི་མོའི་དབུ་མ་དང་། དེ་ནས་འགྲེལ་བ་སངས་རྒྱས་བསྐྱངས། ཟླ་བའི་ཚིག་གསལ་དང་འཇུག་པ་རྩ་འགྲེལ། ལེགས་ལྡན་གྱི་ཤེས་རབ་སྒྲོན་མེ་དང་དབུ་མ་སྙིང་བོ། རྟོག་གེ་འབར་བ། ཞི་བ་འཚོའི་དབུ་མ་རྒྱན། ཀ་མ་ལ་ཤཱི་ལའི་དབུ་མ་སྣང་བ་དང་ཡེ་ཤེས་སྙིང་བོའི་དབུ་མ་བདེན་གཉིས་སོགས་དབུ་མའི་རྫོང་ཆེན་བཅུ་བདུན་ལ་བསླབ་པར་གདམས་པ་གོང་ལྟར་གཏན་ཚིགས་ཀྱིས་བསྒྲུབས་ཏེ་བཤད་པ་ཤེས་སོ། །\nདེ་ནས་ལྷག་མ་རྣམས་བརྗེད་འདུག་ཅེས་གསུངས་པ་ནི་གོང་ནས་ཞུས་པ་བཞིན་རྒྱལ་བསྟན་ནང་མཛོད་དམ་པ་འདུལ་བའི་གཞུང་འདུལ་བ་མདོ་རྩ་རྒྱ་ཆེར་འགྲེལ་དང་། ཀུན་མཁྱེན་མཚོ་སྣ་པ་ཤེས་རབ་བཟང་པོས་མཛད་པའི་འདུལ་ཊཱིཀ་ཉི་མའི་འོད་ཟེར་བཅས་ལ་བསྐུལ་པ་ཡིན་སྙམ་སྟེ་འདུལ་བ་རྒྱ་ཆེར་འགྲེལ་ཐུགས་ལ་བཟུང་ནས་སྐུ་བསྙེལ་བ་སོགས་འོ་བརྒྱལ་ཚད་མེད་པ་བཞེས་ཚུལ་ཁོང་གི་རྣམ་ཐར་དག་ཏུ་ཞབས་རྗེས་ཀྱི་རི་མོ་འུ་ཅག་གི་ཆུ་བུར་མིག་གི་དགའ་སྟོན་དུ་གསལ་བ་ལྟར་རོ། ། དེ་ནས་དངོས་སློབ་དག་གིས་རྗེ་ཉིད་ལ་འདུལ་གཞུང་རྩོམ་སྐུལ་ཕུལ་བར་ཁོང་གིས་འདུལ་བ་མཚོ་ཊཱིཀ་གང་ཉིད་ཞལ་བཞེས་རང་ལུགས་ལ་བཟུང་རིགས་པར་གདམས་པ་ལྟར་རོ། །\nཞལ་གདམས་ཀྱི་དོན་བཞིན་སྦྱངས་པའི་རིམ་པ་དེ་ལྟར་དུ་མཛད་པ་རྣམ་ཐར་ལས་གསལ་བ་བཞིན་རྗེ་ཙོང་ཁ་པ་ཁོང་ཉིད་ཀྱི་བར་རག་ཏུ་བོད་ཀྱི་ནང་དོན་རིག་པ་བསླབ་པའི་གོ་རིམ་ནི་ཐོག་མར་བྱམས་ཆོས་ནས་ཡིན་པ་གསལ་ཅིང་། རྗེ་ཙོང་ཁ་པ་རང་ཉིད་ཀྱིས་ཉམས་མྱོང་ཚད་མ་ལག་ལེན་བྱས་པའི་རྐྱེན་གྱིས་ཁོང་གིས་ཕྱི་རབས་སློབ་གཉེར་པ་དག་ལ་དེང་ཕྱིན་ནས་བཟུང་ཐོག་མར་ཚད་མ་སྡེ་བདུན་གྱིས་རིགས་པའི་གསང་གནད་ཕྱེ། དེ་ནས་ཕར་ཕྱིན་དབུ་མ་མཛོད་འདུལ་སྔགས་སོགས་ལ་རིམ་གྱིས་བསླབས་དང་སློབ་བཞིན་པའི་སྲོལ་འདི་བཏོད་ཅིང་བསྐྱངས་པ་ཡིན་པར་སེམས་སོ། །\nདེ་ལྟར་ཡང་བོད་ཀྱི་རི་བོ་དགེ་ལུགས་པའི་གདན་ས་ཆེན་པོ་དྲུག་གིས་གཙོ་མཛད། དེའི་རྗེས་འཇུག་ཏུ་གྱུར་པའི་མཐའ་དབུས་ཀྱི་མཚན་ཉིད་གྲྭ་ས་ཐམས་ཅད་ཀྱི་སློབ་གཉེར་གྱི་སྔ་ཕྱིའི་གོ་རིམ་དེ་ལྟར་ཡིན་ནོ། །\nདེ་ལ་བརྟེན་ནས་གངས་རིའི་ཁྲོད་ཀྱི་ཆོས་བརྒྱུད་ཆེན་མོ་རྙིང་མ་དང་བཀའ་བརྒྱུད། ས་སྐྱ་ཇོ་ནང་སོགས་སུ་ཡང་འདི་ལུགས་བཞིན་སློབ་གཉེར་གྱི་རྣམ་ཐར་བསྐྱང་དང་སྐྱོང་བཞིན་པ་བཅས་འདི་དག་ཡོད་ཚད་ཆོས་རྗེ་དོན་རིན་པའི་སྲས་མཆོག་རྗེ་ཙོང་ཁ་པ་ཡབ་སྲས་ཀྱི་སློབ་གཉེར་སྲོལ་ལུགས་ལས་བརྒྱུད་དེ་འོངས་པའི་འཕྲིན་ལས་ཉག་གཅིག་ཏུ་ངེས་པས་སྐུ་དྲིན་དེ་ཉིད་ཁ་བ་རི་པ་རྣམས་ཀྱིས་བསྐལ་བའི་མཐར་ཡང་གཞལ་དཀའ་བ་ཉིད་དོ། །\nདེ་ལྟ་ན་ཆོས་རྗེ་ཉིད་ཀྱི་ཞལ་གདམས་ངོ་སྤྲོད་དེ་ཙམ་བྱས་ནས་ད་ནི་ཞལ་གདམས་གང་ཉིད་ཀྱི་གོ་རིམ་དང་བརྗོད་དོན་ལ་དཔྱད་ན་མི་ལོ་དྲུག་བརྒྱ་ལྷག་གི་ཡར་སྔོན་གྱི་སློབ་གཉེར་འགྲོ་ཕྱོགས་རགས་ཙམ་ཤེས་ཤིང་། དེ་ལ་བརྟེན་ནས་སྐབས་དེའི་གངས་ཅན་ཡུལ་གྱི་རིག་གནས་ཀྱི་མངའ་ཐང་དང་དར་རྒྱས་ཀྱང་ཇི་ཙམ་ཡིན་པ། ཤེས་རིག་གི་རིན་ཐང་ག་ཙམ་ཡིན་པ་སོགས་ཀྱང་བློ་ལ་ཅུང་ཟད་འབབ་ཐུབ་བོ། ། དེ་བས་སྐབས་དེའི་རིག་གནས་དང་དེང་གི་ཤེས་རིག་གི་གནས་བབ་ལ་ཡང་བསྡུར་ན་བར་ཁྱད་ཇི་འདྲ་བྱུང་བ། འགྱུར་བ་ག་ཙམ་བྱུང་ཡོད་པ་གསལ་བོར་རྟོགས་པས་སྔོན་བྱོན་མཁས་པ་དག་གི་རིག་པའི་གནས་ཀྱི་དགོས་དོན་དང་སྦྱངས་པའི་གོ་རིམ་གྱི་ཉམས་མྱོང་བཤུལ་ལམ་དག་ལ་ཨ་ཕའི་ཕོར་བ་གཙང་ཞེན་ལྟ་བུ་མིན་པར་བླང་དོར་ཡོད་པའི་སྒོ་ནས་འཇུག་ལྡོག་ལ་བརྩོན་དགོས་པར་འདོད་དོ། །\n① ཁྱུང་ཕྲུག་བློ་བཟང་དར་རྒྱས། མཚོ་སྔོན་དགེ་འོས་སློབ་ཆེན་མི་རིགས་དགེ་འོས་སློབ་གླིང་ན་ཕྱག་ལས་གནང་བཞིན་ཡོད།\n② ཀུན་མཁྱེན་འཇམ་དབྱངས་བཞད་པ། འཇིགས་བྱེད་ཆོས་འབྱུང་། གསུང་འབུམ་ཅ་དུམ་པ། ［M］.བླ་བྲང་ཤིང་པར་མ། ；103\n③ ཆ་ཧར་དགེ་བཤེས་བློ་བཟང་ཚུལ་ཁྲིམས། རྗེ་ཙོང་ཁ་པའི་རྣམ་ཐར་གོ་སླ་བར་བརྗོད་པ་བདེ་ལེགས་ཀུན་གྱི་འབྱུང་གནས་ཞེས་བྱ་བ་བཞུགས། ［M］.ཀྲུང་གོའི་བོད་རིག་པ་དཔེ་སྐྲུན་ཁང་། 2011 ；42\n④ དུང་དཀར་བློ་བཟང་འཕྲིན་ལས། དུང་དཀར་ཚིག་མཛོད།［M］. ཀྲུང་གོའི་བོད་རིག་པ་དཔེ་སྐྲུན་ཁང་། 2002:365.\n⑤མཚོ་སྔོན་མི་རིགས་སློབ་ཆེན་རྗེ་ཙོང་ཁ་པ་ཞིབ་འཇུག་གླིང་གིས་བསྒྲིགས། རྗེ་ཙོང་ཁ་པའི་རྣམ་ཐར་ཕྱོགས་བསྒྲིགས། དེབ་དང་པོ།［M］.ཀན་སུའུ་མི་རིགས་དཔེ་སྐྲུན་ཁང་། 2016:507.\n⑥ མཚོ་སྔོན་མི་རིགས་སློབ་ཆེན་རྗེ་ཙོང་ཁ་པ་ཞིབ་འཇུག་གླིང་གིས་བསྒྲིགས། རྗེ་ཙོང་ཁ་པའི་རྣམ་ཐར་ཕྱོགས་བསྒྲིགས། དེབ་གསུམ་པ།［M］.ཀན་སུའུ་མི་རིགས་དཔེ་སྐྲུན་ཁང་། 2016:44.\n⑦ མཁས་གྲུབ་དགེ་ལེགས་དཔལ་བཟང་གིས་བརྩམས། རྗེ་བཙུན་བླ་མ་ཙོང་ཁ་པ་ཆེན་པོའི་ངོ་མཚར་རྨད་དུ་བྱུང་བའི་རྣམ་པར་ཐར་པ་དད་པའི་འཇུག་ངོགས་ཞེས་བྱ་བ་བཞུགས་སོ། །［M］.མཚོ་སྔོན་མི་རིགས་དཔེ་སྐྲུན་ཁང་། 1982:10.\n⑧ མཁས་གྲུབ་དགེ་ལེགས་དཔལ་བཟང་། རྗེ་བཙུན་བླ་མ་ཙོང་ཁ་པ་ཆེན་པོའི་ངོ་མཚར་རྨད་དུ་བྱུང་པའི་རྣམ་པར་ཐར་པ་དད་པའི་འཇུག་ངོགས་ཞེས་བྱ་བ་བཞུགས་སོ། །［M］.མཚོ་སྔོན་མི་རིགས་དཔེ་སྐྲུན་ཁང་། 1982:16.\n⑨ རྗེ་ཙོང་ཁ་པ། ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་འགྲེལ་པ་དང་བཅས་པའི་རྒྱ་ཆེར་བཤད་པ་ལེགས་བཤད་གསེར་གྱི་ཕྲེང་བ་ཞེས་བྱ་བ་བཞུགས་སོ། །［M］.མཚོ་སྔོན་མི་རིགས་དཔེ་སྐྲུན་ཁང་། 1986:339.\n⑩ རྗེ་ཙོང་ཁ་པ། ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་འགྲེལ་པ་དང་བཅས་པའི་རྒྱ་ཆེར་བཤད་པ་ལེགས་བཤད་གསེར་གྱི་ཕྲེང་བ་ཞེས་བྱ་བ་བཞུགས་སོ། །［M］.མཚོ་སྔོན་མི་རིགས་དཔེ་སྐྲུན་ཁང་། 1986:339-340.


ཡོང་ཁུངས།：མཚོ་སྔོན་ཞིང་ཆེན་སྲིད་གཞུང་དྲ་བ། སྤེལ་དུས།：2017-09-28 15:28 རྡེབ་ཚད།：4733\nཚེ་རིང་རྡོ་རྗེ།(མཚོ་སྔོན་མི་རིགས་སློབ་ཆེན། མཚོ་སྔོན། ཟི་ལིང་། 810007)\nནང་དོན་གནད་བསྡུས། འདིར་དུས་སྐབས་གསར་བའི་མི་རིགས་སློབ་ཆེན་གྱི་གྲངས་ཉུང་མི་རིགས་སློབ་མར་ཆབ་སྲིད་བསམ་བློའི་སློབ་གསོ་གཏོང་སྟངས་ཁྲོད་གནས་པའི་གནད་དོན་དང་ཁྱབ་བསྒྲགས་ཀྱི་ནུས་པ་མཐོ་རུ་བཏང་སྟེ། ཆབ་སྲིད་བསམ་བློ་བྱ་བར་སློབ་སྦྱོང་དང་ཤུགས་སྣོན་དགོས་ཚུལ་སོགས་གླེང་བ་བརྒྱུད་དེ། སློབ་མའི་ཕྱོགས་ཡོངས་ཀྱི་སྤུས་ཚད་མཐོ་རུ་གཏོང་བར་ཤུགས་སྣོན་བྱེད་དགོས་ཚུལ་གླེང་ཡོད།\nབརྡ་ཆད་གཙོ་བོ། ཆབ་སྲིད་བསམ་བློ་བྱ་བ། མི་རིགས་སློབ་ཆེན། སློབ་མ། གཏོང་ཐབས། རྩོམ་ཡིག་འབྱོར་ཉིན། 2017-02-12\nརྩོམ་པ་པོ་ངོ་སྤྲོད། ཚེ་རིང་རྡོ་རྗེ། ཕོ། མཚོ་སྔོན་མི་རིགས་སློབ་ཆེན་བོད་རིག་པའི་སློབ་གླིང་གི2015ལོའི་ཞིབ་འཇུག་སློབ་མ། 〖 དཔེ་དེབ་དབྱེ་རྟགས། G41 ཡིག་ཚང་མཚོན་བྱང་། རྩོམ་ཡིག་སྒྲིག་ཨང་། 1005-2089(2017)02-125-05  སྤྱི་ལོ2016ལོའི་ཟླ12པའི་ཚེས7ནས8ཉིན། ཏང་ཀྲུང་དབྱང་གིས་རྒྱལ་ཡོངས་མཐོ་རིམ་སློབ་གྲྭའི་ཆབ་སྲིད་བསམ་བློ་བྱ་བའི་ཚོགས་འདུ་བསྡུས་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཚོགས་འདུ་ཐོག་གསུང་བཤད་གལ་ཆེན་གནང་སྟེ། རྣམ་པ་གསར་བའི་འོག་མཐོ་རིམ་སློབ་གྲྭའི་ཆབ་སྲིད་བསམ་བློ་བྱ་བར་ཤུགས་སྣོན་དང་བཅོས་སྒྱུར་བྱེད་པར་རེ་བ་བཏོན་པ་དང་བཀོད་འདོམས་བྱས་པ་རེད། ཐེངས་འདིའི་ཚོགས་འདུ་ནི་ཏང་གི་ཚོགས་ཆེན་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དྲུག་པའི་དགོངས་དོན་ལ་ལག་ལེན་དཔྱིས་ཕྱིན་བྱེད་པའི་ཚོགས་འདུ་གལ་ཆེན་ཞིག་ཀྱང་ཡིན་ལ། དེ་ནི་མཐོ་རིམ་སློབ་གྲྭའི་བཅོས་སྒྱུར་དང་འཕེལ་རྒྱས། ཏང་གི་འཛུགས་སྐྲུན་དང་ཆབ་སྲིད་བསམ་བློ་བྱ་བའི་ཁྲོད་ཀྱི་རྡོ་རིང་ལྟ་བུའི་གལ་ཆེའི་དོན་སྙིང་ལྡན་པ་དང་། དེས་བློ་མཐུན་ཞི་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་གིས་མཐོ་རིམ་སློབ་གྲྭའི་ཆབ་སྲིད་བསམ་བློ་བྱ་བར་མཐོང་ཆེན་དང་འཕེལ་རྒྱས་འགྲོ་བར་མངོན་གསལ་སྒོས་ཁ་ཕྱོགས་གསལ་བོ་ཞིག་བསྟན་པ་དང་། སྔ་ཕྱི་བར་གསུམ་དུ་མར་ཁེ་སི་རིང་ལུགས་ཀྱི་ལངས་ཕྱོགས་རྒྱུན་འཛིན་དང་དར་སྤེལ་བཏང་སྟེ་སློབ་གྲྭ་དང་སློབ་གསོ་སྡེ་ཁག་ཐམས་ཅད་ཀྱིས་བསམ་བློ་གཅིག་གྱུར། ཤེས་རྟོགས་ཇེ་མཐོར་གཏོང་བ། མཐོ་རིམ་སློབ་གྲྭ་ཁག་གི་ཆབ་སྲིད་བསམ་བློ་བྱ་བའི་དམིགས་བསལ་རང་བཞིན་དང་དགོས་གལ་རང་བཞིན། དངོས་ཡོད་རང་བཞིན་ལ་གཏིང་ཟབ་ཏུ་རྒྱུས་ལོན་བྱས་ཏེ། ཁྱོན་ཡོངས་ནས་ཆབ་སྲིད་བསམ་བློ་བྱ་བའི་སྤུས་ཚད་ཇེ་མཐོར་གཏོང་བ་དང་ཆབ་སྲིད་ཀྱི་འདུ་ཤེས་སྲ་བརྟན་དུ་གཏོང་བ། ཕྱོགས་ཡོངས་ནས་ཏང་གི་སློབ་གསོའི་ཁ་ཕྱོགས་ལག་ལེན་ཏུ་བསྟར་དགོས་པའི་གལ་ཆེན་རང་བཞིན་དམིགས་ཡུལ་དུ་བཟུང་སྟེ། མིའི་ཀུན་སྤྱོད་ཚད་ལྡན་ཅན་དུ་གཏོང་བ་རྩ་བར་འཛིན་པ་དང་། ཆབ་སྲིད་བསམ་བློ་བྱ་བའི་རྩ་བ་ཇེ་བརྟན་དུ་བཏང་སྟེ་མི་རིགས་སློབ་ཆེན་གྱི་སློབ་མའི་བསམ་བློའི་སྤུས་ཚད་ཇེ་མཐོར་གཏོང་དགོས།\nརང་རྒྱལ་གྱི་མི་རིགས་སློབ་ཆེན་ནི་མཐོ་རིམ་སློབ་གསོའི་ཁྲོད་ཁྱད་ཆོས་འབུར་དུ་ཐོན་པའི་སློབ་གསོའི་མ་ལག་གི་གྲུབ་ཆ་གལ་ཆེན་ཞིག་ཡིན་ལ། དེ་ནི་རང་རྒྱལ་གྱི་ཏང་དང་སྲིད་གཞུང་གིས་མི་རིགས་སློབ་གསོའི་ལས་དོན་ལ་ཐུགས་ཁུར་དང་རྒྱབ་སྐྱོར་འོག མི་རིགས་སྲིད་ཇུས་ཁྱོན་ཡོངས་ནས་ལག་བསྟར་དང་དངོས་འབེབས་སྒོས་གྲངས་ཉུང་མི་རིགས་ཀྱི་སློབ་གསོའི་ལམ་ཕྱོགས་ལ་བསྙེགས་ཏེ། ཚན་རིག་དང་མཐུན་པའི་འཕེལ་རྒྱས་ལྟ་བ་ལག་ལེན་དང་སློབ་སྦྱོང་མཐའ་འཁྱོལ་བྱས་ཏེ། ཏང་གི་མི་རིགས་སློབ་གསོའི་སྲིད་ཇུས་རྟེན་གཞི་བྱས་པའི་རྒྱུ་ལམ་ཉག་གཅིག་ཡིན། རང་རྒྱལ་གྱི་གྲངས་ཉུང་མི་རིགས་ཀྱི་སློབ་ཆེན་སློབ་མའི་བསམ་བློའི་ཁྱེར་སོ་དང་ལུས་སེམས་བདེ་ཐང་། སློབ་གསོའི་སྤུས་ཚད་ནི་ཐད་ཀར་རང་རྒྱལ་གྱི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བྱ་གཞག་གི་འཕེལ་རྒྱས་ལ་འབྲེལ་བ་ཡོད་པར་མ་ཟད། ནང་སྒོས་སུ་ཆབ་སྲིད་བསམ་བློའི་སློབ་གསོ་ནི་སློབ་ཆེན་གྱི་སློབ་མ་རྣམས་ཀྱིས་ངེས་པར་དུ་ཤེས་དགོས་པ་དང་ལག་ལེན་བྱེད་དགོས་པའི་གྲུབ་ཆ་གལ་ཆེན་ཞིག་སྟེ། དེའི་བསམ་བློའི་དམིགས་ཚད། ཀུན་སྤྱོད་ཀྱི་ཚད་གཞི། རིན་ཐང་ལྟ་ཚུལ་སོགས་ཕྱོགས་མང་བོ་ནས་བལྟས་ཚེ། ཆེས་གལ་ཆེ་བ་དང་ཐུན་མོང་མ་ཡིན་པའི་ཁྱད་ཆོས་ལྡན། འོན་ཀྱང་དུས་སྐབས་གསར་བའི་འཕེལ་འགྲོས་ཀྱི་རླབས་རྒྱུན་ཁྲོད་རང་རྒྱལ་གྱི་མི་རིགས་སློབ་ཆེན་ཁག་གི་གྲངས་ཉུང་མི་རིགས་ཀྱི་སློབ་མའི་ཆབ་སྲིད་བསམ་བློ་བྱ་བ་དེ་དེ་འདྲའི་ཚད་ལྡན་མིན་པ་དང་ཅུང་བག་ལ་ཞ་བའི་གནས་སུ་ལུས་ཡོད་ལ། སློབ་གྲྭ་དང་སྡེ་ཁག་སོ་སོ། འགོ་ཁྲིད་ཚོས་འདིའི་ཐད་དུ་གཙིགས་ཆེན་མི་བྱེད་པ་དང་། ཡང་ན་བྱེད་ཐབས་སོགས་མི་འདང་བ་དང་གྲུབ་འབྲས་ཆེན་པོ་མེད་པ་བཅས་ཀྱི་གནས་ཚུལ་སོགས་འབྱུང་བཞིན་ཡོད་ལ། ཆབ་སྲིད་བསམ་བློ་བྱ་བའི་སློབ་ཁྲིད་བྱེད་སྟངས་དེ་ཡང་ཆིག་རྐྱང་བྱེད་ཐབས་མ་གཏོགས་སྣ་མང་རང་བཞིན་ཅན་གྱི་ཐབས་ལམ་ལ་བརྟེན་པ་ཉུང་བས། སློབ་མར་དུས་སྐབས་གསར་བའི་ཆབ་སྲིད་བསམ་བློ་བྱ་བའི་དགོངས་དོན་ལ་སློབ་སྦྱོང་དང་། ཏང་སྲིད་ཀྱི་ཤེས་བྱ་བརྒྱུད་བསྒྲགས་ཀྱི་ཐད་ནས་ཀྱང་ནུས་ཚད་ཞན་པ་སོགས་ཀྱི་གནད་དོན་སོགས་འབྱུང་བཞིན་ཡོད་ལ། དེ་བས་སློབ་གསོ་གཏོང་སྟངས་དང་སློབ་གསོའི་ཐབས་ལམ། དོ་དམ་གྱི་ནུས་པ། ཤེས་བྱ་ཁྱབ་བསྒྲགས་ཀྱི་ནུས་པ་ཞན་པའི་དབང་གིས་སློབ་མའི་ཀུན་སྤྱོད་ཀྱི་སྤུས་ཚད་ཞན་པ། ཆབ་སྲིད་ཀྱི་མིག་རྒྱང་ཐུང་བ། ཤེས་བྱའི་བྱང་ཚད་ཞན་པ་སོགས་ཀྱི་གནད་དོན་བྱུང་ཡོད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་བསྟན་དོན། "སློབ་མ་ཡོངས་ལ་ཁ་གཏད་དེ་ཡང་དག་པའི་འཇིག་རྟེན་ལྟ་ཚུལ་དང་། མི་ཚེ་ལྟ་ཚུལ། རིན་ཐང་ལྟ་ཚུལ་བཅས་སེམས་ལ་ཆགས་པར་རོགས་འདེགས་བྱས་ཏེ། ཀུན་སྤྱོད་དམ་སེམས་པའི་འཇོན་ཐང་མཐོར་འདེགས་དང་། ཚན་རིག་དང་མཐུན་པའི་བསམ་གཞིག་བྱེད་སྟངས་གསོ་སྐྱོང་དང་། ལུས་སེམས་དང་མི་གཤིས་འཕེལ་རྒྱས་བདེ་ཐང་འབྱུང་བར་སྐུལ་མ་གཏོང་དགོས།"① ཞེས་གསུངས་པ་བཞིན། སློབ་གྲྭ་ཆེན་མོ་ནི་མི་འཇོན་ཐང་ཅན་སྐྱེད་སྲིང་བྱེད་ས་དང་སློབ་མ་རྣམས་ནི་མི་རིགས་ཀྱི་རེ་བ་དང་རྒྱལ་ཁབ་ཀྱི་མ་འོངས་པ་ཡིན་པས། སློབ་གྲྭ་ཁག་གིས་ངེས་པར་དུ་ཆབ་སྲིད་བསམ་བློ་བྱ་བའི་སློབ་གསོ་གཏོང་སྟངས་དེ་ནུས་ལྡན་ཅན་དང་སྲིད་ཇུས་གསར་བའི་འཕེལ་ཕྱོགས་དང་སྒོ་བསྟུན་ཅི་ཐུབ་བྱས་ཏེ། འཕེལ་རྒྱས་ལ་ཁ་ཕྱོགས་རྒྱུ་དང་ནུས་ཤུགས་ཡོད་རྒུ་ཡིས་སློབ་ཆེན་སློབ་མའི་ཆབ་སྲིད་བསམ་བློ་བྱ་བ་འཕེལ་རྒྱས་སུ་གཏོང་བ་དང་དེ་དག་གི་སྤུས་ཚད་ཇེ་མཐོར་བཏང་སྟེ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བྱ་གཞག་གི་འཛུགས་སྐྲུན་མཁན་དང་རྐང་འཛིན་པ་རུ་འགྱུར་བར་གསོ་སྐྱོང་བྱེད་དགོས། དེར་མ་ཟད་སློབ་ཆེན་ཁག་གིས་ཀྱང་སློབ་མའི་ཀུན་སྤྱོད་ཀྱི་ཚད་གཞི་ཚད་ལྡན་ཅན་དུ་གཏོང་བར་ཆབ་སྲིད་བསམ་བློའི་སློབ་གསོ་བྱེད་ཐབས་སྣ་མང་རང་བཞིན་ཅན་དང་ནུས་ལྡན་རང་བཞིན་ཅན་དུ་བཏང་སྟེ། ཁྱོན་ཡོངས་ལ་དམིགས་པའི་བྱེད་ཐབས་ལག་བསྟར་བྱེད་དགོས། དེར"སློབ་ཆེན་ཁག་གིས་ཀྱང་ཆབ་སྲིད་ཀྱི་ལངས་ཕྱོགས་དམིགས་ཡུལ་དུ་བཟུང་ཏེ་སློབ་མའི་ཀུན་སྤྱོད་དང་། རིག་གནས་བརྒྱུད་བསྒྲགས་བཅས་ཀྱི་ཐད་ནས་ནུས་ཤུགས་གང་ལེགས་བཏོན་ཏེ་རུལ་སུངས་ཀྱི་བསམ་བློའི་རྣམ་པ་དང་རྗེས་ལུས་ཀྱི་བསམ་གཞིག་བྱེད་སྟངས་སོགས་ལེགས་བཅོས་གཏོང་དགོས།"② ཞེས་པ་ལྟར་རོ། །\nསྤྱིར་གྲངས་ཉུང་མི་རིགས་ཀྱི་སློབ་ཆེན་སློབ་མ་རྣམས་ཀྱི་ཕྱོགས་ཡོངས་ཀྱི་སྤུས་ཚད་དོ་མཉམ་སྒོས་འཕེལ་རྒྱས་གཏོང་དགོས་ན། ཐོག་མར་ཡང་དག་པའི་ཆབ་སྲིད་བསམ་བློ་གཞི་རྩ་ཡིན་པའི་ཡང་དག་གི་འཇིག་རྟེན་ལྟ་ཚུལ་དང་། རིན་ཐང་ལྟ་ཚུལ། མི་ཚེ་ལྟ་ཚུལ་སོགས་རྨང་རྟིང་ཡག་པོ་ཞིག་བཏིང་སྟེ། སློབ་གསོའི་བྱ་གཞག་མཐའ་དག་ལ་ཡང་དག་པའི་ལམ་དུ་བདེ་ཐང་ངང་འཕེལ་རྒྱས་འབྱུང་བར་ཤུགས་སྣོན་པ་དང་། སློབ་མའི་ཀུན་སྤྱོད་དང་བསམ་བློ་བདེ་ཐང་ངང་འཚར་ལོངས་འབྱུང་བར་གང་ནུས་ཅི་ལྕོགས་སྒོས་སྐུལ་འདེད་བྱས་ཏེ། ཕྱོགས་ཡོངས་ནས་སྤྱི་ཚོགས་རིང་ལུགས་འཛུགས་སྐྲུན་བྱེད་པར་ཤེས་ལྡན་མི་སྣ་གསོ་སྐྱོང་བྱེད་དགོས་ཤིང་། ཁོ་ཚོའི་བསམ་བློ་དུས་རབས་དང་འཚམ་པར་བྱས་ཏེ་རྒྱལ་ཁབ་དང་མི་དམངས་ལ་ཞབས་འདེགས་ཞུ་རུ་འཇུག་དགོས། མི་རིགས་སློབ་ཆེན་ཁག་གིས་ཆབ་སྲིད་བསམ་བློའི་སློབ་གསོ་གཏོང་སྟངས་ཀྱི་ཐད་དུ་ནུས་ཐོན་རང་བཞིན་དང་སྣ་མང་རང་བཞིན་གྱི་སློབ་གསོའི་ཐབས་ལམ་སྤྱད་ན་ད་གཟོད་ནུས་པ་ཆེན་པོ་ཐོན་སྲིད།\nབརྡ་འཕྲིན་ཅན་དུ་འགྱུར་བའི་སྤྱི་ཚོགས་གོམ་འགྲོས་དང་བསྟུན་ཏེ་མི་རིགས་སློབ་ཆེན་གྱི་གྲངས་ཉུང་མི་རིགས་སློབ་མར་ཆབ་སྲིད་བསམ་བློའི་སློབ་གསོ་བྱེད་ཐབས་དེའང་བྱེད་ཐབས་སྣ་མང་རང་བཞིན་ཅན་གྱི་སྒོ་ནས་སྤེལ་ཏེ། ཁྱོན་ཡོངས་ནས་གོམ་གང་མདུན་སྤོས་སྒོས་ཤུགས་སྣོན་དང་ལེགས་བཅོས་ནན་མོ་བྱེད་དགོས་པ་དང་། བརྡ་འཕྲིན་དང་དྲ་རྒྱའི་ལག་རྩལ། འཕྲིན་སྟེགས་གང་རུང་བརྒྱུད་དེ་ཏང་གི་ཆབ་སྲིད་བསམ་བློ་བྱ་བའི་དགོངས་པ་རྣམས་དུས་ཐོག་ཏུ་ཁྱབ་བསྒྲགས་བྱེད་དགོས་པ་དང་། འཆར་གཞི་དང་གསར་བཏོད་ལྡན་པའི་སྒོ་ནས་མི་རིགས་སློབ་ཆེན་གྱི་སློབ་མའི་ཆབ་སྲིད་བསམ་བློ་འཕེལ་རྒྱས་སུ་བཏང་སྟེ། སློབ་མ་རྣམས་ལ་ཡང་དག་པའི་འཇིག་རྟེན་ལྟ་ཚུལ། མི་ཚེ་ལྟ་ཚུལ། རིན་ཐང་ལྟ་ཚུལ་ཞིག་འཛིན་དགོས་པར་མ་ཟད། དེར་སློབ་སྦྱོང་དང་ལག་ལེན་ནན་མོ་བྱེད་དགོས་པ་དང་། མཐོ་རིམ་སློབ་གྲྭས་ཆབ་སྲིད་བསམ་བློ་བྱ་བའི་དགོངས་པར་སློབ་སྦྱོང་དང་ལག་ལེན་ཐད་ཀྱི་གལ་ཆེན་དགོངས་པ་དྲིལ་བསྒྲགས་དང་གཙོ་བོར་འཛིན་པའི་རྩ་དོན་རྒྱུན་འཁྱོངས་བྱས་ཏེ། བྱ་འགུལ་སྣ་མང་རང་བཞིན་ཅན་གྱི་ཁྲོད་ནས་སྲིད་ཇུས་གསར་བའི་འཕེལ་ཕྱོགས་དང་སྒོ་བསྟུན་ཏེ་ཏང་སྲིད་བྱ་བའི་ལག་ལེན་ཁྲོད་དཔེ་སྟོན་རང་བཞིན་ཅན་གྱི་མི་སྣའི་མཛད་རྗེས་དང་གཏམ་བཤད་རྣམས་བྱ་ཐབས་སྣ་མང་ལ་བརྟེན་ཏེ་ཁྱབ་བསྒྲགས་བྱེད་དགོས་པ་དང་། རྒྱུགས་སྤྲོད་ཀྱི་ཐབས་ལམ་བརྒྱུད་དེ་སློབ་མའི་ཏང་སྲིད་ཐད་ཀྱི་ཤེས་བྱ་རྣམས་རྒྱུས་ལོན་བྱས་ཏེ་འོས་འཚམ་གྱི་སློབ་གསོའི་བྱེད་ཐབས་བདམས་ཏེ་སློབ་མའི་ཀུན་སྤྱོད་དང་བསམ་བློ། ཆབ་སྲིད་ཀྱི་འདུ་ཤེས་རྣམས་སྔར་ན་མེད་པའི་འཕེལ་རྒྱས་གཏོང་དགོས།\nགཞུང་ལུགས་དང་ལག་ལེན་ཟུང་དུ་འབྲེལ་རྒྱུ་ནི་སློབ་ཆེན་སློབ་མ་རྣམས་ལ་མཚོན་ན་ངེས་པར་དུ་རྩ་འཛིན་དང་རྒྱུན་འཁྱོངས་བྱེད་དགོས་པའི་དོན་གནད་གལ་ཆེན་ཞིག་ཡིན་ལ། སློབ་གསོའི་སྡེ་ཁག་ཐམས་ཅད་ལ་མཚོན་ནའང་ངེས་པར་གཙིགས་ཆེན་བྱེད་དགོས་པའི་དོན་གནད་ཅིག་ཀྱང་ཡིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་རྒྱལ་ཡོངས་མཐོ་རིམ་སློབ་གྲྭའི་ཆབ་སྲིད་བསམ་བློ་བྱ་བའི་ཚོགས་འདུའི་སྟེང་ནན་གྱིས་བསྟན་དོན། "ཆབ་སྲིད་བསམ་བློ་བྱ་བའི་དགོངས་པ་དེ་སློབ་ཁྲིད་ཀྱི་གོ་རིམ་ཡོངས་སུ་བརྒྱུད་དགོས་པ་དང་སྤྱི་ཡོངས་ཀྱི་བསམ་བློའི་བྱང་ཚད་ལ་དམིགས་ཏེ། ཁྱོན་ཡོངས་ནས་འཕེལ་རྒྱས་ལ་བསྙེག་པའི་འདུ་ཤེས་འཛིན་པ་དང་། བསླབ་བྱ་གཞན་དག་དང་ཆབ་སྲིད་བསམ་བློའི་གཞུང་ལུགས་གཉིས་དོ་མཉམ་སྒོས་སྤེལ་བ་ལས་ཕྱོགས་ལྷུང་གི་སྣང་ཚུལ་འབྱུང་མི་རུང་ལ། མགོ་མཇུག་བར་གསུམ་དུ་མར་ཁེ་སི་རིང་ལུགས་ཀྱི་ལངས་ཕྱོགས་དང་ལྟ་བ། བྱེད་ཐབས་རྣམས་རྒྱབ་རྟེན་དུ་བཟུང་ནས་རྒྱུན་འཁྱོངས་བྱེད་དགོས།"③ ཞེས་གདམས་ཡོད།\nམི་རིགས་སློབ་ཆེན་གྱི་སློབ་གསོ་དང་ཆབ་སྲིད་བསམ་བློའི་བྱ་བ་དེ་ངེས་པར་དུ་མི་རིགས་ས་ཁུལ་གྱི་དོན་དངོས་དགོས་མཁོ་དང་འབྲེལ་བར་བྱེད་དགོས། མི་རིགས་མི་འདྲ་བའི་སློབ་མའི་གཤིས་སྤྱོད་བཟང་ངན་དང་། དང་ལེན་གྱི་ནུས་པ། ངོས་འཛིན་གྱི་ནུས་པ་མི་འདྲ་བའི་ཁྱད་པར་བཅས་ཀྱི་དབང་གིས། མི་རིགས་སློབ་ཆེན་སློབ་མའི་ཆབ་སྲིད་བསམ་བློ་སྤེལ་བར་དཀའ་ལས་ཅུང་བཟོས་ཡོད། ལྷག་པར་དུ་སློབ་ཆེན་ཁག་གི་སློབ་གསོ་སྤེལ་སྟངས་ཀྱི་ཆ་ནས་བརྗོད་ན་རིགས་སོ་སོའི་སློབ་མའི་གཤིས་ཀར་ཁྱད་པར་ཆེ་བའི་དབང་གིས་དགེ་རྒན་དང་། འཛིན་བདག ཏང་ཡོན་ལས་བྱེད་པ་སོ་སོས་མི་རིགས་སློབ་ཆེན་གྱི་སློབ་མ་རྣམས་ལ་ཚད་མཐོ་བའི་བླང་བྱ་ནན་མོ་འདོན་དགོས་པ་དང་། ཕན་ནུས་ལྡན་པའི་ཐབས་སྣ་ཚོགས་སྤྱད་དེ་ཞིབ་ཚགས་ལྡན་པ་དང་། གནད་ལ་ཁེལ་བ། གཟབ་ནན་སྒོས་དུས་དང་གནས་བབ་ལ་བསྟུན་དགོས་པའི་རྩ་དོན་ཡང་འདོན་དགོས། མི་རིགས་སློབ་ཆེན་གྱི་སློབ་མའི་ཆབ་སྲིད་བསམ་བློའི་བྱ་བ་དེ་གཙོ་བོ་བསམ་བློ་དང་ཀུན་སྤྱོད་བཅས་ཀྱི་ཐད་ནས་མཐོ་རུ་བཏང་སྟེ། རིགས་སོ་སོའི་ཤེས་ལྡན་མི་སྣ་གསོ་སྐྱོང་བྱས་ཏེ་གྲངས་ཉུང་མི་རིགས་ཀྱི་ཆབ་སྲིད་བསམ་བློའི་ཐད་དུ་གཙོ་འཛིན་དང་སྣེ་ཁྲིད་ཀྱི་ནུས་པ་ལྡན་པར་སྐྱེད་བསྲིང་བྱེད་དགོས་པར་མ་ཟད། གྲངས་ཉུང་མི་རིགས་དང་མི་རིགས་ས་ཁུལ་ལ་ཞབས་འདེགས་ཞུ་རྒྱུ་ནི་དེ་བས་ཀྱང་གལ་ཆེ་བར་སྙམ། དེ་བས་ཆབ་སྲིད་བསམ་བློ་བྱ་བའི་འོས་འགན་ནི་དམིགས་ཡུལ་སྣ་མང་ཅན་ཏེ། སློབ་གསོའི་ལས་དོན་དང་མཐུན་དགོས་པར་མ་ཟད། སྒོས་སུ་མི་རིགས་ལས་དོན་གྱི་དགོས་མཁོ་དང་མཐུན་ཐབས་བྱེད་དགོས་ལ། ཆབ་སྲིད་བསམ་བློ་འཕེལ་རྒྱས་གཏོང་བའི་ལག་ལེན་ཁྲོད་དུ་ད་དུང་གལ་ཆེ་བ་ཞིག་ཡོད་པ་ནི་མི་རིགས་སློབ་ཆེན་གྱི་སློབ་མའི་གནས་ཚུལ་དངོས་དང་བསྟུན་དགོས་པ་དང་། ཆབ་སྲིད་བསམ་བློ་བྱ་བ་དེ་གཞུང་ལུགས་དང་ལག་ལེན་གྱི་བརྒྱུད་རིམ་ཁྲོད་དུ་མི་རིགས་ཀྱི་སློབ་ཆེན་སློབ་མར་ཁ་ཞེ་གཉིས་མེད་སྒོས་རོགས་སྐྱོར་དང་ཐུགས་ཁུར་མཛད་དགོས་པ་དང་། རྒྱལ་ཁབ་ཕྱི་ནང་གི་ཆབ་སྲིད་ཀྱི་གནས་བབ། དཔལ་འབྱོར་ལམ་ལུགས། རིག་གནས་ཀྱི་རྒྱབ་ལྗོངས། སྤྱི་ཚོགས་འཚོ་བའི་འཕེལ་རྒྱས། གྲངས་ཉུང་མི་རིགས་ཀྱི་སློབ་མའི་དོན་དངོས་བསམ་བློ་བཅས་དང་འབྲེལ་ནས། རིགས་སོ་སོའི་སློབ་མ་རྣམས་ལ་སློབ་གསོ་ལག་ལེན་གྱི་ཁྲོད་ནས་དམིགས་ཡུལ་ཡོད་པ་དང་གཞུང་ལུགས་དང་ལག་ལེན་ལ་ཤུགས་སྣོན་དགོས་པར་མ་ཟད། ལག་ལེན་གྱི་གོ་རིམ་ལའང་མཉམ་འཇོག་བྱེད་དགོས་ཤིང་། གཞན་ཡང་ཤེས་ཡོན་ཅན་གསོ་སྐྱོང་བྱེད་པར་དགེ་རྒན་དང་། བདག་གཉེར་དོ་དམ། སྤུས་ཚད་སོགས་ཕྱོགས་ཡོངས་ནས་ཚད་ལྡན་ཅན་དུ་བཏང་སྟེ་ཕྱི་ཚུལ་རིང་ལུགས་ཀྱི་བྱ་བྱེད་རྣམས་འགོག་སྲུང་དང་མེད་པར་བཟོ་དགོས།\nཆབ་སྲིད་བསམ་བློའི་སློབ་གསོ་སྤེལ་བའི་ཁྲོད་དུ་ངེས་པར་དུ་དོ་སྣང་དང་བརྩི་མཐོང་བྱེད་དགོས་པ་ནི་མི་རིགས་རང་སྟེང་གི་འཕེལ་རྒྱས་དང་མི་རིགས་མཐུན་སྒྲིལ་ལ་ཕན་པའི་ཀུན་སྤྱོད་བཟང་བོ་རྣམས་གང་ནུས་ཅི་ལྕོགས་སྒོས་བསྡུ་ལེན་བྱས་ཏེ། ཕན་ཚུན་གཅིག་ལ་གཅིག་བརྟེན་དང་གཅིག་རོགས་གཅིག་འདེགས་སྒོས་རྒྱུན་འཛིན་དང་གསར་སྤེལ་བྱས་ན། བསམ་བློའི་རིག་གནས་གསར་བ་ཆགས་ཐུབ་པའམ་གཏིང་ཟབ་པའི་རྨང་གཞི་ལེགས་པོ་བསྐྲུན་ཐུབ་པར་མ་ཟད། སྤྱི་ཚོགས་འཕེལ་རྒྱས་ཀྱི་ཐད་དུའང་བླ་ལྷག་གི་ནུས་པ་འདོན་ཐུབ། དེ་མིན་ད་དུང་མི་རིགས་བྱ་བའི་རང་བཞིན་ལ་བརྩི་འཇོག་བྱས་ན། རིགས་སོ་སོའི་མི་རིགས་འདྲ་མཉམ་དང་མི་རིགས་མཐུན་སྒྲིལ། མི་རིགས་ཚང་མ་མཉམ་དུ་གོང་འཕེལ་འགྲོ་བའི་རྩ་བའི་ཆ་རྐྱེན་སྟེང་། ཆབ་སྲིད་བསམ་བློའི་སློབ་གསོ་ལག་བསྟར་བྱེད་པ་དང་། མི་རིགས་སོ་སོའི་དགེ་སློབ་རྣམས་ཀྱི་དཔལ་འབྱོར་འཚོ་བ་དང་རིག་གནས་ལམ་སྲོལ། སྤྱི་ཚོགས་རྒྱབ་ལྗོངས་ཐད་ཀྱི་ཁྱད་པར་ལ་ཡང་མཉམ་འཇོག་དང་བརྩི་སྲུང་བྱེད་དགོས་ལ། སློབ་གསོའི་ཐུན་མིན་གྱི་དགོས་མཁོར་དམིགས་བསལ་སྟེར་བ་བཅས་ལ་བསྟེན་ནས་ཐུན་མོང་མ་ཡིན་པའི་ཆབ་སྲིད་བསམ་བློའི་སློབ་ཁྲིད་བྱེད་སྟངས། མི་རིགས་བྱ་བའི་ལག་ལེན་དངོས་ལ་ཞུགས་སྟེ་ཆབ་སྲིད་བསམ་བློ་བྱ་བ་དེ་མི་རིགས་བྱ་བའི་དགོས་མཁོ་དང་སྲོལ་བཟང་དང་སྦྲགས་ཏེ། མི་རིགས་མཐུན་སྒྲིལ་གྱི་བསམ་བློ་རྒྱུན་འཛིན་དང་མི་རིགས་སློབ་ཆེན་གྱི་ཆབ་སྲིད་བསམ་བློ་བྱ་བས་རྒྱལ་ཁབ་གཏན་འཇགས་དང་མི་རིགས་མཐུན་སྒྲིལ་བཅས་ཀྱི་ཕྱོགས་ལ་ཞབས་འདེགས་བསྒྲུབ་དགོས་ཤིང་། དེ་བས་མི་རིགས་རིག་གནས་ཀྱི་སྲོལ་བཟང་དར་སྤེལ་དང་ཆབ་སྲིད་བསམ་བློ་བྱ་བ་ཁྱོན་་་་་་་་་ ཡོངས་ནས་ལག་ལེན་མཐའ་འཁྱོལ་བྱས་ཏེ། མི་རིགས་མཐུན་སྒྲིལ་གྱི་བྱ་གཞག་གཙིགས་སུ་བཟུང་ནས་སློབ་མ་བདེ་ཐང་གིས་འཚར་ལོངས་འབྱུང་བར་གང་ཐད་ནས་ཀྱང་ཐུགས་ཁུར་གནང་དགོས་པར་མ་ཟད། སློབ་མ་རྣམས་ལ་རེ་བ་ནན་མོ་བཅངས་ནས་ཁོ་ཚོའི་བསམ་བློ་དང་། འཚོ་བ། ཀུན་སྤྱོད་བཅས་ཀྱི་ཕྱོགས་ནས་མི་གཤིས་བཟང་བོ་ཞིག་འཁྱོངས་དགོས་པའི་སློབ་གསོ་གཙིགས་སུ་བཟུང་ནས་ཡང་དག་པའི་འཇིག་རྟེན་ལྟ་ཚུལ་དང་མི་ཚེ་ལྟ་ཚུལ། རིན་ཐང་ལྟ་ཚུལ་ཞིག་ངེས་དགོས་པའི་མི་ཚད། སྤྱི་ཚོགས་ལ་ཕན་པའི་མི་ཞིག་ཇི་ལྟར་བྱེད་དགོས་པའི་ཕྱོགས་ལ་ཡང་དག་པའི་ངོས་འཛིན་གསལ་བོ་ཞིག་ཡོད་དགོས།\n①ཞི་ཅིན་ཕིང་། མཚན་ཉིད་རིག་པ་དང་སྤྱི་ཚོགས་ཚན་རིག་བྱ་བའི་བཞུགས་མོལ་ཚོགས་འདུའི་སྟེང་གི་གསུང་བཤད། མི་དམངས་ཉིན་རེའི་ཚགས་པར། 2016-05-19.\n②ལིག་ཧེ་མེའི། མོའོ་ཁུ། སློབ་གསོའི་ལག་ལེན་དང་བསམ་གཞིག སློབ་ཆེན་སློབ་གསོ། ཀྭང་ཞིས་སློབ་གསོའི་སློབ་གླིང་། 2016，(5):71.\n③རྒྱལ་ཡོངས་མཐོ་རིམ་སློབ་གྲྭ་ཁག་གིས་ཆབ་སྲིད་བསམ་བློ་བྱ་བའི་དགོངས་དོན་ལ་སློབ་སྦྱོང་དང་ལག་བསྟར་དངོས་འབེབས་བྱེད་དགོས། ཀྲུང་གོའི་སློབ་གསོ་ཚགས་པར། 2016-12-26.\n④ཞི་ཅིན་ཕིང་གི་གསུང་བཤད་རབ་དང་རིམ་པའི་དགོངས་དོན། སློབ་སྦྱོང་དཔེ་སྐྲུན་ཁང་དང་མི་དམངས་དཔེ་སྐྲུན་ཁང་། 2016.\n⑤ཞི་ཅིན་ཕིང་། ལིག་ཡོང་ཧྲན། བཱང་ཆི་ཧྲན། ཏང་གི་སྐབས་བཅོ་བརྒྱད་པའི་ཚང་འཛོམས་གྲོས་ཚོགས་ཐེངས་དྲུག་པའི་ཡིག་ཆའི་སློབ་སྦྱོང་མཛུབ་ཁྲིད་ཀྱི་དྲིས་ལན་བརྒྱ། སློབ་སྦྱོང་དཔེ་སྐྲུན་ཁང་དང་ཏང་འཛུགས་ཀློག་དེབ་དཔེ་སྐྲུན་ཁང་། 2016：11.


2018-08-13 10:36:50 | 110.166.**.** ** ཀྲང་ཡན། སྐུ་ཞབས། དང་ལེན་བྱས་ནས་ལན་བཏབ་པ།\n2018-08-13 10:39:12 |\n2018-07-26 14:27:41 | 110.166.**.** ** ཡུལ་ལྷ། སྐུ་ཞབས། དང་ལེན་བྱས་ནས་ལན་བཏབ་པ།\n2018-07-26 14:28:41 |\n2018-07-02 13:09:29 | 110.166.**.** ** ཁྲིན་ཞའོ། སྐུ་ཞབས། དང་ལེན་བྱས་ནས་ལན་བཏབ་པ།\n2018-07-02 13:10:40 |\n2018-06-14 17:14:43 | 110.166.**.** ** མཱ་ཧའེ། སྐུ་ཞབས། དང་ལེན་བྱས་ནས་ལན་བཏབ་པ།\n2018-06-14 17:16:55 |\n2018-05-21 10:25:27 | 110.166.**.** ** ཞའོ་མ། སྐུ་ཞབས། དང་ལེན་བྱས་ནས་ལན་བཏབ་པ།\n2018-05-21 10:26:27 |\n2018-05-04 11:42:49 | 110.166.**.** ** ཝང་ཞའོ་ཐའོ། སྐུ་ཞབས། དང་ལེན་བྱས་ནས་ལན་བཏབ་པ།\n2018-05-04 11:47:30 | ཞིང་ཆེན་སློབ་གསོ་ཐིན།\nམཚོ་སྔོན་ཞིང་ཆེན་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་ཐིན་དང་། མཚོ་སྔོན་ཞིང་ཆེན་སློབ་གསོ་ཐིན་བཅས་གྱི《མཚོ་སྔོན་ཞིང་ཆེན་གྱི་སློབ་གྲྭ་ཆུང་འབྲིང་གི་དགེ་རྒན་གྱི་ལས་ཀའི་ཐོབ་ཐང་ལམ་ལུགས་བཅོས་སྒྱུར་གཏིང་ཟབ་ཏུ་སྤེལ་བའི་ལས་དོན་ལག་བསྟར་ཇུས་གཞི་པར་འགྲེམས་བྱ་རྒྱུའི་སྐོར་གྱི་བརྡ་ཐོ》 ( མཚོ་སྔོན་གྱི་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་ཐིན་གྱིས་སྤེལ་པའི〔 2016ལོ〕 ཡིག་ཨང86 པའི) ཡིག་ཆ་དེ2016ལོའི་ཟླ6པའི་ཚེས28ཉིན་ལ་པར་འགྲེམས་བྱས་ཏེ་ས་གནས་ཁག་གི་ལག་བསྟར་བྱས་པ་རེད།\nས་གནས་ཁག་གིས་ལས་ཀའི་ཐོབ་ཐང་དཔྱད་བསྡུས་བྱེད་སྐབས་གདེང་འཇོག་ཚད་གཞི་དེ《 མཚོ་སྔོན་ཞིང་ཆེན་གྱི་སློབ་གྲྭ་ཆུང་འབྲིང་གི་དགེ་རྒན་གྱི་ཆེད་ལས་ལག་རྩལ་གྱི་ལས་ཀའི་ཐོབ་ཐང（ གོ་གནས） གདེང་འཇོག་ཚད་གཞི》ལས་དམའ་མི་རུང་།\n2018-04-09 14:37:38 | 110.166.**.** མཚོ་ལྷ** སྒྲོལ་མ་རྒྱལ། བུ་མོ། དང་ལེན་བྱས་ནས་ལན་བཏབ་པ།\n2018-04-09 14:40:07 | མཚོ་སྔོན་སྲིད་གཞུང་དྲ་བ།\n2018-03-22 11:16:04 | 110.166.**.** ** སྤེན་པ། སྐུ་ཞབས། དང་ལེན་བྱས་ནས་ལན་བཏབ་པ།\n2018-03-22 14:30:35 |\n2018-03-08 11:32:59 | 110.166.**.** ** སངས་རྒྱས། སྐུ་ཞབས། བདག་སྤྲོད་ཟིན་ནས་འབྲེལ་ཡོད་སྡེ་ཁག་ལ་བརྒྱུད་སྤྲོད་བྱེད་སྒང་ཡིན།།\n2018-02-09 16:38:24 | 110.166.**.** ** བཀྲ་ཤིས། སྐུ་ཞབས། དང་ལེན་བྱས་ནས་ལན་བཏབ་པ།\n2018-03-08 10:59:22 |\nགཅིག སྨན་ཁང་ནད་སྡོད་རོགས་སྐྱོབ་ཀྱི་རོགས་སྐྱོབ་བྱ་ཡུལ། དེ་ནི་སོ་སོ་སྡོད་སའི་གྲོང་ཁྱེར་དེའི་ཐེམ་ཐོ་ཡོད་པའི་སྡོད་དམངས་ཡིན།\nགཉིས། གནས་སྐབས་རོགས་སྐྱོབ། འདིས་གློ་བུར་དུ་བྱུང་བ་དང་། གནས་སྐབས་སུ་བྱུང་བའི་དོན་རྐྱེན་ལ་བརྟེན་ནས་དཀའ་ངལ་ཆེན་པོ་ཆགས་པའི་ཁྱིམ་ཚང་ངམ་མི་སྒེར་ལ་རོགས་སྐྱོབ་བྱེད་པ་ཡིན། རོགས་སྐྱོབ་ཀྱི་ཚད་གཞི་ནི། སྙུང་གཞི་ལྕི་མོར་སྨན་བཅོས་ཀྱི་འགྲོ་གྲོན་འབོར་ཆེན་སོང་བའི་དབང་གིས་ཁྱིམ་ཚང་གི་འཚོ་བར་དཀའ་ངལ་ཆེན་པོ་བྱུང་བ་ཡིན་དགོས་ལ། སྨན་བཅོས་ཀྱི་རིང་དུ་མི་སྒེར་ནས་སྨན་བཅོས་ལ་འགྲོ་སོང་བཏང་བའི་ཆ་དེ་དང་། འབྲེལ་ཡོད་སྡེ་ཚན་གྱིས་རྩིས་སྤྲོད་བྱས་པའི་སྨན་བཅོས་ཀྱི་གྲོན་དངུལ་དག་འཐེན་རྗེས། ལྷག་མ་རྣམས་ཟླ་བ་གསུམ་ནས་བཅུ་གཉིས་ཀྱི་དུས་ཡུན་ལྟར་རོགས་སྐྱོབ་གཏན་འཁེལ་བྱེད་ཆོག་མོད་ཀྱང་། རོགས་སྐྱོབ་ཀྱི་འགྲོ་སོང་དེ་མི་སྒེར་གྱིས་ཁག་འགན་དུ་ལེན་ཐུབ་པའི་འགྲོ་སོང་གི་སྤྱིའི་འབོར་ལས་བརྒལ་མི་རུང་བ་ལ། ཆེས་མང་ན་ཡང་སྒོར་ཁྲི༢༠༠༠༠ལས་རོགས་སྐྱོབ་ཐུབ་ཀྱིན་མེད།\n2018-01-23 11:07:35 | 110.166.**.** ** ཐུབ་བསྟན། སྐུ་ཞབས། དང་ལེན་བྱས་ནས་ལན་བཏབ་པ།\n2018-01-23 11:07:55 |\nམི་ཚང་དབུལ་བོར་དྲག་པོའི་རང་བཞིན་གྱི་འབྲས་སྐྲན་ནད་ལ་རྫས་འགྱུར་ནད་བཅོས་དང་། དལ་བའི་རང་བཞིན་གྱི་མཁལ་མའི་ནུས་པ་ཉམས་གསོ་སྨན་བཅོས། མཁལ་མའི་དབང་བོ་སྤོ་འཇུག་རྗེས་ཀྱི་སྨན་བཅོས་། ཁྲག་འཛར་ནད་སོགས་ནད་གཞི་དྲག་པོའི་སྐོར་ལ་སྒོ་བསྟེན་སྨན་ཁང་དུ་སྨན་བཅོས་བྱེད་དུས། སྒོ་བསྟེན་སྨན་ཁང་དུ་སྨན་བཅོས་བྱེད་པའི་སྲིད་ཇུས་ཀྱི་ཁྱབ་ཁོངས་སུ་གཏོགས་པའི་སྨན་བཅོས་ཀྱི་འགྲོ་གྲོན་དག་གཞི་རྩའི་སྨན་བཅོས་འགན་སྲུང་དང་། སྙུང་གཞི་དྲག་པོའི་ཉེན་འགོག་འགན་སྲུང་གཉིས་ནས་འགྲོ་སོང་རྩིས་ཞུ་བྱས་རྗེས། དེའི་འཕྲོར་ལྷག་པའི་འགྲོ་གྲོན་དེ་བརྒྱ་ཆའི་བརྒྱད་ཅུ་ཡི་ཚད་གཞི་ལྟར་སྨན་བཅོས་རང་ངོས་ནས་རོགས་སྐྱོབ་བྱེད་པ་རེད་ལ། རྒྱལ་ཁབ་ཀྱིས་དམིགས་སུ་བཀར་བའི་མི་ཚང་དབུལ་བོར་བརྒྱ་ཆའི་བརྒྱ་ཡི་རོགས་སྐྱོབ་ཡོད་པ་དང་། སྒོ་བསྟེན་སྨན་ཁང་ལ་དེ་སྐོར་ནས་མི་རེར་ལོ་རེར་རོགས་སྐྱོར་མ་དངུལ་སྒོར་ཁྲི་རེ་ཡོད་པ་རེད།\n2018-01-23 11:05:15 | 110.166.**.** ** ཟླ་བ། སྐུ་ཞབས། དང་ལེན་བྱས་ནས་ལན་བཏབ་པ།\n2018-01-23 11:06:29 |\n2018-01-11 11:35:33 | 110.166.**.** ** ཅཱ་ཧའོ་ལན། སྐུ་ཞབས། དང་ལེན་བྱས་ནས་ལན་བཏབ་པ།\nང་ནི་དམིགས་བསལ་ལས་གནས་ཀྱི་གནས་དགེ་རྒན་ཞིག་ཡིན། ཡིག་ཆ་ལྟར་ན་དམིགས་བསལ་ལས་གནས་ལ་ལས་གནས་འདྲ་བ་ལ་ཐོབ་ཆ་འདྲ་བ་ཡིན་ཟེར། ཡིན་ནའང་ད་ལོའི་ཟླ3པ་ནས་ད་ལྟའི་བར་དུ་ང་ཚོ་དམིགས་བསལ་ལས་གནས་དགེ་རྒན་གྱི་ཟླ་ཕོགས་གཅིག་ཀྱང་མ་འཕར།\n0001-01-01 00:00:00 |\n2017-12-18 16:44:25 | 110.166.**.** ** ཏའོ་ཧའེ་ཅུན། སྐུ་ཞབས། དང་ལེན་བྱས་ནས་ལན་བཏབ་པ།\n2017-12-18 17:00:02 |\nཏུའོ་ཧུའེ་ཅུན་ཁྱོད་བདེ་མོ། ཁྱེད་ཀྱིས་བཏོན་པའི་སྤྱི་ཚོགས་འགན་སྲུང་བྱང་བའི་གནད་དོན་ང་ཚོས་ཤེས་རྗེས། ངེད་ཅུས་ཀྱིས་ཚད་མཐོའི་མཐོང་ཆེན་དང་། ཆ་འཕྲིན་མ་ལག་བདེན་མིན་ཞིབ་དཔྱད་བྱས་མཐར་ལན་འདི་སྤྲད་པ་གཤམ་གསལ། 2015 ལོའི་ཟླ9 པར་སྤྱི་ཚོགས་འགན་སྲུང་བྱང་བུར་གྲངས་འབོར་བཟོ་སྐབས་འགན་སྲུང་ནང་ཞུགས་མཁན་དེ་དམག་སྐུལ་དང་ལེན་བྱས་པའི་དབང་གིས་ཆ་འཕྲིན་མ་ལག་ནང་འགན་སྲུང་ཁྲོད་ཞུགས་མཁན་གྱི་ཆ་འཕྲིན་མེད་པས་ཆ་འཕྲིན་ལེན་མི་ཐུབ་པས་སྤྱི་ཚོགས་འགན་སྲུང་བྱང་བུ་བཟོ་མ་ཐུབ་པ་ཡིན། འགན་སྲུང་ནང་ཞུགས་མཁན་གྱིས2016ལོའི་ཟླ3པར་ལས་ཀ་སྒྱུར་ཏེ་གྲོང་བརྡལ་གྱི་ལས་བཟོ་བའི་སྨན་བཅོས་འགན་སྲུང་ཁྲོད་ཞུགས་ནས་རིམ་པ་གཉིས་པའི་རིམ་པ་ཁ་བའི་ཐོབ་ཐང་ལོངས་སུ་སྤྱད་འདུག 2017ལོའི་ཟླ5བའི་ཚེས26ཉིན་ལ་ཆ་འཕྲིན་བསྡུ་ལེན་བྱས་རྗེས་མཚོ་ཤར་གྱི་མ་རྩ་བདག་གཉེར་ཆ་འཕྲིན་མ་ལག་ཁྲོད་ཡིག་ཐོག་སྙན་སེང་ཞུས་པ་ཡིན། 2017ལོའི་ཟླ7བའི་ཚེས27ཉིན་ལ་ཐོ་ཁུངས་བཙུགས་ཟིན་པས། ད་ལྟ་གོ་རིམ་ལྟར་བྱང་བུ་བཟོ་བཞིན་ཡོད་ལ། བྱང་བུ་སྐོར་ཐེངས་ཨང་གྲངས་ནི16354ཡིན། བྱང་བུ་བཟོས་ཚར་རྗེས་མཚོ་ཤར་གྲོང་ཁྱེར་ལ་སྤྲོད་རྒྱུ་ཡིན་པས་འགན་སྲུང་བྱང་བུ་དུས་ཐོག་ཏུ་ཁྱེད་ཀྱི་ལག་ཏུ་འབྱོང་ངེས་ཡིན།\n2017-12-11 11:25:46 | 110.166.**.** ** བློ་མཐུན་མའོ། སྐུ་ཞབས། དང་ལེན་བྱས་ནས་ལན་བཏབ་པ།\nང་རང2016ལོར་ཐོག་དང་བོར་རིམ་པ་དང་པོའི་འཛུགས་སྐྲུན་པའི་རྒྱུགས་ལ་ཞུགས་པ་ཡིན། ན་ནིང་རྒྱུགས་ལེན་དུས་ཚོད་ཟླ་བདུན་པར་སྤྱི་བསྒྲགས་བྱས་རྗེས་ངས་རྒྱུགས་ཞུགས་དངུལ་སྤྲོད་པའི་དུས་ཚོད་ནོར་ཏེ་རྒྱུགས་ལ་ཞུགས་མ་ཐུབ། གཏན་འབེབས་ལྟར་ན་རྒྱུགས་ལེན་མིང་ཐོ་འགོད་རིན་གསབ་སྤྲོད་བྱས་ཆོག་པས་གསབ་སྤྲོད་བྱས་ན་ཆོག་གམ།\n2017-12-11 11:26:37 | མཚོ་སྔོན་ཞིང་ཆེན་མི་ཤུགས་ཐོན་ཁུངས་སྤྱི་ཚོགས་འགན་སྲུང་ཐིན།\nཁྱེད་བདེ་མོ། ཁྱེད་ཀྱིས་བཏོན་པའི་གནས་ཚུལ་གྱི་གསལ་བཤད་གཤམ་གསལ་ལྟར། རང་ཞིང་གི་མིང་ཐོ་འགོད་པའི་དུས་ཚོད2017ལོའི་ཟླ6པའི་ཚེས19ཉིན་ནས་ཟླ6པའི་ཚེས28ཉིན་བར་ཡིན། ཐོབ་ཐང་ཞིབ་བཤེར་དུས་ཚོད2017ལོའི་ཟླ5པའི་ཚེས19ནས་ཚེས29ཡིན་ལ། སྒོར་མོ་སྤྲོད་པའི་དུས་ཚོད2017ལོའི་ཟླ6པའི་ཚེས19ཉིན་ནས་ཚེས30བར་ཡིན། རྒྱུགས་ཞུགས་མིང་ཐོ་འགོད་རིན་མཚོ་སྔོན་ཞིང་ཆེན་སྡོད་ཁང་འཛུགས་སྐྲུན་ཐིན་ལས་གཉེར་ཐོབ་ཐང་ཐོ་འགོད་ལྟེ་གནས་ཀྱིས་འགན་ཁུར་བཞིན་ཡོད་ལ་མིང་ཐོ་འགོད་རིན་བསྡུ་བའི་བྱ་བ་ཡང་ཡོངས་སུ་མཇུག་རྫོགས་ཟིན་པས། ཞིང་ཆེན་མི་དོན་རྒྱུགས་ལེན་ལྟེ་གནས་ཀྱིས་ཁྱེད་ལ་རྒྱུགས་ལེན་གསབ་ཞུགས་དང་མིང་ཐོ་འགོད་རིན་གསབ་སྤྲོད་བྱེད་ཐབས་མི་འདུག ཁྱེད་ཀྱིས་རྗེས་མའི་རྒྱུགས་ལེན་མིང་ཐོ་འགོད་པའི་དུས་ཚོད་ལ་དོ་ཁུར་བྱེད་རྒྱུ་གལ།\n2017-12-08 10:53:51 | 110.166.**.** ** བློ་མཐུན་མེན། སྐུ་ཞབས། དང་ལེན་བྱས་ནས་ལན་བཏབ་པ།\nགུར་འོས་པའི་མགོ་ཁྲིད་རྣམ་པ། འབྲེལ་ཡོད་ཨར་ལས་ལས་ཁུངས་ཀྱིས་བརྐོས་པའི་ས་ནས་དགུན་ཁར་རང་འབབ་ཆུ་སྦུག་ལ་སྐྱོན་ཞུགས་པར་ཉེན་ཁ་ཆེ་བས། སྲིད་གཞུང་གི་འབྲེལ་ཡོད་སྡེ་ཁག་དག་གིས་ཐག་གཅོད་བྱེད་རྒྱུ་མཁྱེན།\n2017-12-08 10:54:50 | ཟི་ལིང་གྲོང་ཁྱེར་མཁར་བྱང་ཁུལ་ཞའོ་ཆའོ་སྲང་ལམ་ཆེ་བའི་ལས་སྒྲུབ་ཁང་།\nབློ་མཐུན་མེན་ཁྱེད་བདེ་མོ། ཁྱེད་ཀྱིས་ང་ཚོར་བཏོན་པའི་གནད་དོན་གྱི་དྲིས་ལན་གཤམ་གསལ་ལྟར། དྲོད་སྦུག་དུས་ཡུན་རིང་བོ་ཞིག་ལ་ཆུ་ནང་ལ་བཞག་ནས་དྲོད་རླངས་རྒྱུན་ལྡན་ལྟར་འདོན་སྤྲོད་བྱེད་མི་ཐུབ་པའི་གནད་དོན་རྩ་བ་ནས་ཐག་གཅོད་བྱ་ཆེད། ཡོན་ཞིན་སྡོད་ཁུལ་གྱིས་ཁྱིམ་བདག་གྲོས་ཚོགས་བསྡུས་ཏེ་ཁང་བ་ཞིག་གསོ་བྱེད་དངུལ་དེ་དྲོད་སྦུག་ཞིག་གསོ་བྱེད་བསྐྱེད་བྱེད་པར་ཐག་གཅོད་བྱས་པ་མ་ཟད་སྤྱི་བསྒྲགས་བྱས། དྲོད་སྦུག་ཞིག་གསོ་ལས་གཞི2017ལོའི་ཟླ5བའི་ཚེས21ཉིན་མགོ་བརྩམས་པ་ཡིན་ལ་།དུས་མཚུངས་སུ་གཅིག་ཐོག་ནས་ལྔ་ཐོག་བར་གྱི་ཁྱིམ་ཚང་གི་ལག་ནས་ཞིག་གསོ་ཆེ་བའི་གྲོན་དངུལ་བླངས་པ་རེད། གྲོན་དངུལ་བྱིན་ཟིན་པའི་ཁྱིམ་ཚང120ཡོད་ལ་ད་རུང་ཁྱིམ་ཚང150གྲོན་དངུལ་སྤྲད་མེད། ཨར་ལས་སྒོར་མོ་དུས་ལྟར་སྟེར་མ་ཐུབ་པས་ཟླ8པའི་ཚེས1ཉིན་ལས་མཚམས་བཞགས་ཏེ་གྱིང་ངོས་སུ་ཡི་གེ་སྦྱར་ཏེ་གསལ་འདེབས་བྱས། སྡོད་ཁུལ་ཨུ་ཡོན་ལྷན་ཁང་གིས་སྡེ་ལས་ཀུང་ཟིར་སྒོར་ཁྲི་གཉིས་ལྷག་བྱིན་རྗེས་ཟླ8པའི་ཚེས18ཉིན་ཡང་བསྐྱར་ལས་མགོ་བརྩམས། ཨར་ལས་ཀྱིས་བཟོས་པའི་དྲོད་སྦུག་ཆུ་ནང་ལ་ཕང་ཡོད་པའི་གནས་ཚུལ་དེར་གཅིག་ནས་ལས་མགོ་བརྩམས་ནས་ཟླ་གཉིས་ལྷག་ལ་གནད་དོན་བྱུང་མ་མྱོང་ལ། གཉིས་ནས་གལ་ཏེ་གནད་དོན་བྱུང་ཚེ་ཨར་ལས་ཀུང་ཟི་ཕྱོགས་ནས་དུས་ལྟར་ཞིག་གསོ་བྱེད་པར་འགན་ལེན་བྱས་ཆོག་པས་ཁྱིམ་ཚང་ལ་ཆུ་ཆད་པའི་གནད་དོན་འབྱུང་མི་སྲིད།\n2017-11-15 17:24:34 | 110.166.**.** མཚོ་ལྷ** ཚེ་རིང་རྡོ་རྗེ། སྐུ་ཞབས། དང་ལེན་བྱས་ནས་ལན་བཏབ་པ།\n2017-11-15 17:30:10 | མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་ཐིན།\nདྲ་གྲོགས་བདེ་མོ། ཁྱེད་ནས་ངེད་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་ཐིང་གི་ཆེད་ལས་རྩལ་ནུས་ཁྲུའུ་ཡི་ཁ་པར་ཨང་གྲངས0971-8258150ལ་ཁ་པར་བཏང་ནས་རྩད་འདྲི་གསལ་བོ་བྱས་ཆོག ཐུགས་རྗེ་ཆེ།\n2017-11-14 10:35:59 | 110.166.**.** ** ཚེ་རྡོ། སྐུ་ཞབས། དང་ལེན་བྱས་ནས་ལན་བཏབ་པ།\nམཚོ་སྔོན་ལས་ལམ་གསར་འབྱེད་གླིང་ཁུལ་གྱི་ས་གནས་གང་དུ་ཡོད་དམ། ང་ཚོ་ནི་སྤོ་འགུལ་སྦྲེལ་དྲ་ལས་མཁན་ཞིག་ཡིན། ལས་ལམ་སོ་མ་འགོ་རྩམས་པའི་དུས་རིམ་ཡིན་པའི་ང་ཚོ་གླིང་ཁུལ་དུ་བསྡད་ཆོག་གམ།\n2017-11-14 10:37:31 | གུང་གཞོན་ཚོགས་པ་མཚོ་སྔོན་ཞིང་ཆེན་ཏང་ཨུ།\nཁྱེད་བདེ་མོ། ཁྱོས་བཏོན་པའི་མཚོ་སྔོན་ན་གཞོན་ལས་ལམ་གསར་འབྱེད་གླིང་ཁུལ་གྱི་ས་གནས་གང་དུ་ཡོད་པ་དང་། ང་ཚོ་ནི་སྤོ་འགུལ་སྦྲེལ་དྲ་ལས་མཁན་ཡིན་ལ། སོ་མ་འགོ་རྩམས་པའི་དུས་རིམ་ཡིན་པའི་ང་ཚོ་གླིང་ཁུལ་དུ་འདུག་ཆོག་མིན་སྐོར་གྱི་ནང་དོན་དེ་ང་ཚོར་འབྱོར་ཡོད། གུང་གཞོན་ཚོགས་པ་མཚོ་སྔོན་ཞིང་ཆེན་ཏང་ཨུས་ལན་བསྐྱོན་པ་གཤམ་གསལ་ལྟར།\nགཅིག མཚོ་སྔོན་ན་གཞོན་ལས་ལམ་གསར་འབྱེད་ས་གནས་ནི་མཚོ་སྔོན་ཞིང་ཆེན་ཟི་ལིང་གྲོང་ཁྱེར་མཁར་བྱང་ཁུལ་སྐྱེ་དངོས་གླིང་ཁུལ་གྱི་ཅིན་སི་ལམ་གྱི་སྒོ་ཨང26པའི་ ཁང་བརྩེགས10རུ་ཡོད།\nགསུམ། མཚོ་སྔོན་ན་གཞོན་ལས་ལམ་གླིང་ཁུལ་གྱི་བྱ་བའི་མི་སྣ་དང་འབྲེལ་གཏུགས་བྱ་ཐབས་ནི། 0971-8062135\nབཞི། ཁྱེད་རང་གློག་རྡུལ་ཚོང་དོན་གྱི་ལས་ལམ་གསར་འབྱེད་པ་ཞིག་ཡིན་ཚེ། མཚོ་སྔོན་ཁྲོ་ཡཱང་རྒྱལ་ཁབ་གློག་རྡུལ་ཚོང་དོན་དཔེ་སྟོན་རྟེན་གཞི་རུ་འབྲེལ་གཏུགས་བྱས་ན་བཟང་སྙམ།\nས་གནས། མཚོ་སྔོན་ཞིང་ཆེན་ཟི་ལིང་མཁར་བྱང་ཁུལ་གྱི་ཁྲོ་ཡཱང་ནུབ་ལམ་གྱི་སྒོ་ཨང52པ། (ཐིན་ཅོན་ཟམ་པའི་འོག)\nའབྲེལ་གཏུགས་མི་སྣ། ཞབས་ཞུ་དོ་དམ་གཞུང་ལས་ཁང་གི་ཀྲུའུ་རིན་གཞོན་པ་ཧྥིང་ཧོང། ལག་ཁྱེར་ཁ་པར། 13997222392\n2017-11-14 10:28:40 | 110.166.**.** ** ཨ་དུང་། སྐུ་ཞབས། དང་ལེན་བྱས་ནས་ལན་བཏབ་པ།\nད་སྐབས་མཚོ་སྔོན་དུ་ཁྱིམ་ཐོ་མེད་རུང་། སྔ་མོ་ནས་མཚོ་སྔོན་དུ་ལོ་མང་པོར་སློབ་གྲྭ་འགྲིམས་པའི་སློབ་མའི་གྲངས་ཀ་ཅུང་མང་པོ་འདུག མཐོ་རྒྱུགས་ལེན་པའི་སྲིད་ཇུས་ཅི་འདྲ་ཡིན་མིན་མི་ཤེས་པས། ཕྱི་འོང་ཞོར་ལས་པ་དག་གི་སེམས་ཁུར་བྱེད་བཞིན་མཆིས།\n2017-11-14 10:31:59 | ན་གོར་མོ་གྲོང་ཁྱེར་སློབ་གསོ་ཅུའུ།\nམཚོ་སྔོན་སློབ་སྡུད་ཨུ་ཡོན་ལྷན་ཁང་གི་ཡིག་ཨང(2013)4དང་། 《ཞིང་ཆེན་ཕྱི་ནས་མཚོ་སྔོན་དུ་ཞོར་ལས་གཉེར་མཁན་གྱི་བུ་བུ་མོའི་རང་ཞིང་དུ་མཐོ་རྒྱུགས་ལ་ཐོ་འགོད་སྡུད་ལེན་བྱེདཔའི་ཆ་རྐྱེན་ཁ་གསབ་དོན་ཚན་སྐོར་གྱི་བརྡ་སྦྱོར》ཡིག་ཆའི་གཏན་ཁེལ་ལྟར། ཁྱིམ་བདག་དང་སློབ་མ་རང་ཉིད་གི་ཁྱིམ་ཐོ་མཚོ་སྔོན་ཁྱིམ་ཐོ་ལ་སྒྱུར་མེད་ཚེ། མཚོ་སྔོན་སློབ་སྡུད་ཨུ་ཡོན་ལྷན་ཁང་གི་ཡིག་ཨང(2011)42གཏན་ཁེལ་ལྟར་མཚོ་སྔོན་དུ་མཐོ་རྒྱུགས་ལ་མིང་ཐོ་འགོད་པའི་ཆ་རྐྱེན་དང་མི་མཐུན་མོད། སློབ་མའི་ཁྱིམ་བདག་གིས་རང་ཞིང་དུ་ལས་གཉེར་དང་ཚོང་གཉེར་བ། རང་ཞིང་དུ་སྔོན་མདོག་ཁྱིམ་ཐོ་དང་ཡང་ན་སྐབས་སྡོད་དཔང་ཡིག་བཅས་འགྲོ་ལུགས་བསྒྲུབ་ཡོད་པ། སློབ་མས་མཐོ་འབྲིང་རང་ཞིང་དུ་འགྲིམས་ནས་སློབ་མཐར་ཕྱིན་པ་ཡིན་ན། རང་ཞིང་གི་མཐོ་རྒྱུགས་ལ་ཞུགས་ཆོག་པ་མ་ཟད། རང་ཞིང་གིས་གཏན་ཁེལ་བྱས་པའི་ཆེས་དམའི་ཚོད་འཛིན་གྱི་སྐར་གྲངས་ལྟར། མཚོ་སྔོན་ཞིང་ཆེན་ནང་ཁུལ་གྱི་སློབ་ཆེན་དང་ལས་རིགས་སློབ་གྲྭ། དེ་མིན་ཞིང་ཆེན་ཕྱི་ནང་གི་ཆེད་སྦྱོང་སློབ་གྲྭ་དང(ལས་རིགས་ལག་རྩལ་སློབ་གྲྭ)བཅོས་སུ་སྡུད་ལེན་བྱེད་པ་ཡིན།\n2017-10-13 16:57:30 | 110.166.**.** ** ལྷ་ཆེན་རྒྱལ། སྐུ་ཞབས། དང་ལེན་བྱས་ནས་ལན་བཏབ་པ།\n2017-10-13 16:59:02 | མཚོ་སྔོན་ཞིང་ཆེན་སློབ་གསོ་ཐིན།\nབཀུར་འོས་པའི་བློ་མཐུན་ཁྱེད་བདེ་མོ། ངེད་སློབ་གསོ་ཐིན་གྱིས་མཚོ་སྔོན་དགེ་ཐོན་སློབ་ཆེན་རྨང་གཞིའི་སློབ་གསོ་ཁྲུའུ་ལ་འབྲེལ་གཏུགས་བྱས་ཏེ་གནས་ཚུལ་ལ་རྒྱུས་ལོན་བྱེད་དགོས་པའི་བླང་བྱ་བཏོན་ཏེ། དོན་དག་དེ་སྒྲུབ་པའི་མཇུག་འབྲས་ཡིག་ལན་གཤམ་གསལ་ལྟར། མཚོ་སྔོན་དགེ་ཐོན་སློབ་ཆེན་གྱི་ཟུར་གཏོགས་སློབ་འབྲིང་གཉིས་པའི་མཐོ་གསུམ་རིམ་པས་ཞིང་ཆེན་སྲིད་གཞུང་གཞུང་སྒྲུབ་ཐིན་གྱི་《སློབ་གྲྭ་ཆུང་འབྲིང་གི་དོ་དམ་སྔར་ལས་ཇེ་དྲག་ཏུ་བཏང་སྟེ་སློབ་སྒྲུབ་ཚལ་ལྡན་དུ་གཏན་འཁེལ་བྱས་པའི་ཐད་ཀྱི་བརྡ་སྦྱོར》དགོངས་པ་གཞིར་བཟུང་སྟེ། སློབ་མ་དག་ལ་བསྐྱར་སྦྱོང་བྱེད་དུ་བཅུག་པ་ལས་གཞན་ལོ་རིམ་གཞན་དག་གསབ་ཁྲིད་བྱེད་ཀྱིན་མེད་ཟེར། སློབ་ཁུལ་གསར་བར་གནས་སྤར་བའི་ཚུན་ལ་སློབ་གྲྭར་སློབ་མ་ཚོར་སློབ་གྲྭ་ཡོང་བའི་ལམ་བར་དུ་འགྲིམ་འགྲུལ་དོན་རྐྱེན་བྱུང་མྱོང་བའི་ཡར་ཞུ་ཡང་གཅིག་ཀྱང་འབྱོར་མ་མྱོང་ཟེར། མ་འོངས་པ་ནས་ཡང་ངེད་སློབ་གསོ་ཐིན་གྱིས་སློབ་སྒྲུབ་བྱ་བ་སྔར་ལས་ཚལ་ལྡན་དུ་བཏང་སྟེ་མི་དམངས་ཡིད་ཚུམས་པའི་སློབ་གསོ་ཞིག་བསྒྲུབ་རྒྱུ་ཡིན། ཁྱེད་ཀྱིས་སློབ་གསོའི་ལས་དོན་ལ་ཐུགས་ཁུར་དང་རྒྱབ་སྐྱོར་བྱས་པར་བཀའ་དྲིན་བྱས་པ་ཡིན། ང་ཚོས་ཐག་གཅོད་བྱས་པའི་མཇུག་འབྲས་ལ་ཡིད་མི་ཚུམས་ན་མཇུག་འབྲས་ཡི་གེ་འདི་ཁྱེར་དེ་ཉིན་སུམ་བཅུའི་ནང་ལ་སྔོན་གྱི་སྲིད་འཛིན་ལས་སྒྲུབ་ལས་ཁུངས་ཀྱི་རིམ་པ་གོང་མའི་སྲིད་འཛིན་ལས་ཁུངས་ལ་བསྐྱར་ཞིབ་བྱེད་པའི་རེ་ཞུ་བྱས་ཆོག གལ་ཏེ་གཏན་འཁེལ་བྱས་པའི་དུས་ཚོད་ལས་བརྒལ་སོང་ན་རིམ་པ་སོ་སོའི་མི་དམངས་སྲིད་གཞུང་ཡིག་སྒམ་བྱ་བའི་ལས་ཁུངས་དང་སྲིད་འཛིན་ལས་ཁུངས་གཞན་དག་གིས་བསྐྱར་དུ་རེ་ཞུ་དང་ལེན་མི་བྱེད།


བེ་རི་དགོན། ~ tehor.net\n3/31/2015 09:46:00 PM PHOENIX མཆན་བུ་མེད།\nབེ་རི་དགོན་པའམ་བེ་རི་དཔལ་ལྡན་འགྲོ་ཕན་གླིང་ནི། དཀར་མཛེས་རྫོང་གི་ནུབ་ཕྱོགས་སུ་སྤྱི་ལེ་བཅུ་གཉིས་ཀྱི་ས་མཚམས་གསེར་མཁར་ཆུས་གསེར་མཁར་ཞང་གི་མངའ་འོག་ཏུ་ཆགས་ཡོད། བོད་ཀྱི་རབ་བྱུང་བཅུ་པའི་ས་བྱི་སྤྱི་ལོ་༡༦༤༨ལོར་སངས་རྒྱས་སྨན་བླའི་རྣམ་འཕྲུལ་ཨེམ་ཆི་ངག་དབང་ཡེ་ཤེས་ཀྱིས་བཏབ་པའི་གྲུབ་མཐའ་དགེ་ལུགས་པ་ཡིན།\nདེ་ནས་སྔར་གྱི་དུས་ངེས་མེད་ཞིག་ལ་བླ་རྒན་ཞིག་གཙང་ཆུའི་སྲིབ་འགྲམ་ནས་བརྒྱུད་པའི་སྐབས་སུ། ཁོང་གིས་ཉིན་ངོས་ཀྱི་བྲག་རི་མཐོང་ཙ་ན། ཐུགས་སུ་གནས་འདི་ཡ་མཚན་ཆེན་པོ་འདུག རྒྱབ་རི་བྱ་ཁྱུང་ཆེན་གྱི་གཤོག་སྒྲོ་བརྐྱངས་འདྲའི་སྙིང་དབུས་སུ་ནོར་བུའི་ཐིག་ལེ་བཤམས་པ་ལྟ་བུ་ལ་དགོན་པ་ཞིག་བཏབ་ན་ཅི་མ་རུང་སྙམ་སྟེ། རི་བོ་དེའི་གཡོན་གྱི་གོང་རོལ་ན་དགེ་ལེགས་རྟག་བརྟན་ཟེར་བའི་རི་ཁྲོད་ཆུང་ངུ་ཞིག་ཡོད་པ་དེར་མཚམས་ལ་བཞུགས་པར་མ་ཟད། དེར་བཞུགས་སྨྱུང་གནས་པ་དེ་ལ་སྐུལ་སློང་གིས་རི་བོ་ཁྱུང་གི་གཙུག་ཏོར་ལ་ལབ་རྩེ་དང་ནོར་བུའི་ཐིག་ལེ་ལ་དགོན་པ་བཞེངས་སུ་བཅུག དེ་ནས་ད་བར་དུ་དགོན་པ་འདིར་ས་གཡོ་རྒྱུགས་ཐེངས་དུ་མའི་གཏོར་བཤིག་ཐེབས་པས་བཤད་སྲོལ་ལྟར་ན། དེ་ནི་དགེ་རྟག་སྨྱུང་གནས་པས་བླ་རྒན་གྱི་བཀའ་བཞིན་དགོན་པའི་ཆགས་གནས་ནོར་བུ་ཐིག་ལེའི་ཐོག་ཏུ་མ་འཁེལ་བར་ཁྱུང་ཆེན་གཤོག་སྒྲོ་གཡས་འདབ་ལ་བཏབ། གཤོག་སྒྲོ་ནི་རྟག་པར་གཡོ་བཞིན་ཡོད་པས་ས་གཡོ་མང་བ་ནི་དེའི་རྒྱུ་མཚན་ཡིན་པར་སྐད། སྐབས་དེར་ཤིང་ཆ་སོགས་ཀྱི་སྦྱིན་བདག་ལ་ཡུལ་ལུང་ལྷ་རི་བྱ་རྒོད་ཚང་ཕེབས་ནས་ལྷ་ཁང་དཔེ་མི་སྲིད་པ་ཞིག་བཞེངས་ཐུབ་པ་བྱུང་བས་དེ་ནི་ད་ལྟའི་འདུ་ཁང་གི་གཞི་ཡིན།\nབེ་རི་ཞེས་པ་ནི་སྔོན་ཆབ་མདོའི་ཕྱོགས་ཀྱི་ཉེ་སྐོར་ཞིག་ན། མཐོ་བེ་རི་ཟེར་བའི་ས་ཆ་ན་བེ་རི་ཟེར་བའི་དཔོན་རྒྱུད་ཅུང་ཟད་ཆེན་པོ་ཞིག་ཡོད། སྐབས་དེའི་དཔོན་པོ་ས་འགོ་དོན་གྲུབ་རྡོ་རྗེ་﹙ལ་ལས་བེ་རི་རྒྱལ་པོ་དོན་ཡོད་ཀྱང་ཟེར﹚ནི་བོན་པོ་ཁོ་ན་ལ་དགའ་ཞིང་སངས་རྒྱས་ཀྱི་བསྟན་པ་ལ་ཤིན་ཏུ་གནག་ཕྱིར། གོ་ཤཱི་བསྟན་འཛིན་ཆོས་རྒྱལ་གྱིས་ས་ཡོས་སྤྱི་ལོ་1639ལོའི་ཧོར་ཟླ་ལྔ་པའི་ནང་དུ། དཔུང་ཚོགས་[page 21] དང་བཅས་པ་བེ་རིའི་སྟེང་དུ་བྱོན་ནས་མངའ་འབངས་ཕལ་ཆེར་བླངས། བེ་རི་རྒྱལ་པོ་ཕྱོགས་གཞན་དུ་བྲོས། ལྕགས་འབྲུག་སྤྱི་ལོ་1640ལོའི་ཧོར་ཟླ་བཅུ་པའི་ཉེར་ལྔ་ལ་བཟུང་སྟེ་ཁྲི་མོན་དུ་བཅུག དཔོན་རྒྱུད་དེ་རུ་ས་མ་ཚུགས་པས་ཁྱིམ་མི་ཁ་ཤས་དང་གྲྭ་པ་ཁ་ཤས་ཐོར་ནས་འདིའི་ཕྱོགས་སུ་﹙དཀར་མཛེས་ལ་གོ་དགོས﹚དུམ་བུ་གཅིག་བྱུང་ཙ་ན། མཚོ་ཁའི་རྒྱལ་པོ་ལུང་གིས་བེ་རི་སྡེ་བ་ཆགས། དེ་དུས་བེ་རིའི་དཔོན་དོན་འགྲུབ་ནོར་བུ་ཟེར་བ་ཞིག་ཡོད་པས་དེའང་བོན་ཆོས་ལ་སེམས་པ་ཞིག་ཡིན་ཕྱིར། སྔར་དགེ་རྟག་སྨྱུང་གནས་པས་བཏབ་མཛད་པའི་ལྷ་ཁང་དེ་སྦྱིན་བདག་ཆེན་པོས་བདག་པོ་བྱས་ཏེ་བོན་ལུགས་ཀྱི་ཚུལ་དུ་བཅོས། བེ་རི་ཞེས་དགོན་མིང་དེ་དུས་བྱུང་། དེའི་ཉེ་སྐོར་ན་ཀུན་འགྲོ་འཇའ་ཚོན་སྙིང་པོས་གདན་ས་སྤོས་ནས་བཏབ་མ་ཐག་ཡིན་པའི་གཡུང་དྲུང་གླིང་དུ་བོན་གྱི་རིང་ལུགས་ཁོ་ན་མཆོད་པའི་རྒྱུ་མཚན་གསན་ཏེ། འཇའ་ཚོན་སྙིང་པོས་ལྷ་མོའི་ཕུག་ནས་བླངས་པའི་རྩ་གསུམ་གཏེར་ཆོས་རྒྱལ་པོའི་ཆོས་སྐལ་ཡིན་ཟེར་ནས་ཕུལ། དེ་ནས་བཟུང་བེ་རི་ཚང་གིས་གཡུང་དྲུང་དགོན་དུ་ལོ་རེ་བཞིན་རྩ་གསུམ་གྱི་ཆོ་ག་དུས་མཆོད་ལྟར་ཉིན་བདུན་བར་ཚོགས་པ་མ་ཟད། རྒྱུན་དུ་སྒྲུབ་མཆོད་ཀྱང་བོན་ལུགས་ཤ་སྟག་ཡིན། དེའི་སྐབས་སུ་བེ་རི་རང་གི་གདུང་རྒྱུད། སངས་རྒྱས་སྨན་བླའི་རྣམ་སྤྲུལ། ཨེམ་ཆིའམ་ལྷ་རྗེ་ངག་དབང་ཡེ་ཤེས་ཟེར་བ་སངས་རྒྱས་ཆོས་ལ་སྙིང་རུས་ཆེ་བ་ཞིག་ཕེབས་ནས་དཀར་མཛེས་དགོན་གྱི་གྲྭ་སར་ཞུགས། དེ་ནས་ཁོང་རྒྱ་རིགས་ས་ཁུལ་སོགས་སེར་པོའི་ལག་རྩལ་མཛད། གནམ་བསྐོས་གོང་མ་ཆེན་པོའི་གསེར་ཡིག་ཕྱག་ཏུ་ཕུལ་ནས་རྒྱལ་སྲིད་དང་ཆོས་སྲིད་གཉིས་ཀྱི་བདག་པོ་བྱེད་ཆོག་པར་མཛད། སྔར་དགེ་རྟག་སྨྱུང་གནས་པས་བཏབ་པའི་ལྷ་ཁང་དེའི་འགྲམ་ན་གསེར་མཁར་གནམ་ར་ནང་ཟེར་བའི་དུད་ཚང་ཞིག་གི་གྲོ་ཞིང་ཡོད། ཁོང་གིས་དེ་ན་བྱམས་ཁང་ཞིག་བཞེངས་དགོས་དགོངས་ནས་ཞིང་བདག་ཚེ་རིང་མགོན་པོ་ལ་ཁྱོད་ཀྱི་ཞིང་ནང་དུ་ངས་བྱམས་ཁང་ཞིག་བཞེངས་དགོས་ཞེས་གྲོས་བསྡུར་བྱེད་སྐབས། ཁོ་ན་རེ། ཁྱེད་ཀྱིས་གསུངས་པ་དེ་ངའི་བློ་ལ་མི་བབ་པ་གང་ཡང་མེད་ཟེར་ནས་ས་ཞིང་ཁོང་ལ་ཕུལ་བར་མ་ཟད། སྦྱིན་བདག་ཀྱང་བྱེད་ཟེར་ནས་གསེར་གཞོང་པ་གང་ཕུལ། བས་དེ་ནས་ཏུ་བྱམས་ཁང་བཞེངས་པ་ད་ལྟའི་བྱམས་ཁང་འདི་ཡིན་ནོ། ཤིང་ཆ་ཚང་མ་ནི་གཙང་ཆུ་ཕར་རོལ་གྱི་ནགས་བརྒྱ་ཁུག་ནས་འདྲེན་པ་ཡིན་པས་ད་ལྟ་ནགས་མང་པོ་མེད། དེ་ནས་ཁོང་གིས་ཞྭ་སེར་བསྟན་པའི་ཆོས་སྡེ་བཙུགས་ནས་སྐྱོང་བ་ལ། དགོན་མིང་ནི་སྔར་བཞིན་རང་རུས་སྦྱར་ཏེ་འབོད། དེའི་དུས་ཚོད་ནི་ཁོང་གི་མཛད་སྤྱོད་སོགས་ལ་བརྟག་ན། ཕལ་ཆེར་སྤྱི་ལོ་1649ཙམ་ཡིན་པར་སྙམ་ཏེ། དཀར་མཛེས་རྫོང་གི་མངའ་འོག་ཏུ་ཡོད་པའི་ཞྭ་སེར་བསྟན་པའི་ཆོས་སྡེ་དག་ལས་སྟོང་འཁོར་དགོན་པའི་འཕྲོས་ཡིན་པར་འདོད། ཡིན་ནའང་བེ་རི་རྒྱལ་པོ་བཙན་ཤེད་ཆེ་བའི་དབང་གིས་ཁྱིམ་རྒྱུད་ནང་གི་བར་གྲུབ་མཐའ་ཕྱོགས་རིས་ཀྱི་རྩོད་གླེང་བྱུང་སྟབས་ཆོས་སྡེ་འདི་འཕེལ་རྒྱས་ཆེར་འགྲོ་མི་ཐུབ་པའི་སྐབས་[page 22] དེར། རི་བོ་དགེ་ལུགས་པའི་སྦྱིན་བདག་ཆེན་པོ་གོ་ཤྲཱི་བསྟན་འཛིན་ཆོསར་རྒྱལ་སྐུ་གཤེགས། ཁོང་གི་དགོངས་རྫོགས་སུ་ཀུན་མཁྱེན་ལྔ་པའི་དངོས་སློབ་ཧོར་ཆོས་རྗེ་ངག་དབང་ཕུན་ཚོགས་ཀྱིས་རྒྱལ་དབང་ལྔ་པའི་སྤྱན་སྔར་དམ་བཅའ་ཕུལ་ཏེ། བོད་རབ་བྱུང་བཅུ་གཅིག་པའི་ཆུ་སྟག་སྤྱི་ལོ་1662ལོར་ཧོར་དགོན་སྡེ་བཅུ་གསུམ་བཏབ་པའི་གྲལ་དུ་བེ་རི་དགོན་པ་སླར་ཡང་ཉམས་གསོ་མཛད་དེ་བཅའ་ཁྲིམས་གཏན་ལ་ཕབ་པ་དང་ཁོང་གིས་བདག་པོ་བྱས་ཏེ། མཚན་ལའང་བེ་རི་དཔལ་ལྡན་འགྲོ་ཕན་གླིང་ཞེས་བཏགས་པ་མ་ཟད། དགོན་པ་འདི་དགེ་ལུགས་པའི་དགོན་པའི་སྦྱིན་བདག་ཡིན་ཞེས་གསུངས་བ་ལ། ལ་ལས་སྦྱིན་བདག་དགོན་པ་ཞེས་ཀྱང་འབོད་སྲོལ་མཆིས་ཟེར། ལྷག་པར་དུ་བེ་རི་རྒྱལ་པོ་ནི་ཀུན་མཁྱེན་བླ་མའི་ཐུགས་རྗེ་ལས་ཆོས་ཀྱི་སྙིང་པོ་རྟོགས་པའི་ནང་བསྟན་གྱི་ཆོས་སྒོ་ལ་ཡང་དག་ཞུགས་པར་མ་ཟད། བེ་རི་དགོན་པའི་སྦྱིན་བདག་མཛད་དེ་ཀུན་གྱིས་བསྔགས་འོས་དང་བཀུར་འོས་ཀྱི་གནས་སུ་གྱུར། སྟོབས་འབྱོར་མངའ་ཐང་ཡང་ཤིན་ཏུ་རྒྱས་སྟབས་མཚན་སྙན་རླུང་གིས་གཡོ་བ་ལྟར་ཕྱོགས་ཀུན་ཁྱབ་པར་གྱུར་ཏོ། དེ་ནས་བཟུང་བེ་རི་རྒྱལ་དགོན་པ་འདི་དགེ་རྟག་སྐུ་ཕྲེང་རྣམས་ཀྱིས་སྐྱོང་བ་ཡིན་ནོ།\nདེའང་ལ་ལས་བེ་རི་དགོན་པ་ནི་ཧོར་ཆོས་རྗེ་ངག་དབང་ཕུན་ཚོགས་ཀྱིས་བཏབ་པ་ཡིན་ཟེར་བ་དེ་ཅུང་མི་འགྲིག་པར་སྙམ། ལམ་བྲག་སྐལ་བཟང་རྣམ་རྒྱལ་གྱིས་བེ་རུ་ལྷ་རྗེ་ཟེར་བ་དེ་ནི་དགོན་གནས་འདི་གའི་﹙དཀར་མཛེས་ལ་ཟེར།﹚ གྲྭ་རྒྱུན་ཡིན་འདུག བེ་རུ་དགོན་པ་དགེ་ལུགས་པའི་སྦྱིན་བདག་ཡིན་ཞིང་། ཧོར་ཆོས་རྗེ་ཉིད་ཀྱིས་ཞལ་གསོ་མཛད་པ་ཡིན་འདུག ཅེས་གསུངས་པ་འདི་ལས་གསལ་བས་ཧོར་དགོན་སྡེ་བཅུ་གསུམ་གྱི་ནང་ཚན་བཅུ་གཅིག་པ་བོན་རི་འགྲོ་ཕན་གླིང་ཟེར་བ་ནི་སྐབས་དེར་ཞལ་གསོའི་སླད་དུ་གྲངས་ཀ་ཙམ་བགྲང་བ་ཡིན་ཏེ། བཏབ་མཁན་དངོས་ནི་ཁོ་བོས་གོང་དུ་བཤད་པ་ལྟར་ལྷ་རྗེ་ངག་དབང་ཡེ་ཤེས་འདི་པ་ཡིན། ཁང་དམར་གྱིས་བེ་རི་ལྷ་རྗེ་བྱ་བ་བྱུང་། དེ་ཡང་དཀར་མཛེས་དགོན་གྱི་གྲྭ་རྒྱུན་ཡིན་པར་འདུག དེའི་བེ་རི་དགོན་པ་འགྲོ་ཕན་གླིང་འདི་བཏབ་སྟེ་དགེ་ལྡན་བསྟན་པའི་སྦྱིན་བདག་ཏུ་གྱུར་པ་ཡིན་ཞེས་བཤད་འདུག དེ་ལྟར་ན་བེ་རི་དགོན་པ་འདི་དགོན་སྡེ་བཅུ་གསུམ་གྱི་གྲལ་དུ་མ་བརྩིས་པ་འདྲ་ཞེས་གསུངས་པ་འདི་ལ་བདེན་ཚིག་ཅུང་འདུག་སྙམ། ལྷག་ཏུ་དེང་དགོན་པ་འདིས་ཉར་ཚགས་བྱས་ཡོད་པའི་གོས་ཆེན་དམར་ནོ་མཐའ་རྒྱན་གྱི་དར་གོས་ཆེན་སེར་པོ་གྲུ་བཞི་ཞིག་ལ་འདི་ལྟར་བཀོད་ཡོད་དེ། གནམ་བསྐོས་འཇམ་པའི་དབྱངས་གོང་མ་བདག་པོ་ཆེན་པོའི་ལུང་གི་མཁན་པོ་པཎྚི་ཏར་འབོད་པའི་ཡི་གེ་སྐྱེ་དགུ་སྤྱི་དང་། མདོ་ཁམས་སྨད་གི་﹙ཀྱི་﹚མཆོག་དམན་མཐའ་དག་གི་﹙གིས་﹚ངེས་དགོས། བེ་རི་དགོན་འདི་ཐོག་མར་བེ་རི་ཨེམ་ཆིའི་﹙ཆིས་﹚བཏབ་པ་ནས་བཟུང་། ད་ལྟ་མཁན་པོ་བླ་མ་དགེ་ཤེས་བཤེས་ཚོགས་སྤུན་འབྲེལ་གྱི་བར། ཐོག་མར་ནས་གོང་མ་ཆེན་པོའི་བཀའ་བསྩལ་དང་མཐུན་པའི་ཞྭ་སེར་གྱི་སྟོན་﹙བསྟན﹚པ་དྲི་མ་མེད་པའི་སྲོལ་བཟུང་ནས་[page 23] གོང་མ་ཆེན་པོའི་ཞབས་བརྟན་﹙རྟེན་﹚སྒྲུབ་མཁན་ཡིན་པར་བརྟེན། ཁོ་པ་སྤུན་ཚ་བོ་﹙བུ་﹚རྒྱུད་བཅས་ཀྱི་﹙ཀྱིས﹚འཛིན་ཅིང་བདག་པས་གཞི། ས་ཆ། མི་སེར། གྲྭ་རྒྱུན་ཡོང་འབབ་སོགས་ལ་སུའི་ཐད་ནས་གནོད་འཚེ་བྱེད་མི་ཆོག པའི་ཏ་﹙ཏཱ﹚ལའི་བླ་མ་གོང་མ་ཇི་མ་བཞིན་གྱི་བཀའ་གདམས་རིམ་པ་འདུག་པས་དེ་དོན་བཞིན། བེ་རི་དགོན་འདི་རང་གི་མངའ་འོག་གི་དཀོར་ས་གྲྭ་རྒྱུན་ཡོད་རིག་﹙རིགས﹚སོགས་སྔ་སོར་གྱི་སྲོལ་གང་ཡོད་ལ། སུས་ཀྱང་གནོད་འགལ་བྱེད་མི་ཉན་པས། དེ་དོན་ལ་འདི་ག་ནས་བཀའ་ཤོག་རྒྱབ་གནོན་སྟེར་བ་ཡིན། ཁྱེན་﹙ཆན﹚ལུང་ཁྲིར་བཞུགས་དགོངས་ལོ་ཞེ་གསུམ་པ་ས་ཁྱི་ཟླ་བ་བཞི་པའི་ཚེས་བཅུ་ལ་ཀྭང་ཧྭ་ནས་བྲིས། ཅེས་ཐམ་ཀ་ཆེན་པོ་དང་བཅས་པ་བཞུགས་ཡོད་པ་འདི་ལས་ལོ་རྒྱུས་ཀྱི་ཁུངས་མཚོན་ཐུབ་པར་གྱུར།\nདགོན་པ་འདི་ཉིད་དགོན་ཁག་གཞན་དང་མི་འདྲ་བ་མཚན་གྱི་ཐོག་ནས་འབོད་ཚུལ་དུ་མ་ལྡན་ཏེ། ལ་ལས་དགོན་པ་འདི་པད་མའི་འདམ་མ་རྒྱས་པ་ལྟ་བུའི་རི་བོའི་ཕང་པར་ཆགས་ཡོད་པས་པད་རི་དགོན་ཞེས་བརྗོད་པ་དང་། ལ་ལས་དགོན་པ་འདི་ཐོག་མར་གཡུང་དྲུང་བོན་གྱི་རུ་ཞིག་ཡིན་ཕྱིར། བོན་རུ་ཞེས་བརྗོད་པ་ཡིན་ཟེར་སྐད། འབོད་ཚུལ་འདི་གཉིས་བརྗོད་བྱ་དོན་གྱི་སྒོ་ནས་བརྡ་དཀྲོལ་ཏེ་བརྗོད་པས། ལྷག་ཏུ་བོན་རུ་ཞེས་སྔར་དགོན་པ་འདིར་དངོས་བྱུང་ཚུལ་དུ་ཚུལ་དུ་ཧ་ཅང་འདྲ་ཆགས་པོའི་སྒོ་ནས་བཏགས་པ་འདི་ནི་འདྲ་བཟོས་ཙམ་ལས། མཚན་དངོས་ནི་ཐུན་མོང་དུ་འདོད་པའི་བེ་རི་ཞེས་པ་འདི་ཡིན། དེ་ནི་གོང་དུ་བཤད་པ་བཞིན་བར་ཁམས་སུ་ཡོད་པའི་དཔོན་རྒྱུད་ཅུང་ཆེ་བ་ཞིག་གི་རུས་མིང་ཡིན་ཏེ། ཕྱིས་སུ་ཕྱོགས་འདིར་འཁྱར་ནས་དཔོན་ཚང་དེ་དང་དེའི་གདུང་རྒྱུད་ཀྱིས་དགོན་པ་སྔ་ཕྱིར་བདག་ཅིང་བཏབ་པ་ཚང་མར་རང་རུས་སྦྱར་བས་དེ་སྐད་བྱུང་བ་ནི་མ་ནོར་ཚིག་གི་བདེན་དཔང་ཐུབ་བོ། གཞན་ཡང་པད་རུ་དང་བོན་རི། བེ་རུ་ཞེས་འབྲི་སྲོལ་མང་པོ་དེ་དག་ཀྱང་ནོར་བ་ཡིན། རྒྱ་ཡིག་ལ་སྒྲ་སྒྱུར་གྱིས་白利ཞེས་པ་དང་白日ཞེས་འབྲི་སྲོལ་གཉིས་ཡོད་ཀྱང་། མང་བས་白利ཞེས་འབྲི་བཞིན་ཡོད་པས་དེ་བཞིན་དུ་ཕྱིས་སུ་ཀུན་གྱིས་བོད་རྒྱ་ཡི་གེ་གཉིས་ཀར་འབྲི་སྲོལ་འདི་ལྟར་བྱ་དགོས་སོ།\nསྤྱིར་དགོན་པ་འདི་ལ་སྤྲུལ་སྐུ་གཅིག ཁྲི་པ། དགེ་བསྐོས། དབུ་མཛད། སྤྱི་པ། སྤྱི་སོ་སོགས་ཀྱི་ལས་སྣེ་ཡོད་དེ། [page 24] སྤྲུལ་སྐུ་ནི་དགོན་པའི་བསྟན་པའི་བདག་པོ་ཡིན། སྤྲུལ་མིང་ནི་རི་ཁྲོད་ཀྱི་མིང་ལས་བྱུང་སྟེ་ད་བར་དུ་སྐུ་ཕྲེང་དྲུག་ཙམ་བྱོན། སྐུ་ཕྲེང་དང་པོ་བློ་བཟང་ཚུལ་ཁྲིམས་དང་། གཉིས་པ་ཀུན་དགའ་ཡེ་ཤེས། གསུམ་པ་རྗེ་བཙུན་ངག་དབང་བློ་བཟང་བསྟན་པའི་རྒྱལ་མཚན། བཞི་པ་བློ་བཟང་དྲི་མེད་བསྟན་འཛིན། ལྔ་པ་བློ་བཟང་བསྟན་འཛིན་གྲགས་པ་མཐའ་ཡས། དྲུག་པ་བློ་བཟང་རྣམ་རྒྱལ་ཆོས་ཀྱི་ཉི་མ་﹙ད་ལྟ་བཞུགས་ཡོད﹚སོགས་སྐུ་ཕྲེང་རིམ་བྱོན་གྱིས་གཙུག་ལག་ཁང་ཞིག་གསོ་དང་ནང་གི་སྐུ་གསུང་ཐུགས་རྟེན་གསར་བཞེངས་རྒྱ་ཆེར་མཛད་ཅིང་། འདུལ་ཁྲིམས་དག་གཙང་བྱས་ཏེ་དགོན་པའི་བཅའ་ཡིག་དང་སྒྲིག་སྲོལ་ལམ་ལུགས་ཆ་ཚང་མཛད་ནས་མདོ་སྔགས་ཟུང་འབྲེལ་གྱི་དགོན་པ་ཇེ་རྒྱས་སུ་བཏང་། དེ་ལས་ལྷག་ཏུ་ཐུན་མོང་མ་ཡིན་པ་ནི་དགེ་རྟག་སྐུ་ཕྲེང་ལྔ་པ་བློ་བཟང་བསྟན་འཛིན་གྲགས་པ་མཐའ་ཡས་ཀྱིས་ཐུགས་སྐྱོང་མཛད་འོག དགོན་པ་འདིས་དམར་དམག་རྒྱང་སྐྱོད་སྐབས་སུ་དམར་དམག་གི་དམག་ཕྱོགས་ཨང་གཉིས་པ་དང་ཨང་བཞི་པ་སྔོན་རྗེས་དཀར་མཛེས་ས་ཁུལ་ནས་བརྒྱུད་སྐབས་རྒྱབ་སྐྱོར་ཆེན་པོ་མཛད། ལྷག་པར་དུ་དགེ་རྟག་སྤྲུལ་སྐུ་ཁོང་ཀྲུའུ་ཏེ་ཙུང་སི་ལིང་དང་མཇལ་འཕྲད་གནང་ནས་གླེང་མོལ་རྒྱ་ཆེར་མཛད། བེ་རི་དགོན་དང་བླ་གྲྭ་སྦྱིན་བདག་ཕྱོགས་གསུམ་ཁོ་ནས་ཁྱོན་བསྡོམས་རྟ་དྲེལ་སུམ་ཅུ་ལྷག གཡག་ཉིས་བརྒྱ་ལྷག བོང་བུ་སུམ་ཅུ་ལྷག སྦྲ་གུར་སུམ་ཅུ་ལྷག མེ་ཆ་ལྔ་བཅུ་ལྷག སྒྲོ་བ་བཞི་བརྒྱ་ལྷག ཁོལ་མོ་ཆིག་བརྒྱ་ལྷག འབྲུ་རིགས་རྒྱ་མ་ཆིག་ཁྲི་ལྷག མར་རྒྱ་མ་ཆིག་སྟོང་ལྷག་བཅས་དངོས་ཐོ་བཀོད་དེ་དམར་དམག་གི་སི་ལིང་པུའུ་ལ་ཕུལ་བ་མ་ཟད། སྐབས་དེའི་རྨས་མ་ཚབས་ཆེན་རྣམས་དགོན་པ་ལ་ཉར་ནས་སྨན་བཅོས་མཛད་པ་དང་། ལ་ལ་དུད་ཚང་ཁག་ཏུ་སྦས་སྐུང་བྱས། མིང་ཡང་བོད་མིང་དུ་བསྒྱུར་ཏེ་གསོས་པས། དམར་དམག་རྒྱང་སྐྱོད་རི་འགོག་ཆེད་དུ་རྒྱལ་ཁའི་ངང་ལམ་དུ་ཆས་པར་རོགས་སྐྱོར་བསམ་གྱིས་མི་ཁྱབ་པ་དང་དུས་དང་རྣམ་པ་ཀུན་ལ་ཕན་པའི་མཛད་པ་རླབས་ཆེན་བསྐྱངས་སོ། །\n2 དེ་ནས་ཁྲི་པ་ཕེབས་ཚུལ་ལ་ཐོག་མར་ཕར་ཀ་དགེ་བཤེས། དངོས་གྲུབ། དགེ་བཤེས་ཆོས་དབང་། དགེ་བཤེས་རྣམ་རྒྱལ། དགེ་བཤེས་གཉེར་གཙང་། དགེ་བཤེས་རིན་ཆེན་ལྷུན་གྲུབ། དགེ་བཤེས་སྐལ་བཟང་དར་རྒྱས། དགེ་བཤེས་བློ་བཟང་ཡེ་ཤེས། ཁྲི་ཟུར་ཚེ་རིང་། ཁྲི་ཟུར་བློ་བཟང་རིན་ཆེན། སངས་རྒྱས་དོན་གྲུབ། ཕུན་ཚོགས་འཆི་མེད། དབང་ཕྱུག་ཕུན་ཚོགས། བློ་བཟང་ཐབས་མཁས་﹙ད་ལྟ་འདི་པ་ཡིན﹚སོགས་ཡིན།\n3 དེ་ནས་བྱང་འདྲེན་ཕེབས་ཚུལ་ལ་ཐོག་མར་པད་མ་དོན་གྲུབ་དང་། དེ་ནས་ཚེ་རིང་། པད་མ་སངས་རྒྱས། བློ་བཟང་ཆོས་འཕེལ། ཡེ་ཤེས་ཚེ་རིང་། བློ་བཟང་རིན་ཆེན། ཚངས་དབྱངས་དོན་གྲུབ། [page 25] སངས་རྒྱས་དོན་གྲུབ། འགྱུར་མེད། ཚུལ་ལི། བློ་བཟང་ཆོས་དར། ཚེ་རིང་ཆོས་འཕེལ། ཐབས་མཁས། འཆི་མེད་རྡོ་རྗེ། བྱམས་པ་མཁས་གྲུབ། བློ་བཟང་ཚུལ་ཁྲིམས་སོགས་ལོ་རྒྱུས་བཤད་པ་པོ་རྣམས་ཀྱི་དྲན་ཚད་ཙམ་བཀོད་པ་ཡིན་ཏེ། ད་དུང་འབྲི་མ་ཐུབ་པ་མང་པོ་ལྷག་ཡོད། དེ་དག་ལས་བཀའ་དྲིན་ཡངས་ཤིང་མཚན་སྙན་གྱི་བ་དན་གཡོ་བ་ནི་ལྷ་རམས་པའི་དགེ་བཤེས་ཨང་དང་པོ་དངོས་གྲུབ་ཟེར་བ་དེ་ཉིད་ཡིན་ནོ། དེ་ཡང་གསལ་དགོས་པ་ནི་འདིའི་ཁྲི་པ་དང་མཁན་པོ་དོན་གཅིག་ཡིན། བྱིངས་འདྲེན་ནི་ང་ཚོས་རྟག་པར་ཟེར་བའི་དབུ་མཛད་ཡིན། གཞན་ཡང་དགེ་བསྐོས་དང་སྤྱི་པ། སྤྱི་སོ་སོགས་ཡོད་པ་དེ་དག་ནི་མཁས་བཙུན་བཟང་གསུམ་གྱི་ཡོན་ཏན་ལྡན་ཞིང་དགོན་པ་ལ་ཞབས་ཕྱི་སྒྲུབ་མཁན་ཤ་སྟག་ཡིན།\nདེ་དག་གི་ཐོབ་ཐང་དང་འགན་བཞེས་ཚུལ་ནི། སྤྲུལ་སྐུ་ནི་དགོན་པའི་བསྟན་པའི་བདག་པོ་ཡིན་ཏེ་འདུ་ཁང་ནང་གི་བཞུགས་ཁྲི་མཐོ་ཤོས་ནི་ཁོང་གི་ཡིན། དེ་འོག་ཁྲི་པའི་བཞུགས་ཁྲི། དེ་ནས་བྱང་འདྲེན་གྱི་བཞུགས་ཁྲི། དེ་ནས་ཁྲི་ཟུར་གྱི་བཞུགས་ཁྲི། དེ་ནས་ཁྲི་པ་དགེ་བསྐོས་དབུ་མཛད་རྒན་པ་རྣམས་ཀྱི་བཞུགས་ཁྲི་སོགས་ཡོད། དེའང་ཁྲི་པ་ནི་ཅིས་ཀྱང་གྲྭ་ས་ནས་དགེ་བཤེས་ཀྱི་ཐོབ་ཐང་བླངས་པ་ཞིག་ཡིན་དགོས་པར་མ་ཟད། དགོན་པ་འདི་ལས་མཁས་པའི་རྩེ་མོར་སོན་ཞིང་འདུལ་ཁྲིམས་ཀྱི་ལུགས་ལ་ཧ་ཅང་མཁས་པའི་ཚུལ་ལྡན་གྱི་གྲྭ་བཙུན་ཞིག་ཡིན་དགོས། ཁྲིར་འཁོད་རྗེས་དགོན་པའི་བྱ་བ་ཐམས་ཅད་ཀྱི་གཙོ་འགན་བཞེས་ནས་ཁྲི་ཐོག་ལོ་གསུམ་རེ་བཞུགས་དགོས། བྱང་འདྲེན་ནི་དེ་བཞིན་ཚུལ་དང་ལྡན་པའི་གྲྭ་བཙུན་ཞིག་ཡིན་དགོས་པ་མ་ཟད། གྲྭ་ས་ནས་ཚུར་ཕེབས་སྐབས། དགོས་པའི་ཆོས་ཐོག་ནས་རྒྱུགས་སྤྲོད་དགོས་ལ། ཕེབས་པའི་དུས་ཚོད་སྔ་གཞུག་ལྟར་འདེམས་བསྐོ་བྱ་དགོས། འདི་པའི་གཙོ་བོ་འདོན་ཆོག་བྱང་ཞིང་དབྱངས་རྟ་མཛེས་དགོས་པར་མ་ཟད། རྒྱུན་ཚོགས་དང་ལྷག་པར་དུ་དུས་མཆོད་ཀྱི་འདོན་ཆོག་སྐུལ་མཁན་ཡིན། མདོར་ན་ཆོས་ཚོགས་ཀྱི་དཔོན་པོ་ཡིན། དགེ་བསྐོས་ནི་དགུང་ལོ་སོན་ཞིང་འདུལ་ཁྲིམས་ལ་མཁས་པའི་གྲྭ་བཙུན་དྲུག་ཙམ་གྱི་མིང་ཐོ་བཀོད་རྗེས། བེ་རི་ཚང་གིས་ཐག་གཅོད་དགོས། འདི་བ་ལས་འགན་ལྗིད་པས་དགོན་པའི་བཅའ་ཁྲིམས་མཐིལ་ཕྱིན་སྒོས་ཕྱག་ལེན་ལྷོད་མེད་མཛད་དེ་ལོ་གཅིག་ཙམ་བཞུགས་དགོས། ལོ་རེའི་དགའ་ལྡན་ལྔ་མཆོད་ཚེས་ཉི་ཤུ་ལྔ་ཉིན་དགེ་བསྐོས་གསར་པ་ལ་ལས་འགན་སྤྲད་ནས་དགོངས་ཞུ་ཐོབ། དེ་ནས་སྤྱི་པ་ཟེར་བ་ནི་དགོན་པ་ལ་སྤྱི་སེམས་ཆེ་བའི་གྲྭ་བཙུན་ཞིག་ཡིན་དགོས་པས་བདག་གཉེར་མཁན་ཡིན། ལོ་རེའི་དགའ་ལྡན་ལྔ་མཆོད་དང་དགུ་གཏོར། ལྕགས་མཁར། སྒོ་གཡེང་སོགས་ཀྱི་འགྲོ་སོང་གཏོང་དགོས། གྲྭ་པ་གཉིས་ཙམ་ཡོད་པས་ལོ་གཉིས་ལ་འགན་བཞེས་དགོས། དེ་ནས་སྤྱི་སོ་ནི་ཚན་ཁག་གཅིག་ཡིན་ཏེ། དགོན་པའི་དོན་ལ་རྒྱུད་དྲང་བ་དང་སྤྱི་ཚོགས་འགྲོ་ལུགས། ཚོང་གཉེར་གྱི་སྐབས་བབ་སོགས་ལ་མཁས་པའི་གྲྭ་པ་དྲུག་གམ་[page 26] བདུན་ཙམ་ཡོད་དགོས། གོང་གསལ་གྱི་དུས་ཆེན་བཞི་ཕར་ཕུད། གཞན་དུས་ཆེན་དང་དགོངས་རྫོགས་སོགས་དུས་མཆོད་ཀྱི་འགྲོ་སོང་ཚང་མ་གཏོང་དགོས། མི་རེ་ཕལ་ཆེར་ལོ་གསུམ་ཙམ་བཞུགས་དགོས། ཡང་ན་ལ་ལ་དགོན་པའི་དམིགས་བསལ་ཆེད་དུ་དེ་ལས་ལོ་མང་ཙམ་བཞུགས་མཁན་མང་པོ་ཡོད།\nདགོན་པ་འདི་སྤྱིར་བཏང་གྲྭ་པ་སུམ་བརྒྱ་ལྷག་བཞུགས། གྲྭ་ཚོགས་རྒྱས་པའི་སྐབས་ལྔ་བརྒྱ་ཙམ་བཞུགས་ཤིང་། ཡང་ན་འཐབ་འཁྲུག་དང་རང་བྱུང་གནོད་འཚེ་བྱུང་རྐྱེན་ཉིས་བརྒྱ་ཙམ་བཞུགས་པའང་ཡོད་སྲིད། གྲྭ་པ་དེ་དག་ཡོང་ཁུངས་ནི་དེང་གོང་ལུང་ཞང་གི་མང་བཟང་དང་སྨད་རི་མདའ། གསེར་མཁར་ཞང་གི་གསེར་མཁར་གྲོང་། གཙང་འགྲམ། བེ་རརི་སོགས་དང་། ཞི་སེར་ཞང་གི་ཞི་སེར་དང་། ཡབ་ར་ལུང་། དཀར་མདའ་སོགས་ཡོད་པ་མ་ཟད། ས་གནས་གཞན་གྱི་གྲྭ་རྒྱུན་ཡང་མང་ཙམ་བཞུགས།\nདགོན་པ་འདིའི་འདོན་ཆ་འགྲོ་ལུགས་གཙོ་བོ་དགའ་ལྡན་བྱང་རྩེ་གྲྭ་ཚང་དང་རྒྱུད་སྨད་གྲྭ་ཚང་སོགས་ལ་ཁུངས་གཏུགས་པ་སྟེ། མདོར་ན་སྒྲུབ་པ་ཉམས་ལེན་ཚང་མ་དགའ་ལྡན་དགོན་པའི་ལུགས་ལྟར་ཡིན་ནོ། བོད་ཟླ་དང་པོའི་ཚེས་གསུམ་ནས་བཅུ་བདུན་བར་སྨོན་ལམ་ཆོ་འཕྲུལ་ཆེན་མོ་དང་། བོད་ཟླ་གསུམ་པའི་ཚེས་དགུ་ནས་བཅོ་ལྔའི་བར་གནས་བཅུ་དང་། བོད་ཟླ་བཞི་པའི་ཚེས་བརྒྱད་ནས་བཅོ་ལྔའི་བར་འཇིགས་བྱེད་ཀྱི་བདག་འཇུག་དང་། བོད་ཟླ་ལྔ་པའི་ཚེས་བརྒྱད་ནས་བཅོ་ལྔའི་བར་གསང་འདུས་བདག་འཇུག་དང་། བོད་ཟླ་དྲུག་པའི་ཚེས་བརྒྱད་ནས་བཅོ་ལྔའི་བར་བདེ་མཆོག་གི་བདག་འཇུག་དང་། བོད་ཟླ་བདུན་པའི་ཚེས་བརྒྱད་ནས་བཅོ་ལྔའི་བར་ཀུན་རིག་བདག་འཇུག བརྒྱད་པའི་ཚེས་བརྒྱད་ནས་བཅོ་ལྔའི་བར་རབ་གནས། དགུ་པའི་ཚེས་ཉེར་གཅིག་ནས་ཉེར་དགུའི་བར་ལྕགས་མཁར། བཅུ་པའི་ཚེས་ཉེར་བཞི་དང་ཉེར་ལྔ་གཉིས་ནི་དགའ་ལྡན་ལྔ་མཆོད། བཅུ་གཅིག་པའི་ཚེས་བཅུ་བདུན་ནས་བཅུ་དགུའི་བར་དུས་གཏོར། བཅུ་གཉིས་པའི་ཚེས་ཉེར་བདུན་ནས་ཉེར་དགུའི་བར་དགུ་གཏོར། གཞན་ཡང་དབྱར་ཟླ་བརྒྱད་པའི་ཚེས་གཅིག་ནས་བཞིའི་བར་སྒོ་གཡེང་། ད་དུང་ཟླ་དྲུག་པའི་ཚེས་བཅོ་ལྔ་ནས་བརྒྱད་པའི་སུམ་ཅུའི་བར་དབྱར་གནས་དང་། དགོངས་རྫོགས་ཀྱི་སྐོར་ལ་ཟླ་བ་བཞི་པའི་ཚེས་བཅོ་བརྒྱད་ལ་དགེ་རྟག་སྐུ་ཕྲེང་གསུམ་པ་རྗེ་བཙུན་ངག་དབང་བློ་བཟང་བསྟན་[page 27] པའི་རྒྱལ་མཚན་གྱི་དགོངས་རྫོགས་དང་། ཟླ་བ་དགུ་པའི་ཚེས་ཉེར་གཉིས་ཉིན་དགེ་རྟག་མཆོག་སྤྲུལ་བཞི་བ་བློ་བཟང་དྲི་མེད་བསྟན་འཛིན་གྱི་དགོངས་རྫོགས་དང་གཞན་རྒྱལ་པཎ་ཁག་གི་དགོངས་རྫོགས་ཁ་ཤས་ཡོད།\nཀེང་རུས་ཏེ་དུད་བདག་གཉིས་དང་། ལྷ་མོ་གཙོ་འཁོར་གསུམ། ཨ་ཙ་ར། མགོན་པོ་བྲམ་གཟིགས། མགོན་པོའི་འཁོར་ལ་ཞྭ་སེར་གཉིས། ཞྭ་ནག་གཉིས། སྒོ་མ་བཞི། བཙུན་མོ་གཉིས། ཤྭ་བ་གཅིག བྱ་གཅིག ཆོས་རྒྱལ་དཀར་དམར་སེར་ལྗང་ཐིང་ནག་སོགས་དང་འཇིགས་བྱེད། མགོན་པོ་ཕྱག་དྲུག མགོན་པོ་གུར། ལྷ་མོ། ཆུ་སྲིན། སེང་གེ ལྕམ་སྲིང་སོགས་ཡིན་ནོ། གཞན་ཡང་དགོན་པ་འདིར་ཐུན་མོང་མ་ཡིན་པའི་འབའ་ར་ཟེར་བ་ཞིག་ཐོག་མར་འཁྲབ་སྲོལ་ཡོད། དེ་ལ་དཔོན་གཡོག་ཁྱོན་བཞི་ཡོད་དེ་ཆེ་བ་གཉིས་དང་ཆུང་བ་གཉིས་ཟེར། ནང་དོན་ནི་གཙོ་བོ་སྲིད་པ་ཆགས་ཚུལ་དང་བོད་གངས་ཅན་ལྗོངས་དང་རང་དགོན་གྱི་གནས་བཤད་ཡིན་པས་ཀུན་གྱིས་ཉན་སྤྲོ་བ་ཞིག་ཡིན་ནོ།\nབཅའ་ཡིག་གི་སྐོར་ལ། དགོན་པ་འདིར་སྟག་ཕུ་པདྨ་བ་ཛྲ་དང་། དགེ་རྟག་ལྔ་བ་བློ་བཟང་བསྟན་འཛིན་གྲགས་པ་མཐའ་ཡས། ལམ་བྲག་སྐལ་བཟང་རྣམ་རྒྱལ། ཁང་དམར་བློ་བཟང་ཐུབ་བསྟན་དཔལ་ལྡན་རྒྱ་མཚོ་སོགས་སྐྱེས་བུ་དམ་པ་རྣམས་ཀྱིས་གཏན་ལ་ཕབ་པའི་བཅའ་ཁྲིམས་ད་བར་དུ་བཞུགས་ཡོད། དགོན་པས་དངོས་སུ་ཕྱག་ཏུ་བསྟར་བའི་བཅའ་ཡིག་ནི་གཙོ་བོ་གོང་གསལ་བཅའ་ཡིག་དེ་དག་ལ་བརྟེན་ནས་རང་དགོན་གྱི་སྤྲུལ་སྐུའམ་མཁན་པོ་དགེ་བསྐོས་གང་རུང་ཞིག་གིས་གཏན་ལ་ཕབ་པ་དེ་ཡིན། ལྷག་ཏུ་བེ་རི་ཆོས་མཛད་ཟེར་བ་པཎ་ཆེན་དྲུག་པའི་དུས་ཡིནདེས་གཏན་ལ་ཕབ་པའི་བཅའ་ཡིག་དེ་དུས་ཡུན་རིང་ཙམ་ལ་ལག་ལེན་མཛད་པའི་ལོ་རྒྱུས་ཡོད། བཅའ་ཡིག་ནི་ལོ་རེའི་དགའ་ལྡན་ལྔ་མཆོད་དུས་དགེ་བསྐོས་གསར་རྙིང་བརྗེ་སྐབས་སུ་ཐེངས་རེ་ཀློག་དགོས་ཤིང་། དེ་དང་འགལ་མཁན་ཡོད་ན་ཁྲིམས་ཐག་ནན་གྱིས་བཅད་ཕྱིར། དགོན་པ་འདིའི་འདུལ་ཁྲིམས་གཙང་བ་པད་མའི་ཟླ་རུ་གྱུར་ཏོ།\nདགོན་པ་འདིའི་སྐུ་ཡི་གཙོ་རྟེན་ལ་ལྷ་རྗེ་ངག་དབང་ཡེ་ཤེས་ཀྱིས་བཞེངས་པའི་རྗེ་བཙུན་བྱམས་པའི་སྐུ། གཞན་ཡང་བེ་རིའི་ས་འདི་སངས་རྒྱས་སྨན་བླའི་དཀྱིལ་འཁོར་སྟེང་དུ་ཆགས་ཡོད་སྐད། དམ་རྫས་དང་བྱིན་རྟེན་ནི་སྨན་བླའི་རྫས་མཆོག་ཡིན་ཟེར་ནས་སངས་རྒྱས་སྨན་བླའི་སྐུའང་རྟེན་གཙོའི་ནང་[page 28] གི་གཙོ་བོ་ལ་བརྩི་བཞིན་ཡོད། གཞན་འོད་དཔག་མེད་དང་ཐུབ་པའི་སྐུ་མ་གཏོགས་ཚང་མ་བརླགས་ཟིན་ཀྱང་དེང་ཕལ་ཆེར་སྔར་ལྟར་གསར་དུ་བཞེངས་ཡོད། ལྷག་པར་དུ་དགོན་པ་འདིར་བསམ་འཕེལ་མཐོང་བ་དོན་ལྡན་ཟེར་བའི་གོས་སྐུ་ཆེན་པོ་ཞིག་ཡོད་པ་ངོ་མཚར་ཤིན་ཏུ་ཆེའོ། གོས་སྐུ་འདི་ལ་ནང་བཞུགས་ཡུངས་འབྲུ་ལྟ་བུའི་རིང་བསྲེལ་འཁྲུལ་མེད་རྡོག་གཅིག བྱང་ཆུབ་སེམས་དཔའ་ཆོས་འཕགས་ཀྱི་ཚེམས། བྱང་ཆུབ་སེམས་དཔའ་རྟག་ཏུ་ངུའི་ཐུགས། ཉན་ཐོས་ཆེན་པོ་ཤ་རིལ་བུའི་མཁར་བསིལ་གྱི་བར་ཤིང་། ཆོས་རྒྱལ་སྲོང་བཙན་སྒམ་པོའི་སྤྲུལ་པའི་སྟག་པགས། བྱང་ཆུབ་སེམས་དཔའ་ལྷ་བླ་མ་ཡེ་ཤེས་འོད་ཀྱི་སྐུ་ཤ། ཇོ་བོ་རྗེ་དཔལ་ལྡན་ཨ་ཏི་ཤ་ཡར་ལུང་ཐང་པོ་ཆེ་ནས་འབྲོམ་དང་ལྷན་དུ་གསང་སྟབས་སུ་བྱོན་སྐབས་དགེ་བཤེས་ཁུ་སྟོན་ནས་གདན་ཞུས་སྙེགས་པར་འོན་གྱི་གྲུབ་ཁ་ནས་ཁུ་སྟོན་ལ་རྟེན་སྐལ་དུ་གནང་བའི་དབུ་ཞྭ། བསྟན་པ་ཕྱི་དར་གྱི་དུས་སུ་རྒྱ་གར་ནས་བོད་དུ་བསྙེན་རྫོགས་ཀྱི་སྡོམ་རྒྱུན་གསར་དུ་སྤེལ་བའི་མེས་པོ་ཁ་ཆེན་པཎ་ཆེན་ཤཱཀྱ་ཤྲཱིའི་རིའི་སྣམ་སྦྱར། རྗེ་བཙུན་ས་སྐྱ་བ་ཆེན་པོ་གྲགས་པ་རྒྱལ་མཚན་གྱི་སྐུ་བེར། ས་སྐྱ་པཎྚིཏ་ཀུན་དགའ་རྒྱལ་མཚན་གྱི་སྒོམ་ཐག ས་སྐྱའི་འགྲོ་མགོན་ཆོས་རྒྱལ་འཕགས་པའི་དབུ་ཞྭ། རྒྱ་གར་གྲུབ་ཆེན་ཕ་དམ་པ་སངས་རྒྱས་ཀྱི་སྒོམ་ཐག ལྷོ་བྲག་མར་པ་ལོ་ཙཱ་བ་ཆོས་ཀྱི་བློ་གྲོས་ཀྱི་དབུ་ཀླད། མར་པའི་སྲས་དར་མ་མདོ་སྡེ་རྟས་བརྟབས་ནས་འདས་སྐབས་ཀྱི་སྐུ་བེར་དབུ་ཀླད་འབྱར་བ། མཉམ་མེད་དྭགས་པོ་ལྷ་རྗེའམ་སྒམ་པོའམ་སྒམ་པོ་ཟླ་འོད་གཞོན་ནུའི་ཞབས་ཆགས། བླ་མ་ཞང་འགྲོ་མགོན་གཡུ་བྲག་པའི་ན་བཟའ། ཆོས་རྗེ་དོན་གྲུབ་རིན་ཆེན་གྱི་ཌ་མ་རའི་འཛར། ལྷོ་བྲག་གྲུབ་ཆེན་ནམ་མཁའ་རྒྱལ་མཚན་གྱི་རྔ་ལྤགས། རྗེ་བཙུན་ཙོང་ཁ་པ་ཆེན་པོའི་སྐུ་ལ་ཡུན་རིང་མནབས་པའི་སྣམ་སྦྱར། རྗེ་བླ་མའི་དབུ་ཞྭ་རྗེ་ཉིད་ཀྱིས་རྒྱལ་ཚབ་ཆོས་རྗེར་གནང་། དེས་མཁས་གྲུབ་རྗེ་ལ་སྩལ་ཏེ་ཡབ་སྲས་གསུམ་ནས་རིམ་གྱིས་བཞེས་པའི་དབུ་ཞྭ། གྲུབ་ཐོབ་ཐང་སྟོང་རྒྱལ་པོ་སྐུ་དངོས་ཀྱིས་པད་མ་འོད་དུ་སློབ་དཔོན་ཆེན་པོའི་སྤྱན་སྔར་ལན་གསུམ་བྱོན་སྟབས་སྐུ་ལ་མནབས་ཤིང་། རྗེ་གྲུབ་ཐོབ་ཉིད་ཀྱིས་སླེ་བེར་འདི་དང་མ་བྲལ་ན་རྣམ་འབྱོར་གྱི་བསམ་པ་འགྲུབ་པ་ཡིན་ཞེས་གསུངས་པའི་ན་བཟའ་སླེ་བེར། ཡང་གྲུབ་ཐོབ་ཐང་སྟོང་རྒྱལ་པོའི་ཞབས་ཆགས། རྒྱལ་དབང་སྐུ་ཕྲེང་དང་པོ་དགེ་འདུན་གྲུབ་ཀྱི་སྐུ་ཆོས། གཉིས་པ་དགེ་འདུན་རྒྱ་མཚོའི་དབུ་ཞྭ། གསུམ་པ་བསོད་ནམས་རྒྱ་མཚོའི་ན་བཟའ། བཞི་པ་ཡོན་ཏན་རྒྱ་མཚོའི་དབུ་སྐྲ། ལྔ་པ་ངག་དབང་བློ་བཟང་རྒྱ་མཚོའི་སྣམ་སྦྱར། དྲུག་པ་ཚངས་དབྱངས་རྒྱ་མཚོའི་དབུ་ལོ། བདུན་པ་སྐལ་བཟང་རྒྱ་མཚོའི་སྐུ་བེར། བརྒྱད་པ་འཇམ་དཔལ་རྒྱ་མཚོའི་དབུ་ལོ། བཅུ་གཅིག་པ་མཁས་གྲུབ་རྒྱ་མཚོའི་དབུ་ལོ། བཅུ་གཉིས་པ་འཕྲིན་ལས་རྒྱ་མཚོའི་དབུ་ལོ། བཅུ་གསུམ་པ་ཐུབ་བསྟན་རྒྱ་མཚོའི་དབུ་ལོ། ན་བཟའ། གསུང་ཚྭ། པཎ་ཆེན་བློ་བཟང་ཆོས་ཀྱི་རྒྱལ་[page 29] མཚན་གྱི་སྣམ་སྦྱར། པཎ་ཆེན་བློ་བཟང་ཡེ་ཤེས་ཀྱི་དབུ་ཞྭ། པཎ་ཆེན་དཔལ་ལྡན་ཡེ་ཤེས་ཀྱི་སྐུ་ཆོས། པཎ་ཆེན་བསྟན་པའི་ཉི་མའི་གདུང་ཚྭ། པཎ་ཆེན་བསྟན་པའི་དབང་ཕྱུག་གི་ན་བཟའ། པཎ་ཆེན་ཆོས་ཀྱི་ཉི་མའི་ན་བཟའ་བཅས་གཞུང་དགའ་ལྡན་ཕོ་བྲང་པའི་རྟེན་སྒམ་ཆེན་མོ་ནས་བྱུང་བ་སྲིད་ཞིའི་གསུང་བ་སེལ་བ་ས་གསུམ་སྙེད་དཀའ་བ་ཤ་སྟག་གི་ཆ་ཤས་རེ་དགའ་ལྡན་ཁྲི་ཆེན་བློ་བཟང་ཡེ་ཤེས་བསྟན་འཛིན་རྒྱ་མཚོས་ཕུལ་བ་དང་། དགའ་ལྡན་ཁྲི་ཟུར་ཆེན་པོ་བྱམས་པ་ཆོས་གྲགས་དང་། ཕུར་ལྕོགས་བྱམས་མགོན་རིན་པོ་ཆེ་རྣམ་གཉིས་ནས་སྩལ་བའི་བྱིན་རྟེན་སྣེ་འཛོམས་རིལ་བུ་ཕྱག་པ་རེ་བཅས་རྫས་སྣ་བྱིན་རླབས་ཅན་དེ་དག་འཛོམས་པའི་གིས་སྐུ་ཆེན་མོ་འདི་གནམ་འོག་ལས་མཐོང་དཀའ་བ་དང་། གཞན་གོས་ཆེན་གྱི་རིགས་ནི་བཤད་མ་དགོས་པ་ཞིག་རེད། གོས་སྐུ་བཞེངས་སྐབས་ཐོག་མཐའ་བར་གསུམ་གྱི་ལས་ཀའི་ཁུར་འཛིན་བྱེད་པོ་སྐུ་འབུམ་གླིང་ཆོས་མཛད་སྒྲོལ་མ་ཚེ་བརྟན་ཡིན་པས་བོད་ཀྱི་རབ་བྱུང་བཅུ་དྲུག་པའི་ཤིང་ཕག་སྤྱི་ལོ་1935ལོའི་ཧོར་ཟླ་བརྒྱད་པའི་ཚེས་བཅོ་བརྒྱད་ཉིན་ཡོངས་སུ་གྲུབ་ནས་སྟོན་མོ་རྒྱ་ཆེར་བཤམས། དེའང་ཁོང་གིས་གོས་སྐུ་ཆེན་པོ་བསམ་འཕེལ་མཐོང་བ་དོན་ལྡན་གསར་དུ་བཞེངས་པའི་དཀར་ཆག་འདི་འདྲ་ཞིག་བསྐུལ་བའི་ངོར། དགའ་ལྡན་ཁྲི་ཆེན་བྱང་ཆུབ་ཆོས་འཕེལ་གྱི་སྐྱེ་བར་སྒྲོ་བཏགས་པའི་འདུ་ཤེས་གསུམ་པ་བློ་བཟང་ཡེ་ཤེས་བསྟན་འཛིན་རྒྱ་མཚོས་མཛད་པའི་དཀར་ཆག་དེ་ད་བར་དུ་བཞུགས་ཡོད། འདིའི་སྐོར་ཞིབ་པར་འདོད་ན་དེ་རུ་གཟིགས་ཆོག་གོས་སྐུ་ཆེན་མོ་འདི་ད་ལྟ་འཇིག་ཟིན་པས་ཤིན་ཏུ་ཕངས་ཆེའོ།\nསྔར་དགོན་པ་འདིར་སྤྲུལ་མིང་འཛིན་པ་གཅིག་ཏེ་དགེ་རྟག་སྤྲུལ་སྐུ་རིམ་བྱོན་དང་། མཁན་པོ་བླ་གྲྭ་ཕལ་ཆེར་སུམ་བརྒྱ་ལྷག་བཞུགས། དེའང་དགོན་པ་ཆགས་ཚུལ་ཐོག་ནས་བཤད་ན། ཕྱི་ལ་ཡོད་པའི་གནས་རི་སྟེ། དགེ་རྟག་གླིང་སྲས་མཆོག་སྤྲུལ་རིན་པོ་ཆེ་བློ་བཟང་བསྟན་འཛིན་གྲགས་པ་མཐའ་ཡས་དཔལ་བཟང་པོ་མཆོག་ནས་བཏབ་པའི་གནས་རི་ཀུན་འདུས་པད་མ་ལྷ་རྩེ་ལ་ལས་ཟངས་མདོག་དཔལ་རི་ཕོ་བྲང་ཡང་ཟེར་བས་ཁོང་གིས་དེ་དང་ཁྱད་པར་མེད་ཅེས་གསུངས་པའི་ཕྱིར་དུའོ། རབ་བྱུང་བཅུ་དྲུག་པའི་ཤིང་ཕོ་སྤྲེལ་སྤྱི་ལོ་1944ལོའི་རྒྱལ་གྱི་ཟླ་བའི་ཚེས་བཅུ་གཉིས་ཉིན་ལ་བཏབ་པའི་རི་ཕུག་བྲག་རི་གཡུ་མཁར་དང་དེའི་ཕྱི་ལོ་ཤིང་བྱ་ཟླ་བཞི་ཚེས་བཅུའི་ཉིན་སྐུ་འབུམ་མཆོད་རྟེན་མཐོང་གྲོལ་ཆེན་མོ་སོགས་བཏབ་ནས་གནས་སྒོ་ཕྱེ་བ་མ་ཟད། གནས་ཡིག་སོགས་ད་ལྟ་བཞུགས་ཡོད། གཞན་ཡང་དགེ་རྟག་བསྙུང་གནས་བས་བཏབ་པའི་དགེ་ལེགས་རྟག་བརྟན་རི་ཁྲོད་སོགས་ཡོད། [page 30] དེའང་བྱམས་ཁང་གཙོས་པའི་ལྷ་ཁང་བརྩེགས་བཞི་ཅན་ཡིན་ཏེ། འོག་བརྩེགས་ལ་བྱམས་ཁང་དང་འདུ་ཁང་། དམ་ཅན་ཁང་སོགས་དང་། གཉིས་བརྩེགས་ལ་བཀའ་འགྱུར་ཁང་དང་མགོན་ཁང་། སྲུང་མ་ཁང་། དེའི་ལོགས་སུ་དགེ་རྟག་གཟིམ་ཆུང་། དེ་ནས་ལྕམ་སྲིང་ཁང་སོགས་ཡོད་པ་དང་། སུམ་བརྩེགས་ལ་རྒྱལ་བའི་གཟིམ་ཆུང་དང་པཎ་ཆེན་གཟིམ་ཆུང་། བཞི་བརྩེགས་ལ་ལྷ་ཁང་ཆུང་ཆུང་ཞིག་ཡོད་པས་ཁྱོན་ལྷ་ཁང་བཅུ་གཉིས་ཙམ་ཡོད།\nདམངས་གཙོའི་བཅོས་བསྒྱུར་སྐབས་ཀྱི་བཞི་རྒོལ་ལས་འགུལ་ཁྲོད་དུ་བེ་རི་དགོན་པ་འདི་དགེ་རྟག་ལྔ་པའི་མཛད་འཕྲིན་ཐུགས་རྗེ་ལས་དཀར་མཛེས་རྫོང་གི་སྲུང་སྐྱོབ་དགོན་པ་ཁག་གསུམ་ལས་གཅིག་ཡིན་པར་མ་ཟད། ཞིང་ཆེན་གྱི་ཁོངས་གཏོགས་གནའ་རྫས་རིག་གནས་རྒྱུད་འཛིན་སྲུང་སྐྱོབ་སྡེ་ཚན་ཁག་ཀྱང་ཡིན། དེ་དུས་གྲྭ་པ་བཅུ་གཉིས་ཙམ་ལ་དགོན་པ་བདག་གཉེར་བྱེད་དུ་བཅུག་པས་དགོན་པར་གཏོར་བཤིག་གི་གནོད་འཚེ་ཆེར་མ་ཐེབས། གཞན་གྲྭ་པ་སུམ་བརྒྱ་ལྷག་ཙམ་ཡོད་པ་དེ་ཐོན་སྐྱེད་ངལ་རྩོལ་དུ་ཞུགས། རིག་གནས་གསར་བརྗེའི་སྐབས་སུ་གྲྭ་པ་ཁ་ཤས་དེའང་ཐོན་སྐྱེད་རུ་ཁག་ཏུ་བཏང་། བྱམས་ཁང་ནང་གི་བྱམས་སྐུ་དང་འོད་དཔག་མེད་ཀྱི་སྐུ། ཐུབ་སྐུ་གསུམ་དང་གྱང་རིས་གནས་བརྟན་བཅུ་དྲུག་མ་གཏོགས་གཞན་པའི་ལྷ་ཁང་གི་རྟེན་ཅིག་ཅར་བརླགས། གཙུག་ལག་ཁང་ནི་ཐུན་མོང་གི་བདག་གཉེར་ཁང་དུ་གྱུར། གྲྭ་ཤག་དང་ཆོས་ར། ཇ་ཁང་སོགས་རིམ་གྱིས་ཤུལ་མེད་དུ་འཇིག དེའང་ལྷ་ཁང་ཕལ་མོ་ཆེ་ད་བར་ལྷག་ཡོད་པ་འདི་བསོད་ནམས་ཀྱི་དབང་ཐང་ཆེ་བ་སྨོས་ཅི།\nབོད་རབ་བྱུང་བཅུ་དྲུག་པའི་ས་ཁྱི་སྤྱི་ལོ་༡༩༨༢ལོའི་ཟླ་༡༡པའི་ཚེས་༢༧ཉིན་ཁུལ་ཨུ་ནས་ཆོས་སྒོ་ཕྱེ་ཆོག་པའི་ཆོག་མཆན་གནང་བར་བརྟེན་དགོན་པའི་འགོ་ཁྲིད་ཚན་ཆུང་མི་བདུན་བསྐོས་ཏེ་རྒན་བློ་བཟང་ཐབས་མཁས་ནས་གཙོ་འགན་བཞེས། དགོན་པ་འདི་ཉམས་གསོ་﹙གཙོ་བོ་ནང་རྟེན་ཡིན་﹚བྱེད་ཆེད་རྒྱལ་སྲིད་སྤྱི་ཁྱབ་ཁང་གིས་སྒོར་ཁྲི་བཅོ་ལྔ་དང་། ཞིང་ཆེན་རིག་གནས་གནའ་རྫས་སྲུང་སྐྱོབ་ཁང་གིས་སྒོར་ཁྲི་བཅུ། ཞིང་ཆེན་ཆོས་ལུགས་ཅུད་ཡིནས་སྒོར་ཁྲི་གཉིས་ཏེ་སྔོན་རྗེས་ཁྱོན་སྒོར་ཁྲི་ཉེར་བདུན་ཙམ་གནངས། དེ་ནས་དགེ་རྟག་མཆོག་སྤྲུལ་དྲུག་པ་བློ་བཟང་རྣམ་རྒྱལ་ཆོས་ཀྱི་ཉི་མའམ་བཀྲ་ཤིས་བཟང་པོ་མཆོག་ནས་དབུ་ཁྲིད་དང་འབད་འབུངས་ཆེར་བསྐྱེད་མཛད་མཐར་རིམ་གྱིས་དགོན་པའི་ཞིག་རལ་དང་ནང་རྟེན་རྣམས་ཕལ་ཆེར་སྔར་ལྟར་བཞེངས་ཐུབ་པ་བྱུང་།\n[page 31] ཐོག་མར་བྱམས་ཁང་དུ་སྔར་ལྷག་ཡོད་པའི་བྱམས་སྐུ་དང་འོད་དཔག་མེད། ཐུབ་སྐུ་བཅས་ལ་ཞལ་གསེར་དང་ཚོན་རྩི། དབང་པོ་ཡན་ལག་བཅས་གསར་གསོ་མཛད། གཙོ་སྐུའི་མཐོ་ཚད་ཁང་བརྩེགས་གཉིས་ཙམ་དང་། གཞན་ཡང་གསང་བདེ་འཇིགས་གསུམ་གྱི་སྐུ། དཔལ་ལྡན་ལྷ་མོ། མགོན་པོ་ཕྱག་དྲུག དམ་ཅན་ཆོས་རྒྱལ། རྣམ་ཐོས་སྲས། མགོན་པོ་གུར། མགོན་པོ་ཞལ་བཞི། ལྕམ་སྲིང་དང་བཅས་ཚང་མ་ཁང་བརྩེགས་རེ་དང་སྨན་འདམ་ལས་གྲུབ་པ་ཤ་སྟག་ཡིན། དེའང་གེ་སར་གྱི་སྐུ་གཅིག་མ་གཏོགས་ཚང་མ་སྔར་གྱི་ལུགས་བཞིན་ཡིན་ནོ། དེ་ནས་གཙུག་ལག་ཁང་དུ། གཙོ་བོའི་རྟེན་ལ་སྟོན་པའི་སྐུ། རྗེ་རིན་པོ་ཆེའི་སྐུ། རྡོ་རྗེ་སེམས་དཔའི་སྐུ། ཇོ་བོ་དཔལ་ལྡན་ཨ་ཏི་ཤའི་སྐུ། རྗེ་བཙུན་བྱམས་པ་མགོན་པོའི་སྐུ་བཅས་མཐོ་ཚད་ཁང་བརྩེགས་རེ་དང་འཇིམ་སྐུ་ཤ་སྟག་ཡིན། དཔལ་ལྡན་ལྷ་མོའི་སྐུ་གྲུ་གང་ཙམ་དང་། གནས་བརྟན་བཅུ་དྲུག་གི་སྐུ་ཚད་མི་ལུས་ཚད་ལྡན་ཙམ་བཅས་ཚང་མའམ་འཇིམ་སྐུ་ཡིན། འདི་གཞན་དང་མི་འདྲ་བ་ནི་དབུ་ཚང་མ་གཟན་གྱིས་གཏུམ་ཞིང་ཕྱག་མཉམ་བཞག་ལ་ནེ་ལེ་འཛིན་པ་བཅས་དགེ་རྟག་ལྔ་པས་བཞེངས། བླ་གྲྭ་རྣམས་ཀྱིས་དགོད་བྲོ་བའི་ཚུལ་དུ་ངེད་ཀྱི་གནས་བརྟན་རྣམས་ནས་བླ་གྲང་ནས་དབུ་གཏུམ་པར་མཛད་འདུག་ཅེས་གསུངས་པའི་ལན་དུ་སྤྲུལ་སྐུས་དེ་འདྲ་གཏན་ནས་མིན། དབུ་གཏུམ་པ་ནི་ཏིང་ངེ་འཛིན་མཉམ་པར་བཞུགས་པའི་ཚུལ་དང་། ཕྱག་ན་ནེ་ལེ་བཞུགས་པ་འདི་ནད་དང་མུག་གེ་སྐྱོབ་པའི་ཆེད་དུ་ཡིན། མདོར་ན་ཆོས་ཀྱི་ལོངས་སྤྱོད་དང་རྒྱུའི་ལོངས་སྤྱོད་གཉིས་འཛོམས་ཀྱི་རྟེན་འབྲེལ་ཡིན་ཞེས་གསུངས། དེང་སང་དེ་ལུགས་བསྐྱར་བཞེངས་མཛད་ཡོད། དེ་ནས་དམ་ཅན་ཁང་ལ་སྤྱན་རས་གཟིགས་ཕྱག་སྟོང་སྤྱན་སྟོང་སྐུ་ཚད་ཁང་བརྩེགས་གཅིག་ཙམ་བཞུགས་པ་འདམ་སྐུ་ཡིན། གཞན་སྐུ་རྟེན་ཁ་ཤས། དེ་ནས་བཀའ་འགྱུར་ཁང་ལ་བཀའ་འགྱུར་ཚར་བཞི། བསྟན་འགྱུར་ཚར་གཅིག རྗེ་ཡབ་སྲས་གསུམ་གྱི་གསུང་འབུམ། ཕ་བོང་ཁའི་གསུང་འབུམ། གཞན་གསུང་འབུམ་མ་ཚང་བ་མང་པོ་བཞུགས། དེ་དག་ལ་བཞུགས་ཁྲི་དང་བཅས་པ་ཡོད་པས་མཐོ་ཚད་ཁང་བརྩེགས་གཉིས་ཙམ་ཡོད། གཞན་ཡང་རྗེ་སྐུ་སྟོང་གཅིག་བཞུགས་ཁྲི་དང་བཅས་པ་འཇིམ་སྐུ་ཡིན། མཐོ་ཚད་ལ་གྲུ་ཕྱེད་དོ། ད་དུང་འདམ་སྐུ་འདྲ་མིན་བརྒྱ་ལྷག་བཞུགས་ཡོད་པས་དེ་དག་མང་ཤོས་རྙིང་པ་ཡིན། ལ་ལ་ནི་གི་གུ་ཤ་ལས་གྲུབ་པ་ཡིན་ནོ། དེ་ནས་མགོན་པོ་ཁང་དུ་མགོན་པོ་བྲམ་གཟིགས་གཙོས་པའི་འདམ་སྐུ་འགའ། དེའི་མཐོ་ཚད་གྲུ་གང་ཙམ། དེ་ནས་ཤར་ངོས་གཟིམ་ཆུང་ཁང་དུ་མཆོད་ཁྲི་དང་བཅས་པ་འདམ་སྐུ་ཆུང་ཆུང་འགའ། དེ་ནས་སྲུང་མ་ཁང་དུ་འཇིགས་[page 32] བྱེད་དཔལ་གཅིག མགོན་པོ་ཕྱག་དྲུག དམ་ཅན་ཆོས་རྒྱལ། དཔལ་ལྡན་ལྷ་མོ། རྣམ་སྲས་བཅས་ཚང་མའི་མཐོ་ཚད་ལ་མི་ལུས་ཚད་ལྡན་ཙམ་དང་འདམ་སྐུ་ཡིན། དེ་ནས་ལྕམ་སྲིང་ཁང་དུ་གཙོ་སྐུ་འདམ་ལས་གྲུབ་པའི་ལྕམ་སྲིང་གི་སྐུ་མི་ལུས་ཙམ། འདི་ནི་མགོན་པའི་གཙོ་རྟེན་གྱི་ལྷ་སྟེ་ཆོས་སྐྱོང་ཡིན། པཎ་ཆེན་སྐུ་ཕྲེང་བདུན་པ་བློ་བཟང་བསྟན་པའི་ཉི་མས་སེ་ར་ཏྲེ་བོ་ཁམས་ཚན་ནས་དགེ་བཤེས་སྐལ་བཟང་ཆོས་འཕེལ་གྱིས་མདོ་སྨད་བེ་རི་འགྲོ་ཕན་གླིང་སྨོན་པའི་ཚོགས་མངོན་དུ་བཙུགས་ཆོག་པའི་འདི་ལྟ་བུ་ཞིག་དགོས་ཞེས་བསྐུལ་བའི་ངོར། པཎ་ཆེན་སྐུ་ཕྲེང་བདུན་པ་བློ་བཟང་བསྟན་པའི་ཉི་མ་ཕྱོགས་ལས་རྣམ་རྒྱལ་གྱིས་སྐུ་དངོས་སུ་མདུན་གྱི་མཁའ་འགྲོ་མ་ཞེས་ཕྱག་བྲིས་མཛད་ནས་ཕུལ། དེ་ནས་བཟུང་གསོལ་ཁ་འདི་ཆད་མེད་ཆུ་རྒྱུན་ལྟ་བུར་མཛད་དོ། གཞན་ཡང་ལྷ་ཁང་འདེའི་ནང་དུ་ཐུབ་པའི་སྐུ་མཐོ་ཚད་ཁང་བརྩེགས་ཕྱེད་གཉིས་ཙམ་དང་། རྗེ་རིན་པོ་ཆེ་དང་ཀུན་རིག་གི་སྐུ་ཁང་བརྩེགས་རེ་དང་། ཉེ་བའི་སྲས་ཆེན་བརྒྱད་ཀྱི་སྐུ་དེ་ཙམ་དང་བཅས་པ་ཚང་མ་འདམ་སྐུ་ཡིན། གཞན་ཡང་ཇ་ཁང་དང་ཆོས་ར། གྲྭ་ཤག་བརྒྱ་ཡན་མན་བཅས་སྔར་ལས་མཛེས་པར་བཞེངས་ཡོད།\nད་ལྟ་སྤྲུལ་སྐུ་ཁོང་བཞུགས་པ་མ་ཟད། མཁན་པོ་དང་དགེ་འདུན་པ་དགུང་ལོ་བཅོ་བརྒྱད་ཡན་ཆད་བརྒྱ་དང་ཉེར་བཞི་ཙམ་ཡོད་བས་དགོན་ནང་རྒྱུན་དུ་བཞུགས་མཁན་བླ་གྲྭ་བཞི་བཅུ་ཞེ་དྲུག་ཡོད། དེ་ལས་དཔེ་ཆ་བ་ཉེར་དྲུག་ཙམ་ཡོད་པས་དེ་དག་འཛིན་གྲྭ་རིམ་པ་བཞིན་ཀ་འབྲུ་སུམ་ཅུ། ཞལ་འདོན་ཕྱོགས་བསྒྲིགས། སུམ་རྟགས་དག་གསུམ། སྙན་ངག་སོགས་ཆེད་གཉེར་ལས། གཞུང་བཀའ་པོད་སོགསལ་སྦྱང་བསམ་ཀྱང་། དགེ་རྒན་དང་ཡང་ན་གྲ་ས་མེད་པའི་རྐྱེན་གྱིས་སྤྱིར་བཏང་དགེ་འདུན་པ་རྣམས་ཀྱི་རིག་གནས་ཀྱི་ཆུ་ཚད་ཧ་ཅང་དམའ། འཚོ་བའི་ཆ་རྐྱེན་ཡང་དེ་ལྟ་བུ་ཡིན་ཏེ། གཙོ་བོ་དགོན་པ་ཐུན་མོང་ལ་ཡོང་སྒོ་ཆེན་པོ་མེད་པས་དགེ་འདུན་པ་སོ་སོས་རང་ཉིད་ཀྱི་ཞིང་མུ་ཁ་ཤས་དེ་ལ་བརྟེན་ནས་འཚོ་བ་རོལ་བཞིན་ཡོད། ལ་ལ་ལྷ་བཟོ་དང་ཚོན་བཟོ། ཤིང་བཟོ་སོགས་ཀྱི་ལག་རྩལ་སྦྱངས་ནས་ཞོར་ལས་སྒྲུབ་བཞིན་ཡོད་པ་དང་། ལ་ལ་འདོན་ཆོས་ལ་ཕེབས་ནས་འཚོ་བ་ཁ་གསབ་ཐུབ་པ་དང་། གཞན་ཡང་དགོན་པའི་དུས་ཆེན་སྐབས་སུ་དབང་ལུང་ཞུ་བ་དང་ཡང་ན་འཆམ་འཇལ་སོགས་ཀྱི་སྐབས་སུ། དད་ལྡན་ཕོ་མོ་རྣམས་ཀྱི་འབུལ་ཡོན་ཇ་དང་ནས། གཞན་རྒྱུ་རྫས་སོགས་སྒོར་མོ་ལ་ལོ་རེར་སྟོང་ཙམ་དང་སྐབས་འགར་ཤི་ཆོས་ལའང་ཡོང་སྒོ་ཅུང་ཙམ་ཡོད་པས། དགོན་པའི་སྒྲུབ་མཆོད་མི་ཉམས་པ་དང་སེར་མོ་བའི་འཚོ་བའང་སྤྱི་སྒེར་གཉིས་ཀྱིས་ཁག་ཐེག་ཐུབ་པར་བྱུང་། དེའང་དགོན་པའི་སྒྲུབ་མཆོད་ཀྱི་ལུགས་དང་འཆམ་སོགས་སྔར་ལྟར་ཉམས་གསོ་བྱས་ནས་ལག་ལེན་བསྟར་བཞིན་ཡོད་པ་མ་ཟད། དགོན་པའི་སྒྲིག་ཁྲིམས་ནི་འདུལ་བའི་ལུགས་དང་རྒྱལ་ཁབ་ཀྱི་ཆོས་སྲིད་ཇུས་ཟུང་དུ་སྤྲེལ་ནས་འགོ་ཁྲིད་ཚན་ཆུང་གིས་དངོས་སུ་གཏན་ལ་ཕབ་པ་ནང་བཞིན་ལག་ལེན་གནང་[page 33] བཞིན་མཆིས། འགོ་ཁྲིད་ཚན་ཆུང་ནི་སྤྱི་ལོ་1982ལོར་ཆོས་སྒོ་ཕྱེ་པའི་སྐབས་སུ་འདེམས་བསྐོ་བྱས་པས་གོང་དུ་གསལ། དེ་ནས་གསེར་གདུང་ཕུན་ཚོགས་རབ་བརྟན་ཁང་ལ་དགེ་བསྙེན་འཇིམ་སྐུ་ཁྲི་ཕྱེད་ཙམ་བདེ་མཆོག་ལི་སྐུ་ཁྲི་གང་། གུ་རུའི་ལི་སྐུ། ཐུབ་པའི་གསེར་སྐུ་བསམ་འཕེལ་ནོར་རྗ་ཟེར་བ་རྟེན་འགངས་ཆེན་ཞིག་བཞུགས་ཡོད་དེ་ནི་སྔར་རྒྱལ་བ་ལུང་རྟོགས་རྒྱ་མཚོའི་གཟིམས་ཆུང་ནང་དུ་བཞུགས། སྐབས་དེར་དགེ་རྟག་སྐུ་ཕྲེང་དང་པོ་བློ་བཟང་ཚུལ་ཁྲིམས་ལ་གནང་ནས་དགོན་པར་གདན་དྲངས། ཕྱིས་སུ་དགེ་རྟག་ལྔ་པས་རྒྱལ་དབང་བསྟན་འཛིན་རྒྱ་མཚོ་ལ་ཕུལ་བས་ཁོང་གིས་སྐུ་འདི་བླ་བྲང་ལ་བཞུགས་དགོས་པའི་ལས་སྐལ་ཡོད་གསུངས་ནས་སླར་ཡང་བླ་བྲང་དུ་བཞུགས་དགོས་པ་བྱུང་། ད་དུང་སྒྲོལ་མའི་གསེར་སྐུ་ཆེ་ཆུང་བཞི་བཅུ་ལྷག་དང་། ལྷག་པར་དུ་གཟི་དང་། བྱུ་རུ། སྤོས་ཤེལ། པད་མ་ར་ག མཆོང་། མ་ཧོ་སོགས་རིན་ཐང་སྒོར་མོ་ཁྲི་རྒྱ་ཙམ་གནས་པའི་དགེ་རྟག་སྐུ་ཕྲེང་ལྔ་བློ་བཟང་བསྟན་འཛིན་གྲགས་པ་མཐའ་ཡས་ཀྱི་སྐུ་གདུང་ཚད་དང་ལྡན་པ་བཞུགས། དེར་སྦྱིན་བདག་རྒྱལ་དཔོན་ཚང་དང་ཨ་རི་ཡར་ཁོ་ཚང་གཉིས་ནས་ཕུལ་བའི་སྤོས་ཤེལ་རྒྱ་མ་གང་རེ་ཙམ་ཡོད་པ་ཕྲ་ཚོམ་བཀོད་པས་ལྷག་ཏུ་ངོ་མཚར་ཆེ། གཞན་གསེར་སྐུ་མང་ཙམ་བཞུགས། ཞལ་ཐང་གི་སྐོར་ལ། སྐྱེས་རབ་སོ་བཞི་དང་སྟག་ཕུ་འཁྲུངས་རབས་གཙོས་པའི་ཐང་ག་ཆེ་ཆུང་བརྒྱ་ཕྲག་ཁྲག་ཤས་བཞུགས། གསུང་གི་རྟེན་ལ་བཀའ་འགྱུར་ཚར་གཅིག རྗེ་ཡབ་སྲས་གསུམ་གྱི་གསང་འབུམ་སོགས་པོ་ཏི་དུ་མ་བཞུགས། ཁང་བརྩེགས་ལྔ་བ་ལ། ཨོ་རྒྱན་གསང་མཛད་ལྷ་ཁང་དུ་ཐུབ་སྐུ་དང་རྗེ་སྐུ་གཙོས་པའི་གསེར་སྐུ་མང་ཙམ་བཞུགས་པ་མ་ཟད། ལྷ་ཁང་གི་ཕྱོགས་བཞིར་ཐང་གས་བསྐོར་ནས་ཡོད། དེ་ནས་པར་ཁང་དུ་ཐལ་ཆེར་བོད་ཀྱི་བསྟན་བཅོས་ཀྱི་པར་ཤིང་མི་འཛོམས་པ་མེད་ཟེར་སྐད། དཔེ་ཆ་གསར་པ་ཐོན་ཚེ་དེ་འཕྲལ་པར་དུ་བརྐོ་བ་ཡིན། གཞན་ལྷ་རིས་འདྲ་མིན་དང་དར་ཅོག་གི་སྐོར། རླུང་རྟ་འཁོར་ལོ་དང་གཟུངས་གཞུག ཚ་ཚ། མ་དང་སྒྲོལ་མ་གཙོས་པའི་འདོན་ཆོས་ཀྱི་སྐོར་སོགས་ཀྱི་པར་ཤིང་དང་། ཁང་ཐོག་ལ་རྒྱ་ཕིབས་དང་། རི་དྭགསས་ཆོས་འཁོར་བཅས་ཡོད། ལོགས་སུ་ལྷ་ཁང་གཅིག་ཡོད་པ་མཐོ་ལ་ཁང་བརྩེགས་གཉིས་ཀྱི་ཚད་ཡོད། ལྷ་ཁང་གི་མིང་ལ་དགའ་ལྡན་གནས་མཆོག་ཞིང་བཀོད་ཟེར་ཏེ་ཐུན་མོང་གི་ལྷ་ཁང་སེར་པོ་ཟེར། ནང་གི་སྐུ་རྟེན་ལ། ཕྱག་ན་རྗེ། འཇམ་དབྱངས་ན་གཱ་རཱ་ཛ། དཀྱིལ་དུ་གཙོ་སྐུ་རྗེ་ཙོང་ཁ་བ། དེའི་གཡས་གཡོན་གཉིས་སུ་ཉེ་སྲས་ཞི་རེ། མདུན་གྱི་གཡས་གཡོན་ན་རྗེ་སེམས་དཔའ་དང་ཚེ་དཔག་མེད་བཅས་བཞུགས། དེ་དག་གི་གཙོ་སྐུ་ལ་སྐུ་ཚད་ཁང་བརྩེགས་ཕྱེད་གཉིས་ཙམ་དང་གཞན་ཚང་མ་ལ་ཁང་བརྩེགས་རེ་ཡོད་པས་འཇིམ་སྐུ་ཤ་སྟག་ཡིན། དེའང་བལ་བྲང་རྒྱུ་རྫས་ཀྱི་སྐོར་ལ། འབྲི་ཟོག་སུམ་བརྒྱ་དྲུག་བཅུ་རེ་དྲུག་དང་། རྟ་དྲེལ་སུམ་ཅུ། བོང་བུ་བཅུ། ཞིང་མུ་གཅིག་བརྒྱ་ལྷག མ་དངུལ་ཆིག་ཁྲི་ཙམ་ཡོད།[page 34] དེ་ནས་བཞི་རྒོལ་དང་རིག་གསར་ལས་འགུལ་གཉིས་ཀྱིས་བླ་བྲང་ཁང་སྟོང་དུ་བཟོས་ནས་ཐུན་མོང་གི་ཚོགས་འདུ་ཁང་དུ་གྱུར། རིག་གནས་གསར་བརྗེའི་ལས་འགུལ་ཁྲོད་དུ་ཏང་གི་དོན་ཚན་ཉེར་གསུམ་སློབ་བཞིན་པའི་སྐབས་དེར། ཉིན་ཞིག་མི་རྣམས་ཚོགས་འདུར་མི་འཛོམས་པའི་གོང་དུ་བྱིས་པ་གཉིས་ཀྱིས་ལྷ་ཁང་ཞིག་གི་ནང་དུ་སྤོས་ཆག་མེ་ལ་བསྒྲོན་ནས་རྩེད་མོར་རོལ་བཞིན་པའི་སྐབས་དེར། ཚོགས་འདུ་ལ་ཡོང་བའི་མི་རྣམས་ཀྱི་ག་སྒྲ་ཐོས་ཙ་ན། དངངས་སྐྲག་སྐྱེས་ཏེ་སྤོས་མེ་དང་བཅས་པ་གཟུངས་གཞུག་ལས་བཏོན་པའི་ཤོག་ཉག་གི་གསེབ་ཏུ་སྦས་པས་མེ་བསྐྱེད་ནས་བླ་བྲང་མེ་ལ་ཤོར།\nདེང་སང་དགེ་རྟག་དྲུག་པ་བློ་བཟང་རྣམ་རྒྱལ་ཆོས་ཀྱི་ཉི་མས་སྔར་བླ་བྲང་གི་ཤུལ་དུ་དགེ་རྟག་བཤམ་སྟོན་ཁང་ཞེས་སྤུས་ཀ་དང་མཛེས་བཀོད་སྔར་ལས་སྡུག་པའི་ཁང་བརྩེགས་གཉིས་ཅན་བཞེངས་དང་། བརྩེགས་དང་པོ་ལ་གཟིམ་ཆུང་། སྣེ་ལེན་ཁང་། མཛོད་སོགས་ཡོད། བརྩེཊ་གཉིས་པ་ལ།\n༡·གསེར་སྐུ་ཁང་དུ་ཕྱག་སྟོང་སྤྱན་སྟོང་གི་སྐུ་ལི་མ་གྲུ་ཕྱེད་ཀ་ཙམ། རྗེ་སྐུ་ལི་མ་དང་། ཐུབ་པའི་གསེར་སྐུ་བཅས་ཁྱོན་གསེར་སྐུ་ཉི་ཤུ་ལྷག་བཞིགས། དེ་དག་ཚང་མ་སྔར་བླ་བྲང་གི་ཡིན་པས་མང་ཚོགས་ཀྱི་ལག་ནས་བླུས། ༢·སྲུང་མའི་ཁང་དུ་སྲུང་མ་དགེ་བསྙེན་གྱི་འདམ་སྐུ་མཐོ་གང་ཙམ། གཞན་ཡང་གསང་བདེ་འཇིགས་གསུམ། མཁར་སྤྱོད་མ། དཔལ་ལྡན་ལྷ་མོ། དགའ་ལྡན་ལྷ་བརྒྱ་མ། བླ་མཆོད་ཚོགས་ཞིང་བཅས་ཀྱི་ཞལ་ཐང་བཞུགས་པ་ཪྙིང་བ་ཤ་སྟག་ཡིན། ད་དུང་ལམ་རིམ་ཚོགས་ཞིང་རྒྱན་དྲུག་མཆོག་གཉིས་གཙོས་པའི་ཞལ་ཐང་འགའ་ཡོད་པ་གསར་བཞེངས་ཡིན། ༣·གསེར་གདུང་ཁང་དུ་དགེ་རྟག་སྐུ་ཕྲེང་ལྔ་པའི་སྐུ་གདུང་། ༤·བཤམས་སྟོན་ཁང་དུ་གཙོ་བོ་ཏེ་ཙུང་སི་ལིང་དང་དགེ་རྟག་ལྔ་བ་རྣམ་གཉིས་གླེང་མོལ་མཛད་བཞིན་པའི་འདམ་སྐུ་མི་ལུས་ཚད་ལྡན་དང་། དམར་དམག་དཀར་མཛེས་ནས་བརྒྱུད་པའི་ལོ་རྒྱུས་ཀྱི་ལྡེབས་རིས་སོགས་ཡོད་པས་མདོན་ན་དམར་དམག་དྲན་རྟེན་ཁང་ཡིན།\nགཞན་ཡང་རྫོང་སྲིད་གཞུང་གིས་དཀར་མཛེས་མཐིལ་ཤུག་རིང་གླིང་ལ་དགེ་རྟག་བཤམས་སྟོན་ཁང་ཆེན་པོ་སྤུས་དང་ལྡན་པ་ཞིག་བཞེངས་ཡོད། དེའི་རྒྱ་ཕིབས་ལ་གྱོ་མོ་སེར་པོ་བཀོད་ཡོད་པས་རྒྱང་ནས་བལྟས་ན་ལྷག་ཏུ་མཛེས་ཤིང་། ནང་དུ་གཙོ་བོ་ཏེ་ཙུང་སི་ལིང་དང་དགེ་རྟག་ལྔ་བ་རྣམ་གཉིས་གླེང་མོལ་མཛད་བཞིན་པའི་རག་སྐུ་བཞུགས་ཁྲི་དང་བཅས་པ་ཁང་བརྩེགས་ཕྱེད་གཉིས་ཙམ་དང་གྱང་ངོར་ཕྱོགས་བཞི་ལ་དམར་དམག་དཀར་མཛེས་བརྒྱུད་པའི་ལོ་རྒྱུས་ལྡེབས་རིས་ཡོད་པས་མཛེས་རྩལ་རབ་ཏུ་ལྡན།\nམདོར་ན་བེ་རི་དགོན་པ་འདིས་རང་གི་ལོ་རྒྱུས་ཐོག་ཆོས་སྲིད་གཉིས་ཀྱི་ཐད་ལ་བསུབ་མེད་ཀྱི་ཞབས་རྗེས་ཆེན་པོ་བཞག་ཡོད་པས་ཀློག་པ་པོ་རྣམས་ཀྱིས་ཞིབ་མོར་འདོད་ན། དཀར་མཛེས་རིག་[page 35] གནས་ལོ་རྒྱུས་ཀྱི་དཔྱད་གཞིའི་ཡིག་རིགས་འདེམས་སྒྲིག་ཅེས་པའི་དེབ་གཉིས་པ་ལས་དགེ་རྟག་སྤྲུལ་སྐུ་ཕྲེང་ལྔ་བ་གྲགས་པ་མཐའ་ཡས་ཞེས་པར་གསལ་བས་དེར་གཟིགས་པར་འཚལ་ཞེས་ཡུས་ཧྲུ་སྒ་ཁོག་པ་ལབ་འཕན་འདུམ་བློ་བཟང་བློ་གྲོས་ནས་རབ་བྱུང་བཅུ་བདུན་པའི་ཤིང་ཕག་སྤྱི་ལོ་1995ལོའི་ཟླ་4བར་པེ་ཅིང་ནས་བྲིས་ས་དགེ་ལེགས་འཕེལ།།\n3. 《བེ་རི་དགོན་པའི་ཆེད་བསྒྲིགས》 བྲིས་མ་ཡིན།\n4. གོང་གི་མཆན་འགྲེལ་དུ་གསལ་བའི་དཔེ་ཆ་དག་དང་ལོ་རྒྱུས་དྲི་བ་བྱེད་ས་སྔར་བེ་རི་དགོན་གྱི་གྲྭ་བ་ཀརྨ་རང་གྲུ་ཚུགས་ས་དང་ད་ལྟའི་མཁན་པོ་བློ་བཟང་ཐབས་མཁས། དགེ་རྟག་དྲུག་པ་གཙོས་པའི་འགོ་ཁྲིད་ཚན་ཆུང་སོགས་ཡིན།